text:
መፍትሕ ሓጐስ ስድራ ቤት
ምስ ውሉድካ ብዘይ ቈይቊ ተዘራረብ
“ጓለይ ጓል 14 ዓመት ምስ ኰነት፡ ዳርግዳርጋ ኽትምልሰለይ ጀመረት። ‘ንዒ ድራር ብልዒ’ እንተ ኢለያ፡ ‘ምስ ጠመኹ እየ ዝበልዕ’ ኢላ ትምልሰለይ። ዕዮ ገዛ ወዲኣ እንተ ዀይና ኽሓትታ ኸለኹ ድማ፡ ‘እንታይ ኢኺ ትርብሽኒ፧’ ትብለኒ። ብዙሕ ሳዕ፡ ዓው ዓው ንብልን ንቋየቝን ኢና።”—ማኪ፡ ጃፓን። *
ምስቲ ኣብ ዕድመ ብጽሕና/ጕርዝውና ዚርከብ ውሉድካ ዜጋጥመካ ግጭት፡ ኬድክመካን ንትዕግስትኻ ኺጽንቅቖን ይኽእል እዩ። ማሪያ ዝስማ ጓል 14 ዓመት ውሉድ ዘላታ ኣብ ብራዚል እትነብር ኣደ፡ “ጓለይ ንስልጣነይ ኣብ ሕቶ ኸተእትዎ ኸላ፡ ደመይ እዩ ዚፈልሕ። ክልቴና ኣመና ስለ እንሓርቕ፡ ዓው ዓው ኢና እንብል” በለት። እታ ኣብ ኢጣልያ እትነብር ካርሚላ እውን፡ ተመሳሳሊ ጸገም እዩ ዜጋጥማ። “ምስ ወደይ ኵሉ ሳዕ ኢና እንቋየቝ፣ ድሕሪኡ፡ ብሓርቖት ናብ ክፍሉ ይኸይድ” በለት።
ገሊኦም ውሉዳት ነቓጻት ዚዀኑ ስለምንታይ እዮም፧ ብሰንኪ መዛኑኦም ድዮም፧ ምናልባት ኪኸውን ይኽእል እዩ። መጽሓፍ ቅዱስ፡ ዕርክነት ጽቡቕ ወይ ሕማቕ ጽልዋ ኺህልዎ ኸም ዚኽእል ይገልጽ እዩ። (ምሳሌ 13:20፣ 1 ቈረንቶስ 15:33) ብዘይካዚ፡ እቲ ሎሚ ንመንእሰያት ዚስሕቦም መዘናግዒ፡ ንዕልወትን እዙዝ ንዘይምዃንን ከም ቅቡል ገይሩ እዩ ዜቕርቦ።
ይኹን እምበር፡ ካልእ ረቛሒታት እውን ኣሎ፣ እቲ ረቛሒታት ንውሉድካ ብኸመይ ከም ዚጸልዎ ምስ ተረድኣካ ድማ፡ ብቐሊሉ ኽትሰግሮ ኢኻ። ገለ ኣብነታት እስከ ንርአ።
ምምዕባል ‘ኣእምሮ’
ሃዋርያ ጳውሎስ፡ “ቈልዓ ኸለኹ፡ ከም ቈልዓ እዛረብ፡ ከም ቈልዓ እሓስብ፡ ከም ቈልዓ እመራመር ነበርኩ፣ ሰብኣይ ምስ ኰንኩ ግና፡ ነቲ ነገር ቈልዓ ሓደግክዎ” ኢሉ ጸሓፈ። (1 ቈረንቶስ 13:11) ስለዚ፡ ከምዚ ጳውሎስ ሓቢርዎ ዘሎ፡ ቈልዑን በጽሕታትን ዚሓስቡሉ መገዲ እተፈላለየ እዩ። ብኸመይ፧
ብዓይኒ ቘልዑ ኺርአ ኸሎ፡ ሓደ ነገር ልክዕ ከም ጸሊምን ጻዕዳን፡ ቅኑዕ ወይ ጌጋ እዩ። በጽሕታት ግና፡ ንእተሓላለኸ ነገራት ኪርድእዎ ይኽእሉ እዮም፣ ኣብ ገለ መደምደምታ ንኺበጽሑ ወይ ከኣ ገለ ዓይነት ውሳነ ንኺገብሩ ድማ፡ ኣዕሚቖም ኪሓስቡ ይኽእሉ እዮም። ንኣብነት፡ በጽሕታት ነቲ ምስ ሓደ ጕዳይ ተተሓሒዙ ዚመጽእ ስነ ምግባራዊ ሕቶ ኣብ ግምት የእትውዎን ስጕምትታቶም ንኻልኦት ብኸመይ ኪጸልዎም ከም ዚኽእል ይሓስቡን እዮም። ንኸምዚ ዓይነት ኣተሓሳስባ ድማ ለሚዶምዎ እዮም። ኣብ ዕድመ ብጽሕና/ጕርዝውና ዚርከብ ውሉድ ግና፡ ንኸምዚ ዓይነት ኣተሓሳስባ ገና ኣይለመዶን ኪኸውን ይኽእል እዩ።
መጽሓፍ ቅዱስ ንመንእሰያት፡ “ጥንቃቐ” ወይ ከኣ ናይ ምምዝዛን ክእለት ኬማዕብሉ የተባብዖም እዩ። (ምሳሌ 1:4) ንዓታቶም ጥራይ ዘይኰነስ፡ ንዅሎም ክርስትያናት፡ ‘ንኣእምሮኦም’ ኪጥቀሙሉ ይላበዎም እዩ። (ሮሜ 12:1, 2፣ እብራውያን 5:14) ሓድሓደ ግዜ ግና፡ እቲ ውሉድካ ዘለዎ ናይ ምሕሳብ ክእለት፡ ብጢጥ ቅሚጥ ምሳኻ ኸም ዚከራኸር ኪገብሮ ይኽእል እዩ። * ወይ ከኣ ምምዝዛን ዚጐድሎ ዘረባ ይዛረብ ይኸውን። (ምሳሌ 14:12) ከምዚ ኼጋጥም ከሎ፡ ብኸመይ ኢኻ ብዘይ ቈይቍ ኸተረድኦ እትኽእል፧
ነዚ ፈትኖ፦ ውሉድካ ነቲ ሓድሽ ናይ ምሕሳብ ክእለቱ ኺጥቀመሉ ይፍትን እኳ እንተሎ፡ ገና ንርእይቶኡ ምሉእ ብምሉእ ኣይኣምነሉን ይኸውን። ስለዚ፡ እንታይ ይሓስብ ከም ዘሎ ንምፍላጥ፡ ፈለማ ነቲ ናይ ምሕሳብ ክእለቱ ይጥቀመሉ ስለ ዘሎ ንኣዶ። (“ነቲ ዝበልካዮ ምሉእ ብምሉእ እኳ እንተ ዘይተሰማማዕኩሉ፡ ተረዲአካ ኣለኹ።”) ድሕሪኡ፡ ንኣተሓሳስባኡ ንኺምርምሮ ሓግዞ። (“እዚ ዝበልካዮ ኣብ ነፍሲ ወከፍ ኵነታት ዚዓዪዶ ይመስለካ፧”) ከምኡ እንተ ጌርካ፡ ውሉድካ ንሓሳባቱ እንደገና ብምምርማር ኬመሓይሾ ኸሎ ብምርኣይ ክትግረም ኢኻ።
ይኹን እምበር፡ ሓደ ኽትጥንቀቐሉ ዘሎካ ነጥቢ ኣሎ፦ ንውሉድካ ኸተረድኦ ኸለኻ፡ ንስኻ ዝበልካዮ ቕኑዕ ምዃኑ ኸተእምኖ ኣይትጽዓር። ውሉድካ ነቲ ዝበልካዮ ነገራት ጸማም እዝኒ ዚህቦ እኳ እንተ መሰለ፡ ካብቲ እትሓስቦ ንላዕሊ ወይ ከኣ ካብቲ ኸም እተቐበሎ ዚነግረካ ንላዕሊ ተማሂሩ ኪኸውን ይኽእል እዩ። ኣብ ውሽጢ ሒደት መዓልትታት፡ ውሉድካ በቲ ዝነገርካዮ ሓሳባት ኪምራሕ ከሎ፡ ምናልባት እውን ከም ናይ ርእሱ ሓሳባት ገይሩ ኺዛረበሉ ኸሎ እንተ ሰማዕካ፡ ኣይትገረም።
“ሓድሓደ ግዜ፡ ኣነን ወደይን ብዘይረብሕ ነገራት ኢና እንቋየቝ፣ እቲ ዜዛርበና ጕዳይ፡ ኬባኽን ወይ ከኣ ንሓፍቱ ኼላግጸላ ኸም ዘይብሉ ኪኸውን ይኽእል እዩ። መብዛሕትኡ እዋን ግና፡ እንታይ ይሓስብ ከም ዘሎ ኽሓትቶን ክርድኣሉን እዩ ዚደሊ፣ ‘ኣሃ፡ ከምኡ ድዩ!’ ወይ ከኣ ‘እትብሎ ዘለኻ ተረዲኡኒ ኣሎ’ ኽብሎ እዩ ዚደሊ። ምልስ ኢለ ኽሓስቦ ኸለኹ፡ ከምኡ ኢለ እንተ ዝምልሰሉ ነይረ፡ ካብ ብዙሕ ቈየቛ ምተሰተርና።”—ከንጂ፡ ጃፓን።
እትኣምነሉ ነገራት ምህናጽ
ቀንዲ ኽፋል ምዕባይ ውሉድ፡ ካብ ቤት ወጺኡ ርእሱ ንኪኽእልን ሓላፍነት ዚስምዖ በጽሒ ንኪኸውንን ምድላው እዩ። (ዘፍጥረት 2:24) እዚ ኸኣ፡ ነቲ ውሉድካ ንመንነቱ፡ ማለት ንጠባዩን ንእምነቱን ንስነ ምግባራዊ ስርዓታቱን ቅርጺ ዜትሕዘሉ መስርሕ ዜጠቓልል እዩ። ድሕሪኡ፡ ውሉድካ ድልዱል መንነት ስለ ዜጥሪ፡ ጌጋ ንኺገብር ጸቕጢ ኼጋጥሞ ኸሎ፡ ብዛዕባ ዜጋጥሞ ሳዕቤን ጥራይ ዘይኰነስ፡ ክንዮኡ እውን ኪሓስብ ኪጅምር እዩ። ‘እንታይ ዓይነት ሰብ እየ፧ እንታይ ዓይነት ስነ ምግባራዊ ስርዓታት እየ ዝስዕብ፧ ከምዚ ናተይ ዓይነት ስነ ምግባራዊ ስርዓት ዚስዕብ ሰብ እንታይ ምገበረ፧’ ኢሉ ንገዛእ ርእሱ ኺሓትታ እዩ።—2 ጴጥሮስ 3:11።
መጽሓፍ ቅዱስ ብዛዕባ እቲ ድልዱል መንነት ዝነበሮ ዮሴፍ ዝስሙ መንእሰይ ይገልጽ እዩ። ንኣብነት፡ ሰበይቲ ጶጢፋር ንዮሴፍ፡ ምስኣ ጾታዊ ርክብ ኪፍጽም ምስ ደፋፍኣቶ፡ “ከመይ ገይረኸ እዚ ዓብዪ ኽፍኣትን ኣብ ቅድሚ ኣምላኽ ከኣ ሓጢኣትን ክገብር እኽእል፧” በላ። (ዘፍጥረት 39:9) ኣብቲ እዋን እቲ፡ ንዝሙት ዚኽልክል ሕጊ ንእስራኤላውያን እኳ እንተ ዘይተዋህቦም፡ ዮሴፍ ግና ነቲ ኣምላኽ ብዛዕባ እቲ ጕዳይ ዝነበሮ ርእይቶ ተረዲእዎ ነይሩ እዩ። ብዘይካዚ፡ ዮሴፍ “ከመይ ገይረኸ፧” ኺብል ከሎ፡ ንርእይቶ ኣምላኽ ናቱ ኸም ዝገበሮ፡ ማለት ክፍሊ መንነቱ ገይርዎ ኸም ዝነበረ ዚሕብራ እየን።—ኤፌሶን 5:1።
ውሉድካ፡ ገና ንመንነቱ ይሃንጾ እዩ ዘሎ። እዚ ኸኣ ዚነኣድ እዩ፣ ከመይሲ፡ እቲ ንመንነቱ ብምህናጽ ዜጥርዮ ስርዓታት፡ ነቲ ኻብ መዛኑኡ ኼጋጥሞ ዚኽእል ጸቕጢ ንኺዋጽኣሉ ኺሕግዞ ይኽእል እዩ። (ምሳሌ 1:10-15) ብኣንጻሩ ግና፡ ምሳኻ እውን ኬጋጭዎ ይኽእል እዩ። እሞኸ እንታይ ክትገብር ትኽእል፧
ነዚ ፈትኖ፦ ተቐላጢፍካ ናብ ቈየቛ ኣብ ክንዲ እትኣቱ፡ ነቲ ውሉድካ ዝበሎ ድገሞ። (“[ከምዝን ከምትን] ኢኻ እትብል ዘለኻ፡ ሓቀይ፧”) ድሕሪኡ፡ ሕቶታት ሕተቶ። (“ከምኡ እተሰምዓካ ስለምንታይ እዩ፧” ወይ ከኣ “ከምኡ ኢልካ ኸም እትድምድም ዝገበረካ እንታይ እዩ፧”) ንውሉድካ፡ ናይ ልቡ ኣውጺኡ ንኺዛረብ ኣተባብዓዮ። ንስምዒቱ ባዕሉ ኸም ዚገልጾ ግበር። ጠንቂ እቲ ፍልልይኩም፡ ውሉድካ ስለ እተጋገየ ዘይኰነስ፡ ምርጫታትኩም ስለ እተፈላለየ እንተ ዀይኑ፡ ንውሉድካ፡ ንርእይቶኡ ምሉእ ብምሉእ ዘይትሰማምዓሉ እኳ እንተ ዀንካ፡ ኣኽቢርካ ኸም እትርእዮ ግለጸሉ።
እቲ ንመንነትካን ነቲ እትኣምነሉ ነገራትን ናይ ምህናጽ መስርሕ፡ ንቡር ጥራይ ዘይኰነስ፡ ጠቓሚ እዩ። ከመይሲ፡ መጽሓፍ ቅዱስ እውን እንተ ዀነ፡ ክርስትያናት ከምቶም ‘ብዅሉ ንፋስ ትምህርቲ ኸም ብማዕበል ዚድፍኡን ንየው ነጀው ዚኽብከቡን ቈልዑ’ ኪዀኑ ኸም ዘይብሎም እዩ ዚገልጽ። (ኤፌሶን 4:14) ስለዚ፡ ንውሉድካ፡ መንነቱ ንኺሃንጽን ናይ ገዛእ ርእሱ ርእይቶ ንኼጥርን ፍቐደሉ፣ ከምኡ ንኺገብር እውን ኣተባብዓዮ።
“ንደቀይ፡ ክሰምዐን ፍቓደኛ ምዃነይ ከርእየን ከለኹ፡ ዋላ እውን ርእይቶይ እተፈልየ ይኹን፡ ኪሰምዓኦ ፍቓደኛታት እየን ዚዀና። ከም ናተይ ዓይነት ኣተሓሳስባ ንኺህልወን ኣየገድደንን እየ፣ ናታተን ርእይቶ ንኺህልወን እየ ዝፈቕደለን።”—ኢቫና፡ ቸክ ሪፓብሊክ።
ጽኑዕ ግናኸ ተዓጻጻፊ
ገሊኦም መንእሰያት፡ ልክዕ ከም ቈልዑ፡ ገለ ነገር ኪግበረሎም እንተ ደልዮም፡ ንወለዶም ብተደጋጋሚ ብምሕታት ኬርዕምዎም ወይ ኢዶም ከም ዚህቡ ኺገብርዎም ይጽዕሩ እዮም። ብተደጋጋሚ ኸምኡ ዜጋጥመካ እንተ ዀይኑ፡ ተጠንቀቕ። ኢድካ ምሃብካ ንግዜኡ ዕረፍቲ ዜምጽኣልካ እኳ እንተ ዀነ፡ ንውሉድካ ግና፡ እንተ ተኸራኺሩ ኸም ድላዩ ኺግበረሉ ኸም ዚኽእል ዚገልጽ መልእኽቲ እዩ ዜመሓላልፈሉ። እሞኸ ፈውሱ እንታይ እዩ፧ ነቲ፡ “‘እወ’ ዝበልኩምዎ፡ እወ፡ ‘ኣይኰነን’ ዝበልኩምዎ ድማ፡ ኣይኰነን ይኹን” ዚብል ምኽሪ የሱስ ስዓቦ። (ማቴዎስ 5:37) ውሉድካ፡ ውሳነኻ ዓሰርተ ሳዕ ከም ዘይትቐያይር ምስ ፈለጠ፡ ምሳኻ ምክርኻር ኪሓድጎ እዩ።
ይኹን እምበር፡ ተዓጻጻፊ እውን ክትከውን ኣሎካ። ንኣብነት፡ ውሉድካ፡ እቲ ናብ ቤት ዚኣትወሉ ሰዓት ኣብ ገሊኡ እዋናት ኪተዓራረ ኸም ዘለዎ ኺገልጽ ከሎ፡ ዘረባኡ ኣወድኣዮ። ከምኡ ብምግባርካ፡ ኢድካ ዝሃብካ ዀይኑ ኣይሰማዕካ፣ ነቲ፡ “ልዙባት ምዃንኩም . . . ይፈለጥ” ዚብል ምኽሪ ኢኻ እትትግብሮ ዘለኻ።—ፊልጲ 4:5።
ነዚ ፈትኖ፦ ብዛዕባ እቲ ውሉዳትካ ናብ ቤት ዚኣትዉሉ ሰዓትን ብዛዕባ ኻልእ ስርዓታት ቤትካን ንምምይያጥ፡ ኣኼባ ስድራ ቤት ግበር። ውሳነ ቕድሚ ምግባርካ፡ ንዅሉ ረቛሒታት ንምስማዕን ንምግምጋምን ፍቓደኛ ምዃንካ ኣርኢ። ኣብ ብራዚል ዚነብር ሮበርቶ ዝስሙ ኣቦ፡ “ወለዲ፡ ስርዓት መጽሓፍ ቅዱስ ክሳዕ ዘይተጣሕሰ፡ ‘ሕራይ’ ንምባል ድሉዋት ምዃኖም ንውሉዳቶም ኬርእዩዎም ኣለዎም” በለ።
ሓቂ እዩ፡ ፍጹም ወላዲ የለን። መጽሓፍ ቅዱስ፡ “ኵላትናስ ብዙሕ ሳዕ ንስሕት ኢና” ይብል እዩ። (ያእቆብ 3:2) ነቲ ምስ ውሉድካ ዜጋጥም ቈየቍ ብእተወሰነ ደረጃ ተሓታቲ ምዃንካ እንተ ፈሊጥካ፡ ንውሉድካ ይቕረታ ኻብ ምሕታት ድሕር ኣይትበል። ንጌጋታትካ ኣሜን ኢልካ ምቕባልካ፡ ውሉድካ ንትሕትናኻ ንኪቐድሖ ኼተባብዖ ይኽእል እዩ።
“ሓደ እዋን ምስ ወደይ ተቛይቝና ህድእ ምስ በልኩ፡ ዓው ዓው ስለ ዝበልኩ ይቕረታ ሓተትክዎ። እዚ ኸኣ ንሱ እውን ህድእ ከም ዚብል ገበሮ፣ ብቐሊሉ ድማ ኪሰምዓኒ ኸኣለ።”—ከንጂ፡ ጃፓን።
^ ሕ.ጽ. 3 ኣብዛ ዓንቀጽ ዚርከብ ስማት ተቐዪሩ እዩ።
^ ሕ.ጽ. 10 ኣብዛ ዓንቀጽ እዚኣ፡ ነቲ ውሉድ ብተባዕታይ ጾታ እኳ እንተ ጠቐስናዮ፡ እቲ መሰረታዊ ስርዓታት ግና፡ ንኽልቲኡ ጾታ ዚምልከት እዩ።
ንርእስኻ ኸምዚ ኢልካ ሕተታ፦
በቲ ምስ ውሉደይ ዜጋጥም ቈየቛ ተሓታቲ ክኸውን ዝኽእል ብኸመይ እየ፧
ነቲ ኣብዛ ዓንቀጽ እዚኣ ዘሎ ሓሳባት ተጠቒመ፡ ንውሉደይ ብዝያዳ ኽርድኦ ዝኽእል ብኸመይ እየ፧
ምስ ውሉደይ ብዘይ ቈይቊ ምእንቲ ኽዘራረብ፡ እንታይ ክገብር እኽእል፧


c: text/html

text:
ንመወዳእታ እዛ ኣረጊት ዓለም እዚኣ ብሓባር ንጋጠሞ!
‘ኣካላት ሓድሕድ ኢና።’—ኤፌ. 4:25።
1, 2. የሆዋ፡ እቶም መንእሰያትን ዓበይትን ዜጠቓልሉ ኣምለኽቱ እንታይ ኪገብሩ እዩ ዚደሊ፧
መንእሰይ ዲኻ፧ መንእሰይ እንተ ዄንካ፡ ከም ሓደ ኣባል እታ ዓለምለኻዊት ጉባኤ የሆዋ መጠን፡ ኣኽቢርና ኸም እንርእየካ ኸነረጋግጸልካ ንፈቱ። ኣብ ብዙሓት ሃገራት፡ መብዛሕትኦም ካብቶም ዚጥመቑ፡ መንእሰያት እዮም። ብዙሓት መንእሰያት ምስቶም ንየሆዋ ንኼገልግልዎ ዝወሰኑ ሰባት ይሓብሩ ምህላዎም ኣዝዩ ዜተባብዕ እዩ።
2 መንእሰይ ከም ምዃንካ መጠን፡ ምስ ካልኦት መንእሰያት ምሕባር የሐጕሰካዶ፧ “እወ” ኢልካ ትምልስ ትኸውን። ምስ መሳቱኻ ዄንካ ባህ ዜብል ግዜ ምሕላፍ ኣዝዩ ዜሐጕስ እዩ። ይኹን እምበር፡ መንእሰያት ንኹን ዓበይቲ ወይ እውን ድሕረ ባይታና ብዘየገድስ፡ ኣምላኽ፡ ሓቢርና ኸነምልኾ እዩ ዚደሊ። ሃዋርያ ጳውሎስ፡ ፍቓድ ኣምላኽ፡ “ኵሉ ዓይነት ሰብ ኪድሕንን ናብ ልክዕ ፍልጠት ሓቂ ኺመጽእን እዩ” ኢሉ ጸሓፈ። (1 ጢሞ. 2:3, 4) ኣብ ራእይ 7:9 እውን፡ ብዛዕባ እቶም ካብ “ኵሎም ኣህዛብን ነገዳትን ህዝብታትን ቋንቋታትን” ዝመጹ ኣምለኽቲ የሆዋ ዚሕብር መግለጺ ንረክብ ኢና።
3, 4. (ሀ) ሎሚ ዘለዉ ብዙሓት መንእሰያት እንታይ መንፈስ እዮም ዜንጸባርቑ፧ (ለ) እንታይ ዓይነት ኣረኣእያ እዩ ምስ ኤፌሶን 4:25 ዚሳነ፧
3 ኣብ መንጎ እቶም ኣገልገልቲ የሆዋ ዝዀኑ መንእሰያትን ኣብ መንጎ እቶም ኣብዛ ዓለም እዚኣ ዘለዉ መንእሰያትን ዓብዪ ፍልልይ እዩ ዘሎ። ብዙሓት ንየሆዋ ዘየገልግልዎ ሰባት፡ ኣብ ናብራኦምን ኣብቲ ንሳቶም ዚደልይዎ ነገራትን ጥራይ ዘተኰረ ህይወት እዮም ዚመርሑ። ገሊኦም ተመራመርቲ፡ ሎሚ ዘለዉ ሰባት ካብ ቅድሚ ሕጂ ብዝያዳ ስሱዓት ምዃኖም እዮም ዚገልጹ። ብኣዘራርባኦምን ብኣከዳድናኦምን፡ ነቶም ከም “ድሑራት” ገይሮም ዚቘጽርዎም ካባታቶም ዚዓብዩ ሰባት ዋላ ሓንቲ ኣኽብሮት ከም ዘይብሎም የርእዩ እዮም።
4 በዚ መንፈስ እዚ ኢና ተኸቢብና ዘለና። ስለዚ፡ መንእሰያት ኣገልገልቲ የሆዋ፡ ካብቲ መንፈስ እቲ ብምርሓቕ ንኣረኣእያ ኣምላኽ ምእንቲ ኪቕበሉ፡ ብርቱዕ ጻዕሪ ኺገብሩ ኣለዎም። ኣብ ቀዳማይ ዘመን እውን እንተ ዀነ፡ ጳውሎስ ነቶም ኣመንቲ ዝዀኑ ብጾቱ፡ ካብቲ ‘ንሳቶም እውን ዚመላለሱሉ ዝነበሩ’ “ኣብቶም ደቂ ዘይተኣዛዝነት ዚዓዪ ዘሎ መንፈስ” ንኺርሕቁ ተማሕጺንዎም ነይሩ እዩ። (ኤፌሶን 2:1-3 ኣንብብ።) ካብቲ መንፈስ ንኺርሕቁን ምስ ኵሎም ኣሕዋቶም ኰይኖም ብሓድነት ንኺዓይዩን ዚጽዕሩ መንእሰያት ኪንኣዱ ይግብኦም። ከመይሲ፡ ከምዚ ዓይነት ኣረኣእያ ምስቲ ጳውሎስ ዝገለጾ፡ ‘ኣካላት ሓድሕድ ኢና’ ዚብል ሓሳብ ዚሰማማዕ እዩ። (ኤፌ. 4:25) ኣብዚ ናብ መወዳእታ እዛ ኣረጊት ዓለም እዚኣ እንቐርበሉ ዘለና እዋን፡ ሓድነትና ዓቂብና ብሓባር ክንዓዪ ኣዝዩ ኣገዳሲ እዩ። ሓድነትካ ሓሊኻ ብሓባር ምምልላስ ኣገዳሲ ምዃኑ ንኽንርዳእ ኪሕግዘና ዚኽእል ገለ ኣብነታት መጽሓፍ ቅዱስ እስከ ንርአ።
ፈጺሞም ኣይተፈላለዩን
5, 6. ካብቲ ብዛዕባ ሎጥን ኣዋልዱን ዚገልጽ ጸብጻብ፡ ከይተፈላለኻ ብሓባር ብዛዕባ ምምልላስ እንታይ ንመሃር፧
5 ኣብ ዝሓለፈ እዋናት፡ የሆዋ ንህዝቡ፡ ኣብ ኣጸጋሚ እዋናት ብሓባር ኰይኖም ኪተሓጋገዙ ኸለዉ የዕቍቦም ነበረ። ሎሚ ዘለዉ መንእሰያት ኰኑ ዓበይቲ ኣገልገልቲ ኣምላኽ፡ ካብቶም ኣብ መጽሓፍ ቅዱስ እተጠቕሱ ኣብነታት ኪምሃሩ ይኽእሉ እዮም። ሓደ ኻባታቶም ሎጥ እዩ።
6 ኣብ ልዕሊ እታ ሎጥን ስድራ ቤቱን ዚነብሩላ ዝነበሩ ኸተማ ሶዶም ጥፍኣት ኣንጠልጢሉ ስለ ዝነበረ፡ እታ ስድራ ቤት ኣብ ሓደገኛ ዅነታት እያ ነይራ። መላእኽቲ ኣምላኽ ንሎጥ፡ ካብታ ኸተማ ብቕልጡፍ ኪወጽእን ኣብ ኣኽራን ኣቢሉ ንኺሃድም ነገርዎ፣ “ነፍስኻ ኣድሕን” ኢሎም ድማ ሃወኽዎ። (ዘፍ. 19:12-22) ሎጥ ተኣዘዘ፣ እተን ክልተ ደቁ እውን ካብታ ኸተማ ኺወጽእ ከሎ ምስኡ ተሓባበራ። እቲ ዜሕዝን ግና፡ ካልኦት ኣዝማዱ ኣይሰምዕዎን። እቶም ንደቁ ተሓጽዮምወን ዝነበሩ ሰብኡት፡ እቲ ብዕድመ ዝደፍአ ሎጥ “ይዋዘ ኸም ዘሎ መሲሉ ተራእዮም።” እዚ ኸኣ ህይወቶም ኣስኣኖም። (ዘፍ. 19:14) ሎጥን እተን ካብኡ ዘይተፈልያ ኣዋልዱን ጥራይ ካብቲ ጥፍኣት ደሓኑ።
7. የሆዋ፡ እስራኤላውያን ካብ ግብጺ ኺወጹ ኸለዉ መንፈስ ሓድነት ንዘርኣዩ ሰባት ብኸመይ እዩ ሓጊዝዎም፧
7 ካልእ ኣብነት እስከ ንርአ። እስራኤላውያን ካብ ግብጺ ኺወጹ ኸለዉ፡ በብርእሶም ኣይኰኑን ዚጓዓዙ ነይሮም። ብዘይካዚ፡ ሙሴ ‘ኢዱ ናብ ልዕሊ ባሕሪ ምስ ዘርግሐ፡’ የሆዋ ድማ ነቲ ባሕሪ ምስ መቐሎ፡ ሙሴ ንበይኑ ወይ ከኣ ሒደት እስራኤላውያን ሒዙ ኣይኰነን ተሳጊሩ። ኣብ ክንዳኡስ፡ ሳላ ዕቝባ የሆዋ፡ ብምሉኦም እስራኤላውያን በቲ ባሕሪ ሰገሩ። (ዘጸ. 14:21, 22, 29, 30) እወ፡ መንፈስ ሓድነት ነበሮም፣ ምሳታቶም ድማ እስራኤላውያን ዘይኰኑ “ብዙሕ ሕውስዋስ ህዝቢ” ነበሩ። (ዘጸ. 12:38) ሒደት ውልቀ ሰባት፡ ምናልባት እውን ጕጅለ መንእሰያት ካብቲ ህዝቢ ተፈልዮም፡ በቲ ንሳቶም ዝመረጽዎ መገዲ ብርእሶም እንተ ዚኸዱ ነይሮም፡ ዕሽነት ምዀነ። ከመይሲ፡ ከምኡ ምግባር፡ ዕቝባ የሆዋ ኸም እትስእን ዚገብር እዩ ነይሩ።—1 ቈረ. 10:1።
8. ብግዜ ዮሳፍጥ፡ ህዝቢ ኣምላኽ ሓድነት ከም ዘለዎም ዘርኣዩ ብኸመይ እዮም፧
8 ብግዜ ንጉስ ዮሳፍጥ፡ ህዝቢ ኣምላኽ ኣዝዩ ሓያል ጸላኢ ኣጋጠሞም፣ እቲ ጸላኢ፡ ካብቲ ኸባቢ ዝመጸ “ብዙሕ ሰራዊት” እዩ ነይሩ። (2 ዜና 20:1, 2) እቲ ዜሐጕስ፡ ኣገልገልቲ ኣምላኽ ነቲ ጸላኢ ብናይ ገዛእ ርእሶም ብርታዐ ኺዋግእዎ ኣይፈተኑን። የግዳስ፡ ኣብ የሆዋ ተወከሉ። (2 ዜና መዋእል 20:3, 4 ኣንብብ።) ብዘይካዚ፡ ነፍሲ ወከፍ ሰብ ከከም ዝመሰሎ ገይሩ ብገዛእ ርእሱ ኣይኰነን ዚዋጋእ ነይሩ። ጸብጻብ መጽሓፍ ቅዱስ፡ “ብዘለዉ ይሁዳ ኸኣ ምስ ሕጻናቶምን ኣንስቶምን ደቆምን ኣብ ቅድሚ እግዚኣብሄር ደዉ ኢሎም ነበሩ” ይብለና። (2 ዜና 20:13) መንእሰያት ኰኑ ዓበይቲ፡ ንመምርሒ የሆዋ ንምስዓብ ኣበርቲዖም ጽዒሮም እዮም፣ የሆዋ ድማ ካብ ጸላእቶም ኣዕቊብዎም እዩ። (2 ዜና 20:20-27) እዚ ሰናይ ኣብነት እዝስ፡ ከም ህዝቢ ኣምላኽ መጠን ብኸመይ ንጸገማት ክንዋጽኣሉ ኸም ዘሎና ዜርኢ ደይኰነን፧
9. ካብቲ ቐዳሞት ክርስትያናት ኣብ ተግባሮምን ዝንባለኦምን ዝነበሮም ሓድነት እንታይ ክንመሃር ንኽእል፧
9 ቀዳሞት ክርስትያናት እውን እንተ ዀኑ፡ ብሓባር ብምዕያይ እዮም ዚፍለጡ ነይሮም። ንኣብነት፡ ብዙሓት ኣይሁድን ጵሮሴሊታትን ክርስትያናት ምስ ኰኑ፡ “ብትምህርቲ ሃዋርያትን ዘለዎም ብምምቓልን ብምቝራስ እንጌራን ብጸሎትን ከኣ ጸኒዖም ነበሩ።” (ግብ. 2:42) እዚ ሓድነት እዚ ብፍላይ ኣብቲ ንሓድሕዶም ኪተሓጋገዙ ዜድልየሉ ዝነበረ እዋን መስጐጕቲ ተራእዩ እዩ። (ግብ. 4:23, 24) ኣብ ጽንኩር እዋናት፡ ብሓባር ኴንካ ምዕያይ ኣገዳሲዶ ኣይመስለካን፧
መዓልቲ የሆዋ ኽትቀርብ ከላ፡ ሓድነት ይሃሉኹም
10. ሓድነት ብፍላይ ኣዝዩ ኣገዳሲ ዚዀነሉ እዋን መዓስ እዩ፧
10 ኣብ ቀረባ እዋን፡ ኣብ ታሪኽ ደቂ ሰብ እቲ ኣዝዩ ኣጸጋሚ ዝዀነ ግዜ ኺመጽእ እዩ። ነብዪ ዮኤል፡ “መዓልቲ ጸልማትን ጣቓን” ኢሉ ገሊጽዎ ኣሎ። (ዮኤ. 2:1, 2፣ ጸፎ. 1:14) እቲ እዋን እቲ፡ ህዝቢ ኣምላኽ ሓድነቶም ዜርእዩሉ እዋን እዩ። ስለዚ፡ ነቲ፡ “ንሓድሕዳ እተኸፋፈለት ኵላ መንግስቲ ትጠፍእ” ዚብል ቃላት የሱስ ዘክሮ።—ማቴ. 12:25።
11. ኣብ መዝሙር 122:3, 4 ዚርከብ እንታይ ንጽጽር እዩ ኣብቶም ሎሚ ዘለዉ ህዝቢ ኣምላኽ ኪውዕል ዚኽእል፧ (ኣብ ገጽ 22 ዘላ ስእሊ ርአ።)
11 ኣብቲ እናቐረበ ዚመጽእ ዘሎ ጥፍኣት እዚ ስርዓት እዚ፡ ናይ ሓቂ ሓድነት ኪህልወና ኣለዎ። እቲ ኣብ መንጎና ኺህሉ ዚግባእ መንፈሳዊ ሓድነት፡ ምስቲ ኣባይቲ ጥንታዊት የሩሳሌም እተሰርሓሉ መገዲ ኺመሳሰል ይኽእል እዩ። እቲ ኣባይቲ ንሓድሕዱ ተጸጋጊዑ ስለ እተሰርሐ፡ ሓደ ኻብቶም ጸሓፍቲ መጽሓፍ መዝሙር ንየሩሳሌም፡ “ንሓድሕዳ እተጋጠመት ከተማ” ኢሉ ገለጻ። በዚ ኸምዚ፡ እቶም ተቐማጦ ንሓድሕዶም ኪተሓጋገዙን ኪተሓላለዉን ከኣሉ። ብዘይካዚ፡ እቲ ኣባይቲ ንሓድሕዱ እተጸጋግዐ ምዃኑ፡ እቶም ከም “ነገዳት ያህ” (NW) ዝዀኑ እስራኤላውያን ንየሆዋ ንምምላኽ ብሓደ ኺእከቡ ኸለዉ ንዘለዎም መንፈሳዊ ሓድነት እውን ዜመልክት እዩ። (መዝሙር 122:3, 4 ኣንብብ።) ንሕና እውን እንተ ዀንና፡ ሎሚ ዀነ ኣብቲ ዚመጽእ ዘሎ ጽንኩር እዋን፡ ‘ንሓድሕድና ብሓድነት ክንጋጠም’ ኣሎና።
12. ካብቲ ኣብ መጻኢ ኣብ ልዕሊ ህዝቢ ኣምላኽ ዜጋጥም መጥቃዕቲ ንኽንድሕን ዚሕግዘና እንታይ እዩ፧
12 ኣብ እዋን ብርቱዕ ጸበባ፡ ‘ንሓድሕድና ብሓድነት ክንገጥም’ ኣገዳሲ ዝዀነ ስለምንታይ እዩ፧ ህዝቅኤል ምዕራፍ 38 ብዛዕባ እቲ “ጎግ ኣብ ሃገር ማጎግ” ኣብ ልዕሊ ህዝቢ ኣምላኽ ዜውርዶ መጥቃዕቲ ትንበ እያ። ኣብቲ እዋን እቲ፡ ዝዀነ ይኹን ነገር ንኺፈላልየና ኽንፈቅድ የብልናን። ሓገዝ ደሊና ኣብዛ ዓለም እዚኣ ኽንውከል ድማ ዕሽነት እዩ። ኣብ ክንዳኡስ፡ ምስ ኣሕዋትና ኽንጠብቕ ኣሎና። ሓቂ እዩ፡ ኣባላት ሓደ ጕጅለ ስለ ዝዀንና ጥራይ ካብ ጥፍኣት ንድሕን ማለት ኣይኰነን። የሆዋን ወዱን፡ ነቶም ስም የሆዋ ዚውጽዑ ዘበሉ፡ ነቲ ጽንኩር እዋን ብደሓን ከም ዚሓልፍዎ ኺገብሩ እዮም። (ዮኤ. 2:32፣ ማቴ. 28:20) ኰይኑ ግና፡ እቶም ምስ መጓሰ ኣምላኽ ሓድነት ዘይብሎምን ብርእሶም ንኺምርሑ ኢሎም ካብቲ መጓሰ ዚፍለዩን ሰባት፡ ዚድሕኑዶ ይመስለካ፧—ሚክ. 2:12።
13. ንኣምላኽ ዚፈርሁ መንእሰያት፡ ክሳዕ ሕጂ ኻብ ዝረኣናዮ ነጥብታት እንታይ ኪመሃሩ ይኽእሉ፧
13 ንመገዲ እቶም ብርእሶም ዚምርሑ መንእሰያት ምስዓብ ክሳዕ ክንደይ ሓደገኛ ምዃኑ ንጹር ደይኰነን፧ ንሓድሕድና ኽንደጋገፍ ኣገዳሲ ዚዀነሉ እዋን ይቐርብ ኣሎ። እዚ ኸኣ ንዅላትና፡ ማለት ንመንእሰያት ኰነ ንዓበይቲ ዜጠቓልል እዩ። እወ፡ ካብ ሕጂ ጀሚርካ ምስ ኣሕዋትካን ኣሓትካን ዘሎካ ርክብ ኣደልድሎ፣ ከመይሲ፡ ኣብ መጻኢ፡ ምስ ህዝቢ የሆዋ ዘሎካ ሓድነት ንህይወትካ ኣዝዩ ኣገዳሲ እዩ።
“ኣካላት ሓድሕድ”
14, 15. (ሀ) ሎሚ የሆዋ ንመንእሰያትን ንዓበይትን ሓድነት ንኺህልዎም ዜሰልጥኖም ዘሎ ንምንታይ ዕላማ እዩ፧ (ለ) ሓድነት ምእንቲ ኺህልወና፡ የሆዋ እንታይ ኢሉ እዩ ዚመኽረና፧
14 የሆዋ፡ ‘ሓቢርና ንኸነገልግሎ’ ይሕግዘና ኣሎ። (ጸፎ. 3:8, 9) ኣብ ዘለኣለማዊ ዕላማኡ ግደ ምእንቲ ኺህልወና ድማ፡ የሰልጥነና ኣሎ። ዕላማ የሆዋ እንታይ እዩ፧ ኵሉ ነገር “ኣብ ክርስቶስ ዳግም ምእንቲ ኺጥቕልል እዩ።” (ኤፌሶን 1:9, 10 ኣንብብ።) እወ፡ የሆዋ፡ ኵሎም ኣብ መላእ ዩኒቨርስ ዘለዉ ፍቓደኛታት ዝዀኑ ፍጡራት፡ ሓድነት ከም ዚህልዎም ኪገብር እዩ ዚደሊ፣ ከምኡ ኣብ ምግባር ከኣ ኪዕወት እዩ። እዚ ዕላማ ኣምላኽ እዚ፡ ከም መንእሰይ መጠን ምስ ውድብ የሆዋ ብሓድነት ንኽትዓዪ ደይኰነን ዚሕግዘካ፧
15 የሆዋ ኻብዚ እዋን እዚ ኣትሒዙ፡ ሓድነት ንኺህልወናን ነቲ ሓድነትና ንዘለኣለም ዓቂብናዮ ንኽንነብርን ይምህረና ኣሎ። ቅዱሳት ጽሑፋት፡ ‘ንሓድሕድና ንኽንተሓላለ፡’ ‘ንሓድሕድና ኻብ ልቢ ንኽንፋቐር፡’ ‘ንሓድሕድና ንኽንጸናናዕ፡’ ከምኡ እውን ‘ንሓድሕድና ንኽንተሃናነጽ’ ብተደጋጋሚ ይነግረና እዩ። (1 ቈረ. 12:25፣ ሮሜ 12:10፣ 1 ተሰ. 4:18፣ 5:11) የሆዋ፡ ክርስትያናት ዘይፍጹማት ምዃኖምን በዚ ምኽንያት እዚ ኸኣ ብሓድነት ንኺመላለሱ ኪኸብዶም ከም ዚኽእልን ይፈልጥ እዩ፣ ስለዚ፡ ‘ንሓድሕድና ብናጻ ይቕረ ንኽንበሃሃል’ ክንጽዕር ኣሎና።—ኤፌ. 4:32።
16, 17. (ሀ) ካብ ዕላማ ክርስትያናዊ ኣኼባታት እቲ ሓደ እንታይ እዩ፧ (ለ) መንእሰያት ካብቲ የሱስ ብንእስነቱ ዝሓደጎ ኣብነት እንታይ ኪመሃሩ ይኽእሉ፧
16 ሓድነትና ዓቂብና ምእንቲ ኽንመላለስ፡ የሆዋ ክርስትያናዊ ኣኼባታት እውን ኣዳልዩልና እዩ። ነቲ ኣብ እብራውያን 10:24, 25 ዚርከብ ማዕዳ ብተደጋጋሚ ኣንቢብናዮ ኢና። ካብ ዕላማ ኣኼባታትና እቲ ሓደ፡ ‘ንፍቕርን ንሰናይ ግብርን ንምንቕቓሕ ኣብ ንሓድሕድና ምእንቲ ኸነስተብህል’ እዩ። ብዘይካዚ፡ ኣኼባታት፡ ‘እታ መዓልቲ እቲኣ ትቐርብ ከም ዘላ ኽንርኢ ኸለና፡ ንሓድሕድና ንኽንተባባዕን ነዚ ብዝያዳ ንኽንገብሮን’ ይጠቕመና እዩ።
17 የሱስ ብግዜ ንእስነቱ፡ ነቲ ምስ ኣኼባታት ዚተሓሓዝ መሰናድዎ የማስወሉ ስለ ዝነበረ፡ ሰናይ ኣብነት ይዀነና እዩ። ወዲ 12 ዓመት ከሎ፡ ምስ ወለዱ ዀይኑ ኣብ ዓብዪ መንፈሳዊ ኣኼባ ተኣከበ። ኣብ ገለ እዋን ድማ ወለዱ ደልዮም ሰኣንዎ፣ ኰይኑ ግና፡ ምስ ካልኦት መንእሰያት ንኪኸውን ኢሉ ኣይኰነን ጠፊኡ። ኣብ ክንዳኡስ፡ ዮሴፍን ማርያምን፡ ኣብቲ ቤተ መቕደስ ምስ መምህራን ኰይኑ መንፈሳዊ ምይይጥ ኪገብር ከሎ እዮም ረኺቦምዎ።—ሉቃ. 2:45-47።
18. እቲ እነቕርቦ ጸሎት፡ ሓድነት ንኺህልወና ኺሕግዘና ዚኽእል ብኸመይ እዩ፧
18 ንሓድሕድና ኽንፋቐርን ብክርስትያናዊ ኣኼባታትና ኣቢልና ንሓድነትና ኸነደልድልን ዚግብኣና እኳ እንተ ዀነ፡ ምእንቲ ሓድሕድና እውን ክንጽሊ ንኽእል ኢና። ኣብቲ ምእንቲ ኣሕዋትና ናብ የሆዋ እነቕርቦ ጸሎት፡ ንዅነታቶም ብንጹር ንጠቕሶ እንተ ዄንና፡ ክሳዕ ክንደይ ከም እንሓልየሎም ክንዘኻኸር ኢና። ነዚ ድማ ዓበይቲ ክርስትያናት ጥራይ ኣይኰኑን ኪገብርዎ ዚኽእሉ ወይ ኪገብርዎ ዚግብኦም። መንእሰይ እንተ ዄንካ፡ ብጸሎት ኣቢልካ ምስ መንፈሳዊ ስድራ ቤትካ ንምቅርራብ ትዕጽር ዲኻ፧ ከምኡ እንተ ጌርካ፡ እዛ ኣረጊት ዓለም እዚኣ ኽትጠፍእ ከላ፡ ንስኻ ግና ክትድሕን ኢኻ።
“ኣካላት ሓድሕድ” ምዃንና ነርኢ
19-21. (ሀ) “ኣካላት ሓድሕድ” ምዃንና ብኸመይ ፍልይ ዝበለ መገዲ ኢና እነርኢ፧ ኣብነታት ሃብ። (ለ) ካብቲ ኣሕዋትናን ኣሓትናን ባህርያዊ ሓደጋ ምስ ኣጋጠመ ዝሃብዎ ምላሽ እንታይ ኢኻ እትምሃር፧
19 ህዝቢ የሆዋ ምስቲ ኣብ ሮሜ 12:5 ዚርከብ፡ “ኣካላት ሓድሕድ ኢና” ዚብል ስርዓት ተሳንዮም እዮም ዚነብሩ። ባህርያዊ ሓደጋታት ኬጋጥም ከሎ፡ እዚ ንብጹር ይርአ እዩ። ኣብ ታሕሳስ 2011፡ ህቦብላ ንፋስ ኣብታ ኣብ ፊሊፒንስ እትርከብ ደሴት ሚንዳናኦ ሓያል ምዕልቕላቕ ማይ ከም ዜጋጥም ገበረ። ብሃንደበት ድማ ልዕሊ 40,000 ኣባይቲ፡ እንተላይ ብዙሕ ኣባይቲ ኣሕዋትና ብማይ ኣዕለቕለቐ። ይኹን እምበር፡ ቤት ጽሕፈት ጨንፈር ከም ዝጸብጸቦ፡ “ረድኤት ዚህባ ኮሚተታት ስራሐን ቅድሚ ምጅማረን እውን እንተ ዀነ፡ ኣብ ካልእ ቦታታት ዚነብሩ ክርስትያን ኣሕዋት፡ ሓገዝ ይልእኩ ነበሩ።”
20 ብተመሳሳሊ፡ ኣብ ምብራቓዊ ጃፓን ብርቱዕ ምንቅጥቃጥ ምድርን ሱናሚን ምስ ኣጋጠመ፡ ብዙሓት ኣሕዋትን ኣሓትን ተጐዲኦም እዮም። ገሊኣቶም እሞ ኸኣ፡ ጥራይ ኢዶም እዮም ተሪፎም። እታ ኻብቲ ኣዳራሽ መንግስቲ ኣምላኽ ኣስታት 40 ኪሎ ሜተር ርሒቓ እትነብር ዮሺኮ፡ ቤታ ዓነወ። “ካብቲ ምንቅጥቃጥ ምድሪ ዘጋጠመሉ ዕለት ንጽብሒቱ፡ ሓላው ወረዳን ካልኦት ኣሕዋትን ንዓና ኼናድዩ ምስ መጹ፡ ኣዚና ተገረምና” በለት። ፍሽኽ ኢላ ድማ፡ “በታ ክርስትያናዊት ጉባኤ ኣቢሉ፡ ብመንፈስ ዜድልየና ነገራት ብብዙሕ መጠን ስለ ዚማልኣልና፡ ኣዚና ኢና እነመስግን። ክዳውንትን ኣሳእንን ቦርሳታትን ክዳውንቲ ለይትን እውን ተዋሂቡና እዩ” በለት። ኣባል ኮሚተ ረድኤት ዝዀነ ሓደ ሓው፡ “ካብ ብምሉኡ ጃፓን ዝመጹ ኣሕዋት፡ ንሓድሕዶም እናተሓጋገዙ ብሓደ ይዓይዩ ነበሩ። ምእንቲ ኺሕግዙ ኢሎም ካብ ሕቡራት መንግስትታት ኣመሪካ ዝመጹ ኣሕዋት እውን ነይሮም እዮም። ክንድዚ ነዊሕ ተጓዒዞም ስለምንታይ ከም ዝመጹ ምስ ተሓትቱ፡ ‘ምስቶም ኣብ ጃፓን ዘለዉ ኣሕዋትና ሓድነት ኣሎና፣ ሓገዝና ድማ የድልዮም እዩ’ ኢሎም መለሱ።” ኣባል ሓደ ንሓድሕዶም ዚተሓላለዩ ኣባላት ዘለውዎ ውድብ ምዃንካ ኣየዅርዓካንዶ፧ የሆዋ ኸምዚ ዓይነት መንፈስ ሓድነት ኪርኢ ኸሎ ኣዝዩ ኸም ዚሕጐስ ርግጸኛ ኽትከውን ትኽእል ኢኻ።
21 ሕጂ መንፈስ ሓድነት እንተ ኣልዩና፡ ነቲ ኣብ መጻኢ ዜጋጥም ጸገማት ብሓባር ኴንና ኽንዋጽኣሉ ኺሕግዘና ይኽእል እዩ፣ ዋላ እውን ኣብ ካልእ ክፋል ዓለም ምስ ዘለዉ ኣሕዋትና እንተ ተፈላለና፡ ምስቶም ኣብ ከባቢና ዘለዉ ኽንሓብር ንኽእል ኢና። እዚ መንፈስ እዚ፡ እዚ ኣረጊት ስርዓት እዚ ኺጠፍእ ከሎ ኼጋጥመና ንዚኽእል ጸገማት ብኸመይ ከም እንዋጽኣሉ ኼሰልጥነና ይኽእል እዩ። ኣብ ጃፓን ግዳይ ብርቱዕ ህቦብላ ንፋስ ዝዀነት ፉሚኮ፡ “መወዳእታ ኣዝዩ ቐሪቡ እዩ። ነቲ ዝዀነ ይኹን ባህርያዊ ሓደጋታት ዘይህልወሉ እዋን እናተጸበና፡ ንኣመንቲ ዝዀኑ ብጾትና ኣዘውቲርና ኽንሕግዞም ኣሎና” በለት።
22. ክርስትያናዊ ሓድነት ኣብ መጻኢ ብኸመይ እዩ ኺሕግዘና ዚኽእል፧
22 ሎሚ ሓድነት ንኺህልዎም ዚጽዕሩ መንእሰያት ኰኑ ዓበይቲ፡ ካብ ጥፍኣት እዛ እክይትን ሓድነት ዘይብላን ዓለም ንኺድሕኑ እዮም ዚዳለዉ ዘለዉ። ኣምላኽ ከምቲ ጥንቲ ዝገበሮ፡ ሎሚ እውን ንህዝቡ ኼድሕኖም እዩ። (ኢሳ. 52:9, 10) ንስኻ እውን ኣብ መንጎ እቶም ሓድነት ዘለዎም ህዝቢ ኣምላኽ ክትመላለስ እንተ ጽዒርካ፡ ሓደ ኻብቶም ዚድሕኑ ኽትከውን ከም እትኽእል ወትሩ ዘክር። ካልእ ኪሕግዘና ዚኽእል መዳይ፡ ነቲ እተቐበልናዮ ነገራት ዘሎና ሞሳ ምዕባይ እዩ። ቀጺላ ዘላ ዓንቀጽ፡ ብዛዕባ እዚ ኽትገልጽ እያ።

robotstxt: allowed

filter: keep


text:
ግምቢ ዘብዐኛ ሕዳር 2013
ሰባት ንኣምላኽ ከም ዘየፍቅርዎ ዚገብሮም ሓሶታት
ንዘመናት ኪደጋገም ዝጸንሐ ሃይማኖታዊ ሓሶታት፡ ሰባት ንኣምላኽ ከም ዘየፍቅርዎን ከም ዘይቀርብዎን ገይርዎም እዩ። ኣምላኽ ኪቕረብ ዘይከኣል ወይ ከኣ ጨካን ዘይምዃኑ ብኸመይ ንፈልጥ፧
ሰባት ንኣምላኽ ምፍቃር ዓቐብ ኰይኑዎም
ካብ ኣምላኽ ዝረሓቕካ ዀይኑ ድዩ ዚስምዓካ፧ ኣምላኽ ኪፍቀር ዘይከኣል ድዩ፧ ገሊኦም ክርስትያናት ከምኡ ዚስምዖም ስለምንታይ ምዃኑ ኣንብብ።
ንኣምላኽ ስም ኣልቦ ዝገበሮ ሓሶት
ንስም ኣምላኽ ክንፈልጦን ክንጥቀመሉን ንኽእል ዲና፧ ኣገዳሲ ዝዀነኸ ስለምንታይ እዩ፧
ንኣምላኽ ምስጢር ዚገብሮ ሓሶት
ሰረተ እምነት ስላሴ ንኣምላኽ ብሓቂ ንኸይትፈልጦን ንኸይተፍቅሮን ዚዓግት እዩ። ንኽትፈልጦ ወይ ንኽትርድኦ ኣጸጋሚ ንዝዀነ ኣካል ከተፍቅሮ ትኽእልዶ፧
ንኣምላኽ ጨካን ዚገብሮ ሓሶት
ብዙሓት ሰባት፡ ኣምላኽ ንሓጥኣን ንዘለኣለም ከም ዚቐጽዖም ይኣምኑ እዮም። ኰይኑ ግና፡ ኣምላኽ ረሲእ ድዩ፧ ምስ ሞትና ብሓቂ እንታይ ኢና እንኸውን፧
ሓራ ኸተውጽኣካ እትኽእል ሓቂ
የሱስ፡ ገሊኡ ሃይማኖታዊ ትምህርትታት ሓቂ እንተ ዀይኑ ንኽንግምግም ዚሕግዘና እንታይ መለክዒ እዩ ሂቡ፧
ምስ ውሉድካ ብዘይ ቈይቊ ተዘራረብ
ውሉድካ ገና ንመንነቱ ይሃንጽ ስለ ዘሎ፡ ርእይቶኡ ዚገልጸሉ ሃዋህው የድልዮ እዩ። ብኸመይ ክትሕግዞ ትኽእል፧
‘ነቶም ዚደልይዎ ዓስቦም ዚህቦም’
ንየሆዋ እንታይ ዓይነት እምነት እያ ባህ እተብሎ፧ ነቶም እሙናት ኣምለኽቱ ዓስቦም ዚህቦምከ ብኸመይ እዩ፧
‘ብግብሪ ጸደቐት’
ዛንታ ረሃብ፡ ኵላትና ኣብ ቅድሚ የሆዋ ዋጋ ኸም ዘሎና ዜርኢ ብኸመይ እዩ፧ ካብታ ረሃብ ዝነበረታ እምነት እንታይ ክንምሃር ንኽእል፧
መልሲ ሕቶታት መጽሓፍ ቅዱስ
ኵሎም ጻድቃን ድዮም ናብ ሰማይ ዚኸዱ፧ መጽሓፍ ቅዱስ እንታይ ከም ዚብል መርምር።
ኣብ ኢንተርነት ዝወጸ ተወሳኺ ዓንቀጻት
ናይ የሆዋ መሰኻኽር፡ ሃይማኖቶም ጥራይ ናይ ሓቂ ኸም ዝዀነት ድዮም ዚኣምኑ፧
የሱስ፡ ናብ ድሕነት ዚወስድ ብዙሕ መገድታት ከም ዘሎ ተዛሪቡ ድዩ፧


text:
ኣቱም ወለዲ፡ ንደቅኹም ጓስይዎም
“ሃለዋት ኣባጊዕካ ኣጸቢቕካ ፍለጥ።”—ምሳ. 27:23።
1, 2. (ሀ) ኣብ እስራኤል ዝነበሩ ጓሶት እንታይ ሓላፍነት እዩ ነይርዎም፧ (ለ) ወለዲ ልክዕ ከም ጓሶት ዝዀኑ ብኸመይ እዮም፧
ኣብ ጥንታዊት እስራኤል ዝነበሩ ጓሶት፡ ከቢድ ህይወት እዮም ዚነብሩ ነይሮም። ነቲ ዜጋጥሞም ሃሩርን ቍርን ተጻዊሮም ኪነብሩ ነበሮም፣ ኣብ ርእሲኡ እውን፡ ንመጓሰኦም ካብ ኣራዊትን ካብ ሃደንትን ኬዕቍብወን ነበሮም። ነተን ኣባጊዖም ኣዘውቲሮም ይምርምርወን፡ ነተን ዝሓመማ ወይ እተጐድኣ ድማ ይከናኸንወን ነበሩ። ነተን ተነቀፍትን ገና ዘይደልደላን ዕያውቲ ኸኣ፡ ፍሉይ ኣቓልቦ ይገብሩለን ነበሩ።—ዘፍ. 33:13።
2 ብእተወሰነ መዳይ፡ ክርስትያን ወለዲ ልክዕ ከም ጓሶት ስለ ዝዀኑ፡ ቃል ብቓሉ ንጓሶት ጠቓሚ ዝዀነ ዓይነት ባህርያት የንጸባርቑ እዮም። ንደቆም “ብተግሳጽን ብምዕዶን የሆዋ” ናይ ምዕባይ ሓላፍነት ኣለዎም። (ኤፌ. 6:4) እዚ ቐሊል ሓላፍነት ድዩ፧ ኣይፋልን። ውሉዳት ምስቲ ሰይጣን ዚነዝሖ ብዙሕ ፕሮፓጋንዳን ምስቲ ዘይፍጹም ዝንባለኦምን ኪቃለሱ ኣለዎም። (2 ጢሞ. 2:22፣ 1 ዮሃ. 2:16) ውሉዳት እንተ ኣልዮምኻ፡ ብኸመይ ኢኻ ኽትሕግዞም እትኽእል፧ ንደቅኻ ንኽትጓስዮም ክትገብሮ እትኽእል ሰለስተ ነገራት እስከ ንርአ፣ ንሱ ኸኣ፡ ንደቅኻ ምፍላጥን ምምጋብን ምምራሕን እዩ።
ንደቅኻ ፍለጦም
3. ‘ወለዲ ብዛዕባ ሃለዋት ደቆም ኪፈልጡ ኣለዎም’ ኪብሃል ከሎ እንታይ ማለት እዩ፧
3 ንፉዕ ጓሳ ንጥዕና ነፍሲ ወከፍ በጊዑ ተጠንቂቑ ይምርምሮ እዩ። ንስኻ እውን ብምሳልያዊ መገዲ ንደቅኻ ኣጸቢቕካ ኽትፈልጦም ትኽእል ኢኻ። መጽሓፍ ቅዱስ፡ “ሃለዋት ኣባጊዕካ ኣጸቢቕካ ፍለጥ” ይብል። (ምሳ. 27:23, 24) ከምኡ ኽትገብር እንተ ደሊኻ፡ ንተግባራትን ንሓሳባትን ንስምዒትን ደቅኻ ኽትፈልጦ ኣሎካ። ብኸመይ ከምኡ ኽትገብር ትኽእል፧ ሓደ መገዲ፡ ምስ ደቅኻ ኣዘውቲርካ ብምዝርራብ እዩ።
4, 5. (ሀ) ውሉዳት ንወለዶም ናይ ልቦም ኣውጺኦም ንኺዛረብዎም ኪሕግዞም ዚኽእል ኣየናይ ግብራዊ ሓሳባት እዩ፧ (ኣብ ገጽ 17 ዘላ ስእሊ ርአ።) (ለ) ደቅኻ ኸይተሰከፉ ምእንቲ ኺዛረቡኻ፡ ብውልቅኻ እንታይ ጌርካ፧
4 ገሊኦም ወለዲ፡ ደቆም ኣብ ብጽሕና/ጕርዝውና ምስ በጽሑ፡ ምሳታቶም ሓሳብ ንሓሳብ ምልውዋጥ ብዝያዳ ኣጸጋሚ ኸም ዚኸውን ይገልጹ እዮም፣ ከመይሲ፡ እቶም ደቆም ንበይኖም ኪዀኑ ይመርጹ፡ ብዛዕባ ሓሳባቶምን ስምዒቶምን ምዝራብ ድማ ይኸብዶም ይኸውን። ደቅኻ እውን ከምኡ ዚስምዖም እንተ ዀይኑ፡ እንታይ ክትገብር ትኽእል፧ ንወድኻ ወይ ንጓልካ ምሳኻ ንነዊሕ ሰዓታት ረዚን ዕላል ንኼዕልል ኣብ ክንዲ እተገድዶ፡ ብወዝቢ ኸተዕልሎ ፈትን። (ዘዳ. 6:6, 7) ብሓባር ግዜ ምእንቲ ኸተሕልፉ፡ ዝያዳ ጻዕሪ ኽትገብር የድልየካ ይኸውን። ብሓባር ኴንኩም ብእግርኹም ወይ ብማኪና ኽትከዱ፡ ጸወታ ኽትጻወቱ፡ ወይ ከኣ ኣብ ቤትኩም ብሓባር ክትዓይዩ ትኽእሉ ኢኹም። በዚ ኸምዚ ብሓባር ግዜ ተሕልፉ እንተ ዄንኩም፡ ውሉድካ ፍዅስ ኢልዎ ናይ ልቡ ኣውጺኡ ኼዕልለካ ይኽእል እዩ።
5 እዚ ዅሉ ጽዒርካ፡ ውሉድካ ምሳኻ ኺዘራረብ እንተ ዘይደልዩኸ እንታይ ክትገብር ትኽእል፧ ካልእ መገዲ ኽትጥቀም ትኽእል ኢኻ። ንኣብነት፡ ንጓልካ ኸመይ ከም ዝወዓለት ኣብ ክንዲ እትሓትታ፡ ንስኻ ኸመይ ከም ዝወዓልካ ንገራ። ከምኡ እንተ ጌርካ፡ ንሳ እውን ከመይ ከም ዝወዓለት ትነግረካ ትኸውን። ወይ ከኣ ብዛዕባ ሓደ ጕዳይ ዘለዋ ርእይቶ ኽትፈልጥ እንተ ደሊኻ፡ ኣብ ክንዲ ንዓኣ እተዋጥራ፡ ብዝያዳ ኣብቲ ጕዳይ ኣተኵር። ሓንቲ ኻብ መሓዙታ ብዛዕባ እቲ ጕዳይ እንታይ ከም ዚስምዓን ነቲ ጕዳይ ብዚምልከት ንመሓዛኣ እንታይ ኢላ ኽትመኽራ ኸም እትኽእልን ክትሓትታ ትኽእል ኢኻ።
6. ምስ ደቅኻ ግዜ ምሕላፍን ተቐራቢ ምዃንን ኪብሃል ከሎ እንታይ ማለት እዩ፧
6 ሓቂ እዩ፡ ደቅኻ ናይ ልቦም ኣውጺኦም ኪዛረቡኻ እንተ ደሊኻ፡ ምሳታቶም ግዜ ኸተሕልፍን ተቐራቢ ኽትከውንን ኣሎካ። ወለዲ ዅሉ ሳዕ ብስራሕ ትሑዛት ዚመስሉ እንተ ዀይኖም፡ መንእሰያት ንጸገማቶም ኣብ ውሽጦም ሒዞምዎ እዮም ዚነብሩ። ተቐራቢ ብዛዕባ ምዃንከ እንታይ ኪብሃል ይከኣል፧ “ኣብ ዝዀነ ይኹን እዋን ከተዘራርበኒ ትኽእል ኢኻ” ኢልካ ምዝራብ ጥራይ ኣኻሊ ኣይኰነን። ውሉድካ፡ ንጸገማቱ ኣቕሊልካ ኸም ዘይትርእዮ ወይ ከኣ ከም ዘይትቝጥዖ ኺፈልጥ ኣለዎ። ኣብዚ መዳይ እዚ፡ ብዙሓት ወለዲ ጽቡቕ ኣብነት እዮም ዚዀኑ። ኬላ ዝስማ ጓል ዓሰርተው ትሽዓተ ዓመት ጐርዞ፡ “ንባባ ብዛዕባ ዝዀነ ይኹን ጕዳይ ከዕልሎ እኽእል እየ። ዘረባይ ኣይኰልፈንን እዩ፣ ከይነቐፈ ድማ ጽን ኢሉ ይሰምዓኒ እዩ። ድሕሪኡ፡ ዝበለጸ ምኽሪ እዩ ዚህበኒ” በለት።
7. (ሀ) ከም ዓርኪ ምሓዝ ብዛዕባ ዝኣመሰለ ጕዳያት ምስ ውሉዱ ዚዘራረብ ወላዲ፡ ብኸመይ እዩ ሚዛኑ ኺሕሉ ዚኽእል፧ (ለ) ወለዲ ኸይፈለጡ ንደቆም ኬሕርቕዎም ዚኽእሉ ብኸመይ እዮም፧
7 ከም ዓርኪ ምሓዝ ብዛዕባ ዝኣመሰለ ተነቃፊ ጕዳያት ክትዘራረቡ ኸለኹም እውን፡ መጠንቀቕታ ኣብ ምሃብ ጥራይ ኣይተተኵር፣ የግዳስ፡ ንውሉድካ፡ ነቲ ጕዳይ ብኸመይ ብግቡእ መገዲ ኺሕዞ ኸም ዚኽእል ምሃሮ። ነዚ ብምሳሌ ንምርዳእ፦ ናብ ሓደ ቤት ምግቢ ኼድካ ንበል፣ እቲ ዝርዝር ዓይነታት ምግቢ ዝሓዘ ሜኑ ግና፡ ብዛዕባ ምምራዝ ምግቢ ጥራይ እዩ ዚገልጽ። ከምኡ እንተ ዚኸውን፡ ካብኡ ወጺእካ ናብ ካልእ ቤት ምግቢ ምኸድካ። ብተመሳሳሊ፡ ደቅኻ ምኽሪ ደልዮም ናባኻ ምስ ዚመጹ እሞ፡ ንስኻ ግና ከቢድ መጠንቀቕታ ጥራይ ትህቦም እንተ ዄንካ፡ ካባኻ ኺርሕቑ ይኽእሉ እዮም። (ቈሎሴ 3:21 ኣንብብ።) ስለዚ፡ ሚዛናዊ ኹን። ኤሚሊ ዝስማ መንእሰይ ሓብቲ፡ “ወለደይ፡ ዓርኪ ብዛዕባ ምሓዝ ኬዘራርቡኒ ኸለዉ፡ ኣሉታዊ ኣረኣእያ ሒዞም ኣይኰኑን ዜዘራርቡኒ። ንሓደ ሰብ ምፍላጥን መጻምድቲ ዚዀነካ ሰብ ምርካብን ብዛዕባ ዜምጽኦ ሓጐስ ይነግሩኒ እዮም። እዚ ኸኣ፡ ብዛዕባ እቲ ጕዳይ ክዛረብ ከለኹ ፍዅስ ከም ዚብለኒ እዩ ዚገብር። ብዛዕባ ዝዀነ ይኹን ምስ ካልእ ሰብ ዘሎኒ ርክብ ክነግሮም ደኣ እየ ዝደሊ እምበር፡ ካባታቶም ክሓብኦ ኣይደልን እየ” በለት።
8, 9. (ሀ) ጽን ኢልካ ምስማዕ እንታይ ጥቕምታት እዩ ዘለዎ፧ (ለ) ንደቅኻ ብምስማዕ ዝረኸብካዮ ኣወንታዊ ተመክሮ ኣሎዶ፧
8 ከምቲ ኬላ ዝበለቶ፡ ንደቅኻ ብዓቕሊ ብምስማዕ ተቐራቢ ምዃንካ ኸተርኢ ትኽእል ኢኻ። (ያእቆብ 1:19 ኣንብብ።) ካትያ ዝስማ ንጽል ኣደ፡ “ኣብ ዝሓለፈ እዋናት፡ ንጓለይ ዝሰምዓሉ ዓቕሊ ኣይነበረንን። ዘረባኣ እውን ኣየወድኣን እየ ነይረ። በቲ እትዛረቦ ቕጭ ይመጸኒ ነበረ፡ ወይ ከኣ ክትርብሸኒ ኣይደልን እየ ነይረ። ሕጂ ግና ኣነ ዀንኩ ጓለይ ጠባይና ቐዪርና ኢና። ንሳ እውን ብዝያዳ ብዛዕባ ስምዒታ ኸተዘራርበኒ ጀሚራ ኣላ” በለት።
9 ሮናልድ ዝስሙ ኣቦ እውን እንተ ዀነ፡ ምስታ ጐርዞ ዝዀነት ጓሉ ተመሳሳሊ ተመክሮ ኣሕሊፉ እዩ። ከምዚ በለ፦ “ምስ ሓደ ወዲ ትምህርታ ፍቕሪ ኸም ዝሓዛ ምስ ነገረትኒ፡ ኣብ ፈለማ ኣመና ሓረቕኩ። ይኹን እምበር፡ የሆዋ ምስ ኣገልገልቱ ኣብ ዘለዎ ርክብ ዕጉስን ሚዛናውን ምዃኑ ምስ ሓሰብኩ፡ ንጓለይ ክእርማ ቕድሚ ምጽዓረይ፡ ስምዒታ ንኽትገልጽ ኣጋጣሚ ኽህባ ኸም ዘሎኒ ተገንዘብኩ። ከምኡ ምግባረይ ድማ የሐጕሰኒ እዩ። ከመይሲ፡ ንፈለማ እዋን ንስምዒት ጓለይ ክርድኦ ኽኢለ እየ። ዘረባኣ ምስ ወድአት፡ ብፍቕራዊ መገዲ ንኽዛረባ ቐሊል ኰነለይ። እቲ ዜገርም ድማ፡ ነቲ ዝሃብኩዋ ምኽሪ ተቐበለቶ። ጠባያ ኽትቅይር ከም እትደሊ ኸኣ ካብ ልባ ገለጸትለይ።” ምስ ደቅኻ ኣዘውቲርካ እሂን ምሂን ምብህሃል፡ ንሓሳቦምን ንስምዒቶምን ንኽትፈልጦ ኣጋጣሚ ኪኸፍተልካ እዩ። እዚ ኸኣ፡ ኣብቲ ኣብ ህይወቶም ዚገብርዎ ውሳነ ዓብዪ ጽልዋ ንኸተሕድር ኪሕግዘካ እዩ። *
ንደቅኻ መግቦም
10, 11. ደቅኻ ቐስ ብቐስ ካብ ሓቂ ምእንቲ ኸይርሕቑ፡ ብኸመይ ክትሕግዞም ትኽእል፧
10 ንፉዕ ጓሳ፡ ሓንቲ በጊዕ ካብተን መጓሰ ተፈልያ መገዳ ኽትስሕት ከም እትኽእል ይፈልጥ እዩ። ምናልባት ኣብ ቀረባ ብዘሎ ሳዕሪ ተሳሒባ ኽትከውን ትኽእል እያ፣ ድሕሪኡ ድማ፡ ቀስ ብቐስ ኣዝያ እናረሓቐት ካብተን መጓሰ ኽትፍለ ትኽእል እያ። ብተመሳሳሊ፡ ሓደ ውሉድ ብሰንኪ ጐዳኢ ምሕዝነት ወይ ብሰንኪ ሕሱር መዘናግዒ፡ ብመንፈሳዊ መዳይ ሓደገኛ ኣብ ዝዀነ መገዲ ብምእታው እናረሓቐ ኪኸይድ ይኽእል እዩ። (ምሳሌ 13:20) ውሉድካ ኻብዚ ምእንቲ ኺስተር ብኸመይ ክትሕግዞ ትኽእል፧
11 ንደቅኻ ኽትምህሮም ከለኻ፡ ብገለ መዳይ ድኽመት እንተ ኣስተብሂልካ፡ ቅልጡፍ ስጕምቲ ውሰድ። እቲ ደቅኻ ዘለዎም ክርስትያናዊ ባህርያት ብዝያዳ ኸም ዚድልድል ግበር። (2 ጴጥሮስ 1:5-8) ኣብቲ ኣምልኾ ስድራ ቤት ብስሩዕ እትገብሩሉ እዋን ከምኡ ኽትገብር ትኽእል ኢኻ። ናይ ጥቅምቲ 2008 ናይ መንግስቲ ኣገልግሎትና ብዛዕባ ኣምልኾ ስድራ ቤት ክትገልጽ ከላ፡ “ርእስታት ስድራ ቤት፡ ትርጕም ዘለዎን ስሩዕን መደብ መጽናዕቲ መጽሓፍ ቅዱስ ስድራ ቤት ንኺግበር ኣብ ቅድሚ የሆዋ ዘለዎም ሓላፍነት ንኺስከሙ ምትብባዕ ተዋሂብዎም ኣሎ” በለት። እሞኸ ነዚ ፍቕራዊ መሰናድዎ እዚ ምሉእ ብምሉእ ብምጥቃም ንደቅኻ ትጓስዮምዶ ኣለኻ፧ ደቅኻ፡ ነቲ ብመንፈሳዊ መዳይ ዜድልዮም ነገራት ቀዳምነት ንምሃብ እትገብሮ ጻዕሪ ኸም ዜማስዉሉ ተኣማመን።—ማቴዎስ 5:3፣ ፊልጲ 1:10።
12. (ሀ) መንእሰያት ካብ ስሩዕ ኣምልኾ ስድራ ቤት ዚጥቀሙ ብኸመይ እዮም፧ (“ የማስዋሉ እየን” ዘርእስታ ሳጹን እውን ርአ።) (ለ) ካብ ኣምልኾ ስድራ ቤት ብውልቅኻ እተጠቐምካ ብኸመይ ኢኻ፧
12 ካሪሳ ዝስማ ጐርዞ፡ ኣምልኾ ስድራ ቤት ንስድራ ቤታ ብኸመይ ከም ዝጠቐማ ኽትገልጽ ከላ፦ “ኵላትና ብሓባር ኮፍ ኢልና ኸነዕልል ምኽኣልና ኣዝዩ እዩ ዜሐጕሰኒ። እዚ ኸኣ ንሓድሕድና ብዝያዳ ኸም እንቀራረብ እዩ ዚገብረና፣ ዘይርሳዕ ጦብላሕታ ድማ እዩ ዚሓድገልና። ባባ ኣዘውቲርና ኣምልኾ ስድራ ቤት ንኽንገብር ይጽዕር እዩ። ኣርዚኑ ዚርእዮ ምዃኑ ዜተባብዕ እዩ፣ እዚ ኸኣ፡ ኣነ እውን ንኣምልኾ ስድራ ቤት ኣርዚነ ኸም ዝርእዮ እዩ ገይሩኒ። ከም ኣቦይን መንፈሳዊ ርእሲ ስድራ ቤትናን መጠን ድማ፡ ብዝያዳ ኸም ዘኽብሮ እዩ ገይሩኒ” በለት። ብሪታኒ ዝስማ መንእሰይ ዝዀነት ሓብቲ እውን፡ “ኣምልኾ ስድራ ቤት ምስ ወለደይ ከም ዝቀራረብ ገይሩኒ እዩ። ብዛዕባ ጸገማተይ ንኺሰምዑ ፍቓደኛታት ምዃኖምን ከም ዚሓልዩለይን እዩ ኣረጋጊጹለይ። ኣምልኾ ስድራ ቤት፡ ስድራ ቤትና ድልድልትን ሕብርትን ንኽትከውን ሓጊዙና እዩ” በለት። ብንጹር እምበኣር፡ ብፍላይ ብኣምልኾ ስድራ ቤት ኣቢልካ ንደቅኻ ብመንፈሳዊ መዳይ ምምጋብ፡ ሓደ ኻብቲ ንፉዕ ጓሳ ኽትከውን እትኽእለሉ ቐንዲ መገዲ እዩ። *
ንደቅኻ ምርሓዮም
13. ሓደ ቘልዓ ንየሆዋ ንኼገልግሎ ኺድረኽ ዚኽእል ብኸመይ እዩ፧
13 ንፉዕ ጓሳ ንመጓሰኡ ንምምራሕን ንምክልኻልን በትሪ ይጥቀም እዩ። ሓደ ኻብቲ ቐንዲ ሸቶኡ፡ ነተን ኣባጊዑ ናብ “ልሙዕ መጓሰዪ” ንምምራሕ እዩ። (ህዝ. 34:13, 14) ንስኻ እውን ከም ወላዲ መጠን፡ ተመሳሳሊ መንፈሳዊ ሸቶ ደይኰነን ዘሎካ፧ ንደቅኻ፡ ንየሆዋ ምእንቲ ኼገልግልዎ ኽትመርሖም ኣሎካ። ደቅኻ ኸምቲ ሓደ ኻብቶም ጸሓፍቲ መጽሓፍ መዝሙር ዝነበሮ ዓይነት ስምዒት ከም ዚህልዎም ክትገብር ኣሎካ፣ ንሱ፡ “ኣምላኸየ፡ ፍቓድካ ንምግባር ባህጊ አሎኒ፡ ሕግኻውን ኣብ ውሽጢ ልበይ እዩ” ኢሉ ጸሓፈ። (መዝ. 40:8) ከምዚ ዓይነት ሞሳ ዘለዎም መንእሰያት፡ ርእሶም ንየሆዋ ወፍዮም ይጥመቑ እዮም። ሓቂ እዩ፡ ከምኡ ኺገብሩ ዘለዎም፡ ውሳነ ኺገብሩ ኣብ ዚኽእሉሉ ብስለት ምስ በጽሑን ንየሆዋ ናይ ምግልጋል ልባዊ ባህጊ ምስ ኣጥረዩን እዩ።
14, 15. (ሀ) ክርስትያን ወለዲ እንታይ ሸቶ እዩ ኺህልዎም ዚግባእ፧ (ለ) ሓደ መንእሰይ ብዛዕባ ናይ ሓቂ ኣምልኾ ዚጠራጠር ስለምንታይ ኪኸውን ይኽእል፧
14 ይኹን እምበር፡ ደቅኻ መንፈሳዊ ዕቤት ዘይገብሩ እንተ ዀይኖም፡ ምናልባት እውን ንእምነቶም ኣብ ሕቶ ዜእትውዎ እንተ ዀይኖም እንታይ ክትገብር ትኽእል፧ ፍቕሪ የሆዋ ኣምላኽ ኣብ ልቦም ንኸተስርጸሎም ክትጽዕር ኣሎካ፣ ብዘይካዚ፡ ንዅሉ እቲ የሆዋ ዚገብሮ ነገራት ንኼማስዉሉ ኽትሕግዞም ትኽእል ኢኻ። (ራእ. 4:11) ድሕሪኡ፡ ድሉዋት ምስ ኰኑ፡ ንኣምላኽ ንኼምልኽዎ ብውልቆም ኪውስኑ እዮም።
15 ኰይኑ ግና፡ ደቅኻ ጥርጣረታት እንተ ኣልይዎምከ፧ ንየሆዋ ምግልጋል ዝበለጸ መገዲ ህይወት ምዃኑን ነባሪ ሓጐስ ከም ዜምጽኣሎምን ንኺርድኡ ብምሕጋዝ ክትጓስዮም እትኽእል ብኸመይ ኢኻ፧ ከም ዚጠራጠሩ ዚገብሮም እንታይ ምዃኑ ኽትፈልጥ ጽዓር። ንኣብነት፡ ወድኻ ንትምህርትታት መጽሓፍ ድዩ ዘይሰማምዓሉ፡ ወይስ ንእምነቱ ኣብ ቅድሚ መዛኑኡ ንኽጣበቐሉ ዜኽእሎ ርእሰ ተኣማንነት እዩ ጐዲልዎ፧ ጓልካ፡ ስርዓታት ኣምላኽ ጥበባዊ ምዃኑ ድያ ዘይትኣምን፡ ወይስ ብጽምዋ ስለ እተበልዐት ወይ ከኣ ካብ ካልኦት እተገለለት ኰይኑ ስለ ዚስምዓ እዩ፧
16, 17. ወለዲ ንደቆም፡ ንሓቂ ናታቶም ንኺገብሩዋ ኺሕግዝዎም ዚኽእሉ ብኸመይ እዮም፧
16 እቲ ምኽንያት ብዘየገድስ፡ ውሉድካ ንዝዀነ ይኹን መንፈሳዊ ጥርጣረ ምእንቲ ኼወግዶ ኽትሕግዞ ትኽእል ኢኻ። ብኸመይ፧ ሓደ ኻብቲ ብዙሓት ወለዲ ውጽኢታዊ ዀይኑ ዝረኸብዎ መገዲ፡ ንወድኻ ወይ ንጓልካ ኸምዚ ዚስዕብ ኢልካ ብምሕታት፡ ስምዒቶም ክትፈልጥ ምጽዓር እዩ፦ “ክርስትያን ብዛዕባ ምዃን እንታይ ይስምዓካ፧ ክርስትያን ብምዃንካ እንታይ ጥቕምታት ኢኻ እትረክብ፧ እንታይ ዋጋ እዩኸ ዜኽፍለካ፧ እቲ ዜኽፍለና ዋጋ ኻብቲ ሕጂ ዀነ ኣብ መጻኢ እንረኽቦ ጥቕምታት ዝተሓተ ዀይኑዶ ይስምዓካ፧ ብኸመይ፧” ሓቂ እዩ፡ ነቲ ሕቶታት ከም መርማሪ ዘይኰነስ፡ ብናትካ ቓላት ጌርካ ብለውሃትን ብተገዳስነትን ክትጥቀመሉ ኣሎካ። ምስ ውሉድካ ኽትመያየጡ ኸለኹም፡ ነቲ ኣብ ማርቆስ 10:29, 30 ዘሎ ሓሳብ እውን ክትዘራረቡሉ ትኽእሉ ኢኹም። ገሊኦም መንእሰያት ንሓሳባቶም፡ ክልተ ዓምዲ ኣብ ዘለዎ ወረቐት ይጽሕፍዎ ይዀኑ፣ ብሓደ ወገን ነቲ ዚኸፍልዎ ዋጋ፡ በቲ ኻልእ ወገን ከኣ ነቲ ዚረኽብዎ ጥቕሚ ይጽሕፉ። ነዚ ኣብ ወረቐት ሰፊሩ ምርኣዮም፡ ጸገሞም ንኼለልዩን መፍትሒ ንኼናድዩን ኪሕግዞም ይኽእል እዩ። ነተን መጽሓፍ ቅዱስ ዚምህርን “ፍቕሪ ኣምላኽ”ን ዚብሃላ መጻሕፍቲ ተጠቒምና ምስ ተገዳስነት ዘለዎም ሰባት ነጽንዕ ካብ ኰንና፡ ምስ ደቅናኸ ብዝያዳ ኸምኡ ኽንገብር ደይኰነን ዚግብኣና፧ እሞኸ ኸምኡ ትገብርዶ ኣለኻ፧
17 ደቅኻ ኣብ መወዳእታኡ ንመን ከም ዜገልግሉ ኺውስኑ ኣለዎም። ነቲ ንስኻ እትኣምነሉ ነገራት ንሳቶም እውን ብኡብኡ ኸም ዚኣምኑሉ ጌርካ ኽትሓስብ የብልካን። ንሓቂ ናታቶም ኪገብሩዋ ኣለዎም። (ምሳ. 3:1, 2) ውሉድካ ኸምኡ ምግባር ዜጸግሞ እንተ ዀይኑ፡ ንምንታይ ነቲ መሰረታዊ ትምህርትታት ዘይትምህሮ፧ ነዚ ዚስዕብ ሕቶታት ከም ዚሓስበሉ ግበር፦ “ኣምላኽ ከም ዘሎ ብኸመይ ርግጸኛ ክኸውን እኽእል፧ የሆዋ ኣምላኽ ብሓቂ ኣኽቢሩ ኸም ዚርእየኒ ብኸመይ ከረጋግጽ እኽእል፧ ስርዓታት የሆዋ ንጥቕመይ ምዃኑ ዝኣምን ስለምንታይ እየ፧” ንውሉድካ፡ መገዲ የሆዋ ዝበለጸ መገዲ ህይወት ምዃኑ ምእንቲ ኺኣምነሉ ብትዕግስቲ ብምምራሕ፡ ንፉዕ ጓሳ ምዃንካ ኣርኢ። *—ሮሜ 12:2።
18. ወለዲ ነቲ ዝዓበየ ጓሳ ዝዀነ የሆዋ ኺመስልዎ ዚኽእሉ ብኸመይ እዮም፧
18 ኵሎም ናይ ሓቂ ክርስትያናት ነቲ ዝለዓለ ጓሳ ኺመስልዎ ኣለዎም። (ኤፌ. 5:1፣ 1 ጴጥ. 2:25) ብፍላይ ድማ ወለዲ ብዛዕባ ሃለዋት ኣባጊዖም፡ ማለት ብዛዕባ ሃለዋት እቶም ክቡራት ደቆም ኣጸቢቖም ኪፈልጡ ኣለዎም፣ ናብቲ የሆዋ ኣምላኽ ዘዳለወሎም በረኸት ንኺመርሕዎም ድማ ኪጽዕሩ ኣለዎም። ስለዚ፡ ንደቅኻ ወትሩ ኣብ ጐደና ሓቂ ብምዕባይ ጓስዮም።


text:
ነቲ ኣብ ዝሓለፈ 8-9 ጥሪ 2011 ኣብ ከተማ ለንደን ዓባይ ብሪጣንያ ካልኣይ ጉባኤኡ ብዓወት ዘቃነዐ በርጌሳዊ ማሕበር ዜጋታት ንደሞክራሲያዊ መሰላት ኣብ ኤርትራ (ስድሪ CDRIE) ኣብ መወዳእታ ናይ 2009 ኢየ ተጸንቢረዮ። ኣብቲ ኣብ ጥሪ 2009 ዝተኻየደ መስራቲ ኣኼባኡ ንውሑድ ሰዓታት ጥራሕ ስለዝተሳተፍኩ ነቲ ጉባኤ ብምልኣት ኣይተኸታተልኩዎን። ይኹን እምበር ድሕሪ’ቲ ኣኼባ ኣብ ዝነበረ ዕለታት ብገለ ወገን እቲ ምትእኽኻብ ኪሕመን ኪንቀፍን ስለዝሰማዕኩዎ ‘ስለምንታይ’ ኢለ ኪመራመር ፈቲነ። እቲ ዝበዝሕ ምኽንያት ባዕላዊ ግምታት ኢዩ። ‘ስድሪ ንህግደፍ ከድሕን ዝተፈጥረ ንህግደፍ ዝመስል ማሕበር ኢዩ።፡ ሓፋሽ ውድብ ኢፒዲፒ ኢዩ። ሓይሊ ተቓወምቲ ውድባት ኪገማምዕ ብመደብ ዝተሰርሐ ምትእኽኻብ ኢዩ፤ ኣብ ፈላሚ ኣኼብኡ እውን ምስ ህግደፍ ኪዝቲ ቅሩብ ሙዃኑ ሓቢሩ ኢዩ።’ ዝብል ዕላላት ሰሚዐ።
ብሰንኪቲ ፖለቲካዊ ድሕረ-ባይታና ዝፈጠሮ ዘይምትእምማንን ሓድሕድ ምጥርጣርን ወትሩ ሓዲሽ ሓይሊ እናኽተኣኻኸብን ሓዲሽ ማሕበር እናኽቐውም ፍሉይ ሕብሪ ኪቕባእን ዝተፈላለየ ቅጽላት ኪዕደልን ስለዝረኣና ስድሪ እውን ኪሳዕ ስሙን መንነቱ ብስርሑን ተግባሩን ዘረጋግጾ ተመሳሳሊ ዕድል ከጋጥሞ ንቡር ኢዩ። ዘይምትእምማንን ሓድሕድ ምጥርጣርን ንደምበ ተቓውሞ ዘዳኽምን ዘልምስን ፍቱን መሳርሒ ስለዝኾነ ከኣ እቲ ትንፋስን ሓይልን እዘን ውድባት ኪርኢ ዘይደሊ መላኺ ስርዓት እውን ብልዑል ውዳበ ኪጥቀመሉ ኪነብር ኢዩ።
እቲ ዝርካቡ ኤርትራዊ ተቓዋሚ ሓይሊ፡ ኣብ ሓደ ውዳበን ጽላልን ሰሚሩ: ኣንጻር እቲ መሰላት ህዝቢ ረጊጹ ብሓይሊ ዝገዝእ ዘሎ መላኺ ስርዓት ክንዲ ዝቃለስ ዕለተ ዕለት ኣብ ዝጫጭሓ ሓደሽቲ ውድባትን ማሕበራትን እናተመቓቐለ ናይ ምግባር ዓቕሙ ይዳኸም ብምህላዉ ብዝብገስ ስክፍታን ሻቕሎትን ኢዩ ነተን ዝፍንጨላን ሓደስቲ ዝፍጠራን ማሕበራትን ውድባትን ብጥርጣረ ከምዝረኣያ ዝገበረን።
እቲ ስክፍታ እቲ፡ ኣብ ዝተፈላለያ ሲቪካዊ ማሕበራትን ፖለቲካውያን ውድባትን ኮይኑ በብወገኑ ዝቃለስ ዘሎ ሓይሊ፡ ኣብ ሓደ ሰሚሩ ዓቕሚ ሰቡን ክእለቱን ኣወሃሂዱ እንተዝሰርሕ ሓይሊ ደምበ ተቓውሞ ዝያዳ መፍረየን መድመዐን ነይሩ፡ ካብ ዝብል ቅዱስ መንፈስ ዝነቅል ኢዩ። ንባዕለይ እውን ከምኡ ስለዝሓስብ።
ይኹን እምበር ሕማቕ ኣጋጣሚ ኮይኑ ኤርትራዊ ተመኩሮ ሓርነታዊ ቓልሲን ታሪኽ ደምበ ተቓውሞን ኪፈላለን ኪገማማዕን እምበር ኪጥርነፍን ኪሓብርን ኣይተራእየን። ካብቲ ዝተፈተነ ብዙሕ ሕብረትን ስምረትን ዘጉህን ዘሕዝንን እምበር፡ ዘተስፉን ዘሐብንን ዛንታ እንተልዩና እውን ኣዚዩ ውሑድ ኢዩ። ኣብ ፖለቲካዊ ቓልሲ ምስ ዝምእምኣካ ወገን ኪትሓብር ኣብ መስርሕ ኪትፍለ፡ ተመሊስካ ሓዲሽ ኪዳን ኪትምስርት እንደገና ካልእ ግንባር ክትፈጥር ንቡር ፖለቲካዊ ሳይንስ ዓለምና ስለዝኾነ ኣባና ምኽሳቱ ዘይንቡር ኣይኮነን። እቲ ኣባና ምግጣሙ ዘይንቡር ዝገብሮ ግን ነቲ መሪር ምረት ሓላት ህዝብና ብብቕዓት ኪንምልስ ዘይምኽኣልና ኢዩ።
ይኹን እምበር ዝኾነ ይኹን ዜጋ ኣብ ዝኣምነሉ ዕላማን ጽላልን ኪተኣኻኸብ፣ ዝመስሎን ዝዓስሎን ማሕበር ከቕውም መሰል ኣለዎ። እቲ መሰል መሰል ዝኸውን ግን ኣብ ዘዝኣምነሉ ማሕበርን ውድብን ኬይኑ ፍልልያቱ ኣጽቢቡ ተጸዋዊሩን፡ ንሓድሕዱ ኪተሓባበርን ኪተሓጋገዝን እንተኺኢሉ እዩ እምበር፣ ንሓድሕዱ ኪወናጀል፡ ሓደ ኣንጻር እቲ ሓደ ኪሰርሕ እንተኾይኑ፡ እቲ መሰል ኪሳራ ኢዩ።
ሓደ ማሕበር ስለምንታይ ተፈጢሩ ዘይኮነ ግን ተፈጢሩስ ብግብሪ እንታይ ሰሪሑን ኣፍርዩን ከኣ ኢዩ እቲ ቐንዲ ኪምዘን ዘለዎ። ሓደ ውድብ ኮነ ማሕበር ዘጎምጁ ጽፉፍ ቻርተር ጽሒፉ ዘርጊሑን እንተዘይሰሪሑሉ ፋይዳ የብሉን። ኣብ ወረቐት፡ ልቢ ሰብ ዝምስጥ ምቁር ቃላት እናሓሬኻ ድላይካ ክትብል ትኽእል ኢኻ። ብግብሪ ግን ትሰርሖ ዲኻ ኢዩ እቲ ሕቶ። ኣብ ቻርተርተራት እንተመጺእና፡ ከምቲ ዝተጻሕፈ እንተዝስረሓሉስ እቲ ኣብ 3ይ ጉባኤ ህ.ግሓ.ኤ፡ ናይ ሎሚ ህግደፍ፡ ዝጸደቐ ሃገራዊ ቻርተር እውን ሕማቕ ኣይነበረን። ኣብቲ ቻርተር እዚ ዝስዕብ ኣገደስቲ ዕላማታት ሰፊሩ ይርከብ፡-
ምትካል ቅዋማዊ መንግስቲ
ምርግጋጽ ልዕልና ሕጊ
ህዝባዊ ምርጫ
ብሕታዊ ፕረስ
ናይ ምውዳብን ሓሳብካ ናይ ምግላጽን መሰል
ናጻ ዕዳጋ
ምትብባዕ ብሕታዊ ክፋል፡ ወዘተ ወዘተ የፍቅድ ኢዩ።
ይኹን’ምበር፡ ካብዚ ዝተጠቕሰስ ብግብሪ ዝስርሓሉስ ኢምንት ኢዩ። ዳርጋ ኩሉ ቐለም ኣብ ወረቐት ኢዩ ኮይኑ ተሪፉ።
ናብ ስድሪ ክመልሰኩም፡- ስድሪ (CDRIE) ኣብዚ ሕጂ ዘቃንዖ ካልኣይ ጉባኤኡ፡ ካብ ቻርተሩ ፈጺሙ ኪዝንብል ወይ ከግልስ ከምዘይብሉ፡ እቲ ጉባኤ ኣስሚሩሉ ኢዩ። ምኽንያቱ እቲ ቻርተር ኢዩ ናይቲ ምትእኽኻብ ሽግን ብሶላን፡ ከምኡውን ናይቲ ምትእኽኻብ መንኮርኮርን ሉጓምን። ነፍሲ ወከፍ ንጥፈታት ድማ ነቲ ቻርተር ከንጸባርቕን ኪመስልን ይግባእ።
ስድሪ (CDRIE) ፈጺሙ ንፖለቲካዊ ቓልሲ ዘይሻሞ በርጌሳዊ ማሕበር ኢዩ። ስለዝኾነ፤ ዝያዳ ናብተን ዘይጎነጻዊ ኣገባብ ቓልሲ ኢና ንጥቀም ዝብላ ፖለቲካውያን ሓይልታት ቅርበትን ምሕዝነትን ዘለዎ ኪመስል ይኽእል ኢዩ። ይኹን እምበር ኣንጻር እተን ብብረታዊ ቓልሲ ኢና ለውጢ ከነምጽእ እንደሊ ዝብላ ሓይልታት እውን ኣይኮነን። ኩሉ ኤርትራዊ ዜጋ በብቲ ዝኣምነሉ ኣገባብ ቓልሲ ዲሞክራሲያዊ ለውጢ ከምጽእ መሰሉ ስለዝኾነ። ብሓይሊ ብረት ዝፍጠር ኢሰብኣዊ ግህሰት ከጋጥም እንከሎ ግን ኣፉ ኪሓትም ኣይኮነን።
ቻርተር ስድሪ ከምዘነጽሮ ስድሪ (CDRIE) ናይ ዝኾነ ይኹን ውድብ ኮነ ማሕበር ጸግዒ ዘይብሉ ናጻን ሓላፍነታውን ማሕበር ኢዩ። ናጻ ማሕበር ዘብሎ፡ ቻርተሩ ምስ ኩሉ ሓይልታት ኤርትራ ብሓባር ብዘይ ሻርነት ኪሰርሕ ስለዘገድዶ፣ ሓላፍነታዊ ዘብሎ ድማ፡ ዝኾነ ይኹን ንረብሓ ህዝቢ ዝሃስን ሓድነቱ ዝፈታትን ተግባራት ዓገብ ብምባል፣ ህዝቢ ብዕምቆት ንኪሓስብን ነቲ ሳዕቤናት ንኸስተብህለሉን ዝጉስጉስን ዘበራብርን ማሕበር ብምዃኑ።
እቲ ስልጣን ሒዙ ዘሎ ኮነ፡ እቲ እቃወም እየ ዝብል ፖለቲካዊ ሓይሊ፡ መባእታዊ ሰብኣዊ መሰላት ህዝቢ ኪግህስ፡ ንህዝብን ሃገርን ኣብ ሓደጋ ዘውድቕ ኣካይዳ ኪኽተል እንከሎ ግን፡ ስድሪ (CDRIE): ነቲ ዘጋጥም ግህሰትን ኪኽሰት ዝኽእል ሳዕቤንን፡ ንህዝቢ ኪሕብርን ኪነግርን ድሕር ኣይክብልን ኢዩ። ሲቪካዊ ማሕበር ከም ምዃኑ መጠን፡ ንህዝቢ ምሕባርን ምንቕቓሕን ስርሑ ስለዝኾነ።
ካብቲ ኣብ ካልኣይ ጉባኤ ቐንዲ ብትሪ ዝተዘርበሉ ዛዕባ፡ ‘ስድሪ (CDRIE)’ ጸግዕን ሻራን ናይ ዝኾነ ፖለቲካዊ ሓይሊ ዘይሙዃኑ፣ ከምኡ ካብ ዝመስል ኣካይዳ ኪጥንቀቕ ከምዝግባእን ንኹላተን ኤርትራውያን ፖለቲካውያን ሓይልታት ድማ ብማዕረ ቅርበት ኪርእየን፣ ምስ ኩላተን ቅርዑይ ዝምድና ኪህልዎ፣ ብመትከልን ዕላማን ምስ ዝሰማምዓኦ ከኣ ናይ ስራሕ ሽርክነት ኪፈጥርን ከምዘለዎ ዝብል ኣገደስቲ መትከላት ይርከቦ።
ይትረፍ ከም ስድሪ (CDRIE) ንኡስ ዝዓቕሙን ድሩት ዝሓይሉ ማሕበራትን ውድባትን፡ እቲ ዓቕምን ሓይልን ኣሎኒ ዝብል እውን እንተኾነ፡ ጽፉፍ ናይ ስራሕ ውጥን ሰሪዑ ብግብሪ ዝጭበጥ ስራሕ ብምስራሕ መንነቱ እንተዘየመስኪሩ፡ ኩሉ ዓይነት ቅብኣን ቅጽልን ኪስዕቦ ግድን ኢዩ። ብስራሕ እምበር ብዘረባ ጥራሕ ኣብ ዝብጻሕ ስለዘየሎ። ካልኣይ ጉባኤ ስድሪ እውን ነዚ ክውንነት’ዚ ገምጊሙዎ ኢዩ። ስድሪ ምስ ህዝቢ ብቐጥታ ብምርኻብ ንመንነቱ ዝበቅዕ ግብራዊ ስራሕ እናሰርሐ ሽሙን መንነቱን ብስርሑ ከጉልሖ ኢዩ ድማ ተሰማሚዑ።
ኣብቲ ናብ ስድሪ (CDRIE) ዝተጸምበርኩሉ ግዜ “ ስለምንታይ ኣብ ስድሪ” ብዝብል ዓንቀጽ ስምዒታተይ ንምክፋል ኪጽሕፍ ነቒለ ነይረ። ዳሕራይ ግን እዚ ኢዩ ብዘይብሎ ውልቃዊ ዋኒን ኣዋዲቐዮ።
ኣብዚ ካልኣይ ጉባኤ ስድሪ (CDRIE) ቀንዲ ዝመሰጠኒ ነገር እንተነይሩ: ኣብ ስድሪ ብዙሕ ዝተፈላለየ ኣተሓሳስባታት እናሃለወ፡ ኪሳዕ ኪሰማማዕ ዝኸኣለ እናተላዘበ ብሓባራዊ ምርድዳእ፡ ኣብቲ ዝፈላለየሉ ከኣ ብድምጺ ብዙሓት እናተማእዘዘ፡ ብመትከላት ቻርተሩ ኪሰርሕ ቅሩብነት ምህላው ኢዩ። ኣብ ገለ ዛዕባታት ርሱን ክትዓት ተኻይዱ ኢዩ። ኩሉ ግን: ብሉጽ ስራሕን ውጽኢትን ኪርኢ ካብ ዘለዎ ሰናይ ምንዮት ዝነቅል ኢዩ። ጦብላሕታታተይ ንኺጽሕፍ ዝደረኸኒ ከኣ እቲ ንኸም ናተይ ዓይነት ናህሪ ዘህድእ ተጻዋርነትን ምርድዳእን ኢዩ። ንሱ ኢዩ እቲ ዝዓበየ ተስፋ ዝሃበኒ ነገር።
መቸም ታሪኽና ከምዝሕብሮ ሎሚ ኣብ ፖለቲካዊ ውድባት ኮነ ሲቪካዊ ማሕበራት ዝነጣጠፍ ዘሎ ዜጋ፡ ገሊኡ ኣብ ተጋድሎ ሓርነት ኤርትራ፡ ገሊኡ ኣብ ህዝባዊ ግንባር ሓርነት ኤርትራ፣ ውሑድ እውን እንተኾነ ገለ ኣባል ሃገራዊ ኣገልግሎት፡ እቲ ሲቪል እውን ናይ ሓዲኡ ጽልዋ ዝነበሮ ኢዩ።
ኣብ ስድሪ (CDRIE) ዘሎና ኣባላት፡ ኣብ ጉዕዞና ምስ ዝተፈላለየ ውድባትን ማሕበራትን ዝሰራሕና - ገሌና ኣብ ብዙሓት ውድባት ዝበጻሕና - ከካብ’ቲ ዝነበርናዮ ማሕበር ኮነ ውድብ እንተስ ሰኣን ምስምማዕ እንተስ ሰኣን ምርድዳእ ዝወጻእና፡ ገሌና ካብ ሓደ ደምበ ናብ ካልእ ደምበ ዝቐየርና፡ ጸኒሕና ድማ ዝሓሸን ዝተመሓየሸን መሲሉ ኣብ ዝተሰማዓና ማሕበር ዝተኣኻኸብና ሰባት ኢና። ንሕና እውን ከምዝኾና ካልእ ኤርትራውያን ውድባትን ማሕበራትን ካብዚ ታሪኻዊ ውርሻ ሓራ ኣይኮንናን። ብዙሓት ኣባላት ስድሪ ምስ ዝተፈላለዩ ማሕበራትን ውድባት ዝነጥፉ ዝነበሩ ኢዮም።
ስለዝኾነ ምስሊ-ስድሪ ንገሊኦም ውድባት ኪእፈፎም፡ ንገሊኦም ኪስሕቦም፣ ንገለ ተጻባእቲ ንገለ ተደናገጽቲ መሲሉ ኪረኣዮም ባህሪያዊ ኢዩ። ብፍላይ ምስዚ እዋናዊ ኩነታት ዋዕላ “ደገፍትን ተቓወምትን” ዝብል ጸግዕታት ስለዘማዕበለ፡ መርገጺ ስድሪ እውን ኪሕተት ግድን ኢዩ። ምኽንያቱ ከካብ ዝነበርናዮ ዓለም ሒዝናዮ ዝመጻእና ኣተሓሳስባን ኣረኣእያን እውን ስለዘለና። እቲ ጉባኤ፡ ከኣ ነዚ ኩነታት ኣብ ግምት ብምእታው ሓደ ነገር ኣረጋጊጹ ወጺኡ። ‘ስድሪ(CDRIE)ካብ ዝኾነ ዕድመታት ፈጺሙ ኪበኩር የብሉን። ብዝወሓደ ነቲ ዕድመታት ርይእቶኡን መትከላቱን ኣብ ምግላጽ ኪጥቀመሉ፡ ኪንኡ ሓሊፉ እውን ኣተሓሳስባኡ ከስርጽን ኪጸሉን ንኪኽእል ኪውፈን ኪተዓጻጸፍን ከምዝግባእ’ ተረዳዲኡ። ይኹን እምበር ውልቀ ኣባላቱ ዝመስሎምን ዝደልዩዎን ኪብሉን ኪጽሑፉን ይኽእሉ ኢዮም። እቲ ወግዓዊ መርገጺ ስድሪ (CDRIE) ግን ብዘይ ሻርነት ንኹሉ ወገን ሓደን ማዕረን ኢዩ።
ንስድሪ(CDRIE): እንተስ ብፍላጥ እንተስ ብምድንጋጽ: ወይ’ውን መትከላታ ብምእማን ናቱ ከምስላ ዝያዳ ናብኡ ከቕርባ ዝደሊ ሓይልን ወገንን እውን ኪህሉ ይኽእል ኢዩ። ስድሪ ግን ናይ ኩሉ ኪትከውን ኢያ ተፈጢራ። ንኹሉ ምስ እትኸውን ከኣ ኢያ ኪትህሉ እትኽእል። ነቲ ዝቖመትሉ ቻርተር እንተዘይመሲላ ከተተንፍስ ኣይኮነትን። ቻርተራ ከኣ ጸግዕን ሻራን ኣይቅበልን ኢዩ። በዚ መትከል’ዚ ናይቲ ንነዊሕ ዝጠመተ ኤርራዊ ሲቪካዊ ማሕበር ሰረት ኪትፈጥር ክትክእል ግን፡ ንስድሪ (CDRIE) ሓገዝን ምኽርን፡ ከምኡ’ውን ተሳትፎ ናይ ዜጋታት ከድልያ ኢዩ። ንጹህ ሃናጽን መሃርን ምኽርን ለበዋን።
ኣብ መወዳእታ ጦብላሕታተይ ብሓደ ለበዋ ኪዛዝሞ እደሊ። ምስ ሓደ ወገን ምድንጋጽ ዘይተርፍ ሰብኣዊ ባህሪ ናይ ወዲ ሰብ እኳ እንተኾነ፡ ጸሓፊ ናይዚ ዓንቀጽ ናይ ኩሉ ደላይ ለውጢ ጸግዒ እምበር ናይ ዝኾነ ይኹን ውድብ ኮነ ማሕበር ሻራ ኪሕዝ ኣይደልን እየ። ከም ዜጋታት ናይቲ ብዓመጽ ዝደሃኽ ዘሎ ህዝብና ዓቢ ሓላፍነት ስለዘሎና፡ ኣብ መንጎና ሓድሕዳዊ ፍቕርን ምርድዳእን፣ሓልዮትን ምክብባርን፡ ከነስርጽ፡ ኣብ ሓድሕዱ ዝመላላእ ቅዱስ ውድድር ክንፈጥርን ኣሎና። ንሓድሕዱ ዝተሃላለኽ ፖለቲካዊ መንፈስ ፍታሕ ስለዘይምጽእ፡ ነብስና መሊኽና ተጸዋዊርና ኪንቅጽል እምነ። እታ ንእሽቶ ዓቕመይ ከኣ ንዕኡ ኪውፍያ እየ ዝደሊ።
ሳሙኤል ገብረሂወት
29 ጥሪ 2011
ለንደን


text:
ኣብ ዞባ ደቡብ ን13 ሰብሃፍቲ ፍቓድ ኢንቨስትመንት ተዋሂቡ
መቐለ ታህሳስ 30//2009(ድወት) ኣብ ዞባ ደቡብ ትግራይ ኣብ ልምዓት ኢንቨስትመንት ሕርሻ ክዋፈሩ ዝሓተቱ 13 ሰብሃፍቲ ፍቓድ ከምተውሃቦም ዴስክ ሓለዋ ከባቢን ምምሕዳርን ኣጠቓቕማን መሬት እቲ ዞባ ኣፍሊጡ፡፡
ኣብቲ ዴስክ ኪኢላ ምስፍሕፋሕ ልምዓት ኢንቨስትመንት ሕርሻ ኣይተ ንጉሰ መረሳ ከምዝሓበርዎ እቶም ፍቓድ ኢንቨስትመንት ወሲዶም ኣብ ልምዓት መስኖ ሃፍቲ እንስሳን ካልኦትን እናነጠፉ ዝርከቡ 13 ሰብሃፍቲ ልዕሊ 235 ሚልዮን ቅርሺ ርእሰማል ዘመዝገቡ እዮም፡፡
እቶም ሰብሃፍቲ ዘድሊ ቅድመ ምድላው ዛዚሞም ናብ ተግባር ዝተሰጋገሩ እንትኾን ዛጊድ ድማ ንልዕሊ 130 ወገናት ቀዋሚን ግዝያዊን ሓድሽ ዕድል ስራሕ ከምዝፈጠሩ ኣይተ ንጉሰ ሓቢሮም፡፡
ኣብቲ ዞባ ልዕሊ 974 ሚልዮን ቅርሺ ርእሰማል ዘመዝገቡ 99 ሰብሃፍቲ ኣብ ልምዓት ኢንቨስትመንት ሕርሻ እናነጠፉ እንትኾን ዛጊድ ድማ ንኣስታት 357 ወገናት ቀዋሚን ግዝያዊን ሓድሽ ዕድል ስራሕ ከምዝፈጠሩ ንምፍላጥ ተኻኢሉ’ሎ፡፡


text:
ታሪኽ ህይወት
የሆዋ ብሓቂ ሓጊዙኒ እዩ
ኣነን ኤቨሊን መርዓተይን፡ ኣብ ሰሜን ኦንታርዮ፡ ካናዳ ኣብ እትርከብ ቍሸት ሆርንፐይን ካብ ባቡር ወረድና። እዋኑ ንግሆ እዩ ነይሩ፣ ቀዝሒ ኸኣ ነበረ። ኣብቲ ኸባቢ ዚነብር ሓው እዩ ተቐቢሉና፣ ምስኡን ምስ ሰበይቱን ምስ ወዱን ኴንና ጥዑም ቍርሲ ምስ ቈረስና፡ ብበረድ እናተጓዓዝና ኻብ ቤት ናብ ቤት ከነገልግል ጀመርና። ኣብታ ምሸት እቲኣ፡ ከም ሓላው ወረዳ መጠን ንመጀመርታ ግዜ መደረ ኣቕረብኩ። ሓሙሽቴና ጥራይ ኢና ተኣኪብና፣ ካልእ ሰብ ኣይነበረን።
ኣብቲ 1957 ዘቕረብክዎ መደረ፡ ሒደት ተኣከብቲ ጥራይ ምንባሮም ኣይጸላእክዎን። ምኽንያቱ፡ ኣዝየ ሓፋር እየ ነይረ። ቈልዓ ኸለኹ እኳ፡ ኣጋይሽ ናብ ቤትና ኺመጹ ኸለዉ፡ ነቶም ኣጋይሽ ዝፈልጦም እውን እንተ ዀንኩ፡ ኵሉ ሳዕ እየ ዝሕባእ ነይረ።
ኣብ ውድብ የሆዋ እተዋህበኒ መብዛሕትኡ መዝነት፡ ምስ ዚፈልጦምን ምስ ዘይፈልጦምን ሓያሎ ሰባት ንኽራኸብ ኣገዲዱኒ እዩ። ሓፋርን ብርእሰይ ዘይተኣማመንን ስለ ዝነበርኩ ግና፡ ኣብዚ መዝነት እዚ ንዝረኸብክዎ ዝዀነ ይኹን ዓወት፡ ብጻዕረይ ከም ዝረኸብክዎ ገይረ ኽዛረብ ኣይክእልን እየ። ኣብ ክንዳኡስ፡ ንሓቅነት እቲ፡ “ከበርትዓካ፡ ክረድኣካ፡ ብየማነይቲ ኢድ ጽድቀይውን ክድግፈካ እየ” ዚብል መብጽዓ የሆዋ እየ ኣብ ህይወተይ ተመኪረዮ። (ኢሳ. 41:10) ሓደ ኻብቲ የሆዋ ንዓይ ንምሕጋዝ እተጠቐመሉ ቐንዲ መገድታት፡ ብክርስትያን ብጾተይ ኣቢሉ እዩ። ቀጺለ ብዛዕባ ገለ ኻብቶም ካብ ግዜ ቝልዕነተይ ኣትሒዞም ዝሓገዙኒ ሰባት ክነግረኩም እየ።
መጽሓፍ ቅዱስን ንእሽቶ ጸላም ደብተርን ተጠቕመት
ብ1940ታት ሰንበት ንግሆ ጸሓይ ኣብ ዝነበረሉ እዋን፡ ኤልሲ ሃንቲንፎርድ፡ ኣብ ደቡባዊ ምዕራብ ከተማ ኦንታርዮ ኣብ ዝነበረ ቦታ ሕርሻ ስድራ ቤትና መጸት። ኣደይ ማዕጾ ኸፊታ ኸተዘራርባ ኸላ፡ እቲ ኸማይ ሓፋር ዝነበረ ኣቦይ ምሳይ ኣብ ውሽጢ ገዛ ኾፍ ኢሉ ይሰምዕ ነበረ። ኣቦይ፡ ሓብትና ሃንቲንፎርድ ነጋዲት ስለ ዝመሰለቶ፡ ኣደይ ዘየድልየና ነገር ምእንቲ ኸይትዕድግ ኢሉ፡ ቀሪቡ ኸም ዘይንደሊ ነገራ። ሓብትና ሃንቲንፎርድ ከኣ፡ “መጽሓፍ ቅዱስ ከተጽንዑ ኣይትደልዩን ኢኹም፧” በለቶ። ኣቦይ ከኣ፡ “ንሱ እሞ ንደሊ ኢና” ኢሉ መለሰላ።
ሓብትና ሃንቲንፎርድ ኣብ ጽቡቕ ኵነታት እያ በጺሓትና። ወለደይ ንጡፋት ኣባላት ቤተ ክርስትያን ሓድነት ካናዳ እኳ እንተ ነበሩ፡ ኣብቲ እዋን እቲ ኣቢሎም ካብታ ቤተ ክርስትያን ንኺፍለዩ ወሲኖም ነይሮም። ስለምንታይ፧ ኣገልጋሊ እታ ቤተ ክርስትያን፡ ስማት ኵሎም እቶም ገንዘብ ዝለገሱ ሰባት፡ ብተርታ እቲ ዝለገስዎ መጠን ኣብቲ ቤተ ክርስትያን ለጢፍዎ ነበረ። ወለደይ ርኹባት ስለ ዘይነበሩ፡ ስሞም መብዛሕትኡ ግዜ ድሕሪት እዩ ዚስራዕ ነይሩ፣ ኣገልገልቲ እታ ቤተ ክርስትያን ከኣ ዝያዳ ገንዘብ ንኺህቡ ጸቕጢ ይገብሩሎም ነበሩ። ሓደ ኣገልጋሊ ኸኣ፡ ካብ ስራሕ ምእንቲ ኸይባረር፡ ንዚኣምነሉ ኸም ዘይሰብኽ ተኣመነ። በዚ ምኽንያት እዚ ድማ ካብታ ቤተ ክርስትያን ተፈለና፣ ግናኸ መንፈሳውነትና እነዕግበሉ መገዲ ንደሊ ነበርና።
ኣብቲ እዋን እቲ፡ ዕዮ ናይ የሆዋ መሰኻኽር ኣብ ካናዳ ተኣጊዱ ስለ ዝነበረ፡ ሓብትና ሃንቲንፎርድ መጽሓፍ ቅዱስን ኣብ ሓንቲ ንእሽቶ ጸላም ደብተር ዝጸሓፈቶ ነጥብታትን ጥራይ ተጠቒማ፡ ንስድራ ቤትና መጽናዕቲ መጽሓፍ ቅዱስ ትመርሓላ ነበረት። ጸኒሓ ግና፡ ንሰበ ስልጣን ኣሕሊፍና ከም ዘይንህባ ስለ እተኣማመነት፡ ጽሑፋት መጽሓፍ ቅዱስ ሒዛትልና መጸት። ድሕሪ መጽናዕቲ ነቲ ጽሑፋት ተጠንቂቕና ንሓብኦ ነበረና። *
ሓብትና ሃንቲንፎርድ ተቓውሞን ካልእ ዕንቅፋታትን እኳ እንተ ኣጋጠማ፡ ብስራት መንግስቲ ኣምላኽ ብቕንኣት ትሰብኽ ነበረት። ቅንኣታ ኣዝዩ ስለ ዝመሰጠኒ፡ ንሓቂ ኣጥቢቐ ንኽሕዛ ተደረኽኩ። ወለደይ ተጠሚቖም ናይ የሆዋ መሰኻኽር ምስ ኰኑ፡ ኣነ እውን ሓደ ዓመት ጸኒሐ፡ ርእሰይ ንኣምላኽ ወፍየ ተጠመቕኩ። ብ27 ለካቲት 1949፡ ኣብቲ ሓረስቶት ንኸብቶም ማይ ዜስትዩሉ ጋብላ ኸኣ እየ ተጠሚቐ። ሽዑ ወዲ 17 ዓመት እየ ነይረ። ድሕሪኡ፡ ኣብ ናይ ምሉእ ግዜ ኣገልግሎት ክኣቱ ወሰንኩ።
የሆዋ ንኽተብዕ ሓጊዙኒ
ብኡብኡ ፈላሚ ዀይነ ኸገልግል ዝኽእል ኰይኑ ኣይተሰምዓንን። ንዕዮ ፈላምነት ቍሩብ ገንዘብ ከም ዜድልየኒ ዀይኑ ስለ እተሰምዓኒ፡ ንእተወሰነ ግዜ ኣብ ባንክን ኣብ ቤት ጽሕፈትን ሰራሕኩ። ተመክሮ ዘይብለይ መንእሰይ ስለ ዝነበርኩ ግና፡ ንገንዘበይ ብኡብኡ እየ ዘጥፍኦ ነይረ። ስለዚ፡ ቴድ ሳርጀንት ዝስሙ ሓው፡ ተባዕ ክኸውንን ኣብ የሆዋ ኽእመንን መኸረኒ። (1 ዜና 28:10) በዚ ተተባቢዐ ድማ፡ ኣብ ሕዳር 1951 ፈላሚ ዀንኩ። ሽዑ 40 ዶላርን ዘገልገለት ብሽክለታን ሓዳስ ሳንጣን ጥራይ እዩ ነይሩኒ። ግናኸ፡ የሆዋ ወትሩ ዜድልየኒ የማልኣለይ ነይሩ እዩ። ንቴድ፡ ፈላሚ ንክኸውን ስለ ዘተባብዓኒ አመስግኖ እየ። ፈላሚ ዀይነ ምግልጋለይ ተወሳኺ በረኸታት ኣምጺኡለይ እዩ።
ሓደ ምሸት ነሓሰ 1952፡ ካብ ቶሮንቶ ስልኪ ተደወለለይ። ኣብ ካናዳ ዚርከብ ቤት ጽሕፈት ጨንፈር ናይ የሆዋ መሰኻኽር፡ ኣብ መስከረም ኣገልግሎት ቤት-ኤል ንኽጅምር ዕድመ ኣቕረበለይ። ሽሕ እኳ ሓናኽን ናብ ቤት ጽሕፈት ጨንፈር ከይደ ዘይፈልጥን እንተ ነበርኩ፡ ካልኦት ፈለምቲ ብዛዕባ ቤት-ኤል ዜደንቕ ነገራት ነጊሮምኒ ስለ ዝነበሩ ግና፡ ምስ ተጸዋዕኩ ተሓጒሰ እየ። ምስ ኣተኹ ድማ ቀልጢፈ ለመድኩ።
“ንኣሕዋት ከም እትግደሰሎም ኣርእዮም”
ቤት-ኤል ምስ ኣተኹ ኽልተ ዓመት ጸኒሐ፡ ኣብ ሓንቲ ኻብተን ኣብ ቶሮንቶ ዝነበራ ጉባኤታት፡ ነቲ ምስቲ ሎሚ ኣተሓባባሪ ኣካል ሽማግለታት ዘለዎ ግደ ዚመሳሰል ሓላፍነት ዝነበሮ ቢል ያኮስ ተካእክዎ። ዕድመይ ገና 23 ዓመት ጥራይ ስለ ዘነበረ፡ ምንም ዘይፈልጥ ጓሳ ዝዀንኩ ዀይኑ ተሰምዓኒ። ሓውና ያኮስ ግና ብትሕትናን ብፍቕርን እንታይ ክገብር ከም ዘሎኒ ነገረኒ። የሆዋ ድማ ብሓቂ ሓጊዙኒ እዩ።
እቲ ወትሩ ፍሽሕው ዝነበረ ሓውና ያኮስ ብሰባት ይግደስ ነበረ። ኣሕዋት የፍቅርዎ ነበሩ፡ ንሱ እውን የፍቅሮም ነበረ። ሽግር ኬጋጥሞም ከሎ ጥራይ ዘይኰነስ፡ ኣብ ካልእ ግዜያት እውን ናብ ኣባይቶም እናኸደ ወትሩ ይበጽሖም ነበረ። ቢል ያኮስ ኣነ እውን ከምኡ ኽገብርን ምስ ኣሕዋትን ኣሓትን ኣብ ኣገልግሎት ወፍሪ ኽዓይን ኣተባብዓኒ። ኣስዒቡ እውን፡ “ኬን፡ ንኣሕዋት ከም እትግደሰሎም ኣርእዮም። ከምዚ ምግባርካ ብዙሕ ጕድለት እዩ ዚሽፍን” በለኒ።
ብዓልቲ ቤተይ ብተኣማንነት ዘርኣየታ ፍቕሪ
የሆዋ ኻብ ጥሪ 1957 ኣትሒዙ ብፍሉይ መገዲ ሓጊዙኒ እዩ። ኣብታ ወርሒ እቲኣ፡ ንኤቨሊን ተመርዓኽዋ። ኤቨሊን ኣብ መበል 14 ኽፍሊ ቤት ትምህርቲ ጊልዓድ ተመሪቓ ነይራ እያ። ቅድሚ ምምርዓውና፡ ፈረንሳይኛ ኣብ ዚዝረበሉ ኣውራጃ ኲበክ ተገልግል ነበረት። ኣብቲ እዋን እቲ፡ ሮማዊት ካቶሊካዊት ቤተ ክርስትያን ንኲበክ ብሰፊሑ ትቈጻጸራ ነበረት። ስለዚ፡ ኤቨሊን ከቢድ ዕዮ እዩ ነይርዋ፣ ኰይኑ ግና፡ ኣብ ዕዮኣን ኣብ የሆዋን ብተኣማንነት ጠቢቓ እያ።
ኤቨሊን ምሳይ እውን ብተኣማንነት ጠቢቓ እያ። (ኤፌ. 5:31) ምስ ተመርዓና፡ ብኡብኡ ተኣማንነታ ተፈቲኑ ነይሩ እዩ። ንዙረት ናብ ፍሎሪዳ፡ ሕ.መ.ኣ. ኽንከይድ መደብ እኳ እንተ ነበረና፡ ምስ ተመርዓና ንጽብሒቱ፡ ቤት ጽሕፈት ጨንፈር ኣብ ካናዳ ቤት-ኤል ኣብ ዚግበር ናይ ሓደ ሰሙን ኣኼባ ኽእከብ ዕድመ ኣቕረበለይ። እዚ ኣኼባ እዚ ንመደብና ዚዕንቅፍ እኳ እንተ ነበረ፡ ኣነን ኤቨሊንን የሆዋ ንዝሓተተና ዘበለ ኽንገብር ኢና እንደሊ ኔርና። ስለዚ፡ ንእዋን ሕጽኖትና ሰረዝናዮ። ኤቨሊን ነታ ሰሙን እቲኣ፡ ኣብ ጥቓ ቤት ጽሕፈት ጨንፈር ብምግልጋል እያ ኣሕሊፋታ። እቲ ኽሊ ኻብ ኲበክ እተፈልየ እኳ እንተ ነበረ፡ ኣብ ኣገልግሎታ ጸኒዓ እያ።
ኣብ መወዳእታ እታ ሰሙን፡ ዘይተጸበኽዎ ሓላፍነት ተዋህበኒ። ኣብ ሰሜን ኦንታርዮ፡ ሓላው ወረዳ ዀይነ ኸገልግል ተመደብኩ። መርዓውን ገና ወዲ 25 ዓመትን እየ ነይረ፡ ተመክሮ ዚብሃል እውን ኣይነበረንን፣ ምስናይዚ ግና ኣብ የሆዋ ተኣማሚንና ኽንከይድ ወሰንና። ኣብቲ ቐዝሒ ዝነበሮ እዋን ክረምቲ ካናዳ፡ ናብ ምድቦም ምስ ዚምለሱ ዝነበሩ ሓያሎ ምኩራት ገየሽቲ ሓለውቲ፡ ብለይቲ ኣብ እትጐዓዝ ባቡር ተሰቐልና። እቶም ኣሕዋት ብዙሕ ኣተባቢዖምና እዮም። አረ ሓደ ኻባታቶምሲ፡ ለይቲ ምሉእ ኮፍ ኢልና ምእንቲ ኸይነሕልፎ፡ ኣብታ ንገዛእ ርእሱ ዘዳለዋ መደቀሲቱ ኽንደቅስ ፈቒዱልና እዩ። ንጽብሒቱ ንግሆ፡ ድሕሪ መርዓና 15 መዓልቲ ጥራይ ጸኒሑ፡ ከምቲ ኣቐዲመ ዝጠቐስክዎ፡ ነታ ኣብ ሆርንፐይን ዝነበረት ንእሽቶ ጕጅለ ኽንበጽሓ ኸድና።
ንዓይን ንኤቨሊን ብዙሕ ለውጥታት እዩ ዚጽበየና ነይሩ። ኣብ መወዳእታ 1960ታት ኣብ ዕዮ ኣውራጃ እናኣገልገልና ኸለና፡ ኣብ ብሩክሊን፡ ኒው ዮርክ፡ ኣብ መበል 36 ክፍሊ ቤት ትምህርቲ ጊልዓድ ክካፈል ዕድመ ቐረበለይ። እቲ ትምህርቲ ኻብ ለካቲት 1961 ጀሚሩ ንዓሰርተ ወርሒ ዚቕጽል እዩ ነይሩ። ሽሕ እኳ እንተ ተሓጐስኩ፡ ኤቬሊን ምሳይ ብዘይምዕዳማ ግና ቅር ኢሉኒ ነይሩ እዩ። ኣብቲ እዋን እቲ፡ ኣሓት ሰብኡተን ናብ ጊልዓድ ምስ ዚዕደሙ፡ ካብ ሰብኡተን ተፈልየን እንተ ወሓደ ንዓሰርተ ወርሒ ኺጸንሓ ፍቓደኛታት እንተ ዀይነን ደብዳበ ኪጽሕፋ ይሕተታ ነበራ፣ ኤቨሊን እውን ከምኡ ኽትገብር ተሓተት። ኤቨሊን በኸየት፣ ይኹን እምበር፡ ናብቲ ቤት ትምህርቲ ክኸይድ ተሰማማዕና፣ ኣብ ጊልዓድ ጠቓሚ ስልጠና ኺውሃበኒ ምዃኑ፡ ንኤቨሊን ኣሐጒስዋ እዩ።
ኤቨሊን ንግዜኡ ኣብ ቤት ጽሕፈት ጨንፈር ካናዳ ኸተገልግል ተመደበት። ምስ ሓንቲ ማርጋሬት ላቨል ዝስማ ቕብእቲ ሓብቲ፡ ኣብ ሓንቲ ኽፍሊ ኽትቅመጥ ፍሉይ መሰል ረኸበት። ኣነን ኤቨሊንን ንሓድሕድና ኣዚና ንነፋፈቕ ኔርና ኢና። ብሓገዝ የሆዋ ግና ኣብ እተመደብናዮ ኣገልግሎት ብቕሳነት ኣገልጊልና ኢና። ኤቨሊን ንየሆዋን ንውድቡን ዝያዳ ምእንቲ ኽንጠቅም ኢላ፡ ነቲ ብሓንሳእ ከነሕልፎ ዝነበረና ግዜ ንኽትስውእ ፍቓደኛ ምዃና፡ ልበይ ተንኪፉኒ እዩ።
ኣብ ጊልዓድ ንሰለሰተ ወርሒ ዚኣክል ምስ ጸናሕኩ፡ እቲ ሽዑ ኣብ ዓለምለኻዊ ዕዮ መሪሕ ግደ ዝነበሮ ሓውና ናታን ኖር፡ ፍልይ ዝበለ ዕድመ ኣቐረበለይ። ካብ ቤት ትምህርቲ ጊልዓድ ኣቋሪጸ፡ ናብ ካናዳ ተመሊሰ፡ ኣብቲ ቤት ጽሕፈት ጨንፈር ኣብ ዝነበረ ቤት ትምህርቲ ኣገልግሎት መንግስቲ ኣምላኽ ንሓጺር ግዜ መምህር ኰይነ ኸገልግል ፍቓደኛ እንተ ዀይነ ሓተተኒ። ሓውና ኖር ነቲ ዕድመ ክቕበሎ ግዴታ ኸም ዘይብለይ ነገረኒ። ነቲ ኣብ ቤት ትምህርቲ ጊልዓድ ዝጀመርክዎ ትምህርቲ ኽውድእ እንተ መሪጸ ኸኣ፡ ድሕሪኡ ምናልባት ኣብ ዕዮ ሚስዮናውነት ክምደብ ከም ዝኽእል ሓበረኒ። ናብ ካናዳ ኽምለስ እንተ ወሲነ ግና፡ እንደገና ናብ ጊልዓድ ከይተጸዋዕኩ ኽተርፍ፡ ምናልባት እውን ኣብ ካናዳ ኸገልግል ክምደብ ከም ዝኽእል ገለጸለይ። ምስ ብዓልቲ ቤተይ ተመያይጠ ኽውስን ከኣ ነገረኒ።
ኤቨሊን ንቲኦክራስያዊ ምደባ ብኸመይ ከም እትምልከቶ ኣቐዲማ ነጊራትኒ ስለ ዝነበረት፡ ንሓውና ኖር ብኡብኡ፡ “ውድብ የሆዋ ኽንገብሮ እትደልየና ዘበለ ኽንገብር ሕጉሳት ኢና” በልክዎ። ምርጫታትና እንታይ ምዃኑ ብዘየገድስ፡ ወትሩ ውድብ የሆዋ ኣብ ዝመደበትና ዘበለ ቦታ ኼድና ኸነገልግል ከም ዘሎና ዀይኑ እዩ ዚስምዓና ነይሩ።
ስለዚ፡ ኣብ ሚያዝያ 1961፡ ኣብ ቤት ትምህርቲ ኣገልግሎት መንግስቲ ኣምላኽ ንኽምህር ካብ ብሩክሊን ናብ ካናዳ ተመለስኩ። ጸኒሕና ድማ ኣባላት ስድራ ቤት-ኤል ኴንና ኸነገልግል ጀመርና። ድሕሪ ገለ ግዜ ድማ፡ ኣብቲ ብ1965 እተኻየደ መበል 40 ኽፍሊ ጊልዓድ ክካፈል ዘይተጸበኽዎ ዕድመ ቐረበለይ። ኣብዚ ግዜ እዚ እውን፡ ኤቨሊን ንዓሰርተ ወርሒ ተፈላሊና ኽንነብር ፍቓደኛ ምዃና ዚገልጽ ደብዳበ ኽትጽሕፍ የድልያ ነበረ። ድሕሪ ሒደት ሰሙናት ግና፡ ምሳይ ኣብቲ ቤት ትምህርቲ ኽትካፈል ዕድመ ምስ ቀረበላ፡ ኣዚና ተሓጐስና።
ኣብ ቤት ትምህርቲ ጊልዓድ ምስ በጻሕና፡ ሓውና ኖር፡ ፈረንሳይኛ እተማህሩ ተመሃሮ፡ ናብ ኣፍሪቃ ኺምደቡ ኸም ዚኽእሉ ነገረና። ኣነን ኤቬሊንን ድማ ፈረንሳይኛ ተማሂርና ኔርና ኢና። ይኹን እምበር፡ ምስ ተመረቕና፡ ኣብ ካናዳ ኢና ተመዲብና። ምስቲ ሎሚ ኣተሓባባሪ ቤት ጽሕፈት ጨንፈር ዘለዎ ግደ ዚመሳሰል ሓላፍነት ከኣ ተዋህበኒ። ወዲ 34 ዓመት ጥራይ ስለ ዝነበርኩ ድማ ንሓውና ኖር፡ “ንእሽቶ” ምዃነይ ኣዘኻኸርክዎ። ንሱ ግና፡ ኣተባብዓኒ። ካብ ፈለማ ጀሚረ ኸኣ፡ ከቢድ ውሳነ ቕድሚ ምግባረይ ነቶም ኣብ ቤት-ኤል ዝነበሩ ብዕደመ ዚዓብዩንን ዝያዳ ተመክሮ ዝነበሮምን ኣሕዋት ከመያይጦም እጽዕር ነበርኩ።
ቤት-ኤል—እትመሃረሉን እትምህረሉን ቦታ
ኣገልግሎት ቤት-ኤል ካብ ካልኦት ንኽመሃር ፍሉይ ኣጋጣሚታት ከፊቱለይ እዩ። ነቶም መዓይይተይ ዝዀኑ ኣባላት ቤት ጽሕፈት ጨንፈር አኽብሮምን አድንቖምን እየ። ኣብዚ ቤት ጽሕፈት ጨንፈርን ኣብ እተፈላለየ ጉባኤታትን ዝረኸብክዎም ብኣማእታት ዚቝጸሩ ሰናይ ኣብነት ዝዀኑ ሰብኡትን ኣንስትን ንኣሽቱን ዓበይትን ክርስትያናት እውን ጽቡቕ ጽልዋ ገይሮምለይ እዮም።
ብዘይካዚ፡ ኣገልግሎት ቤት-ኤል ንኻልኦት ንኽምህርን ንእምነቶም ንኸደልድላን ኣጋጣሚ ኸፊቱለይ እዩ። ሃዋርያ ጳውሎስ ንጢሞቴዎስ፡ “በቲ እተመሃርካዮን ዝኣመንካሉን ጽናዕ” ኢልዎ ነይሩ እዩ። ብዘይካዚ፡ “እቲ ብብዙሓት መሰኻኽር እተደገፈ ኻባይ ዝሰማዕካዮ ነገራት፡ ንኻልኦት ኪምህሩ ንዚበቕዑ እሙናት ሰባት ሕድሪ ሃቦም” ኢሉ እውን መኺርዎ ነይሩ እዩ። (2 ጢሞ. 2:2፣ 3:14) ሓድሓደ ግዜ፡ ክርስትያናት ብጾተይ፡ ካብቲ ኣብ ኣገልግሎት ቤት-ኤል ዘሕለፍክዎ 57 ዓመት እንታይ ከም እተመሃርኩ ይሓትቱኒ እዮም። ብሓጺሩ፡ “ውድብ የሆዋ ሓደ ነገር ክትገብሩ ምስ እትደልየኩም፡ የሆዋ ኸም ዚሕግዘኩም ብምትእምማን፡ ብፍታውን ብኡብኡን ግበርዎ” ኢለ እየ ዚምልሰሎም።
ሓናኽን ተመክሮ ዘይብሉን መንእሰይ ኰይነ ቤት-ኤል ዝኣተኹሉ እዋን፡ ትማሊ ዀይኑ እዩ ዚስምዓኒ። ኣብ ኵሉ እቲ ዘሕለፍክዎ ዓመታት፡ የሆዋ ‘ብየማነይቲ ኢደይ ሒዙኒ’ እዩ። ብፍላይ ከኣ በቲ ኣመንቲ ዝዀኑ ብጾተይ ዘርኣይዎ ለውሃትን እዋናዊ ደገፍን ኣቢሉ፡ “ኣይትፍራህ፡ ክድግፈካ እየ” እናበለ ወትሩ የረጋግጸለይ እዩ።—ኢሳ. 41:13።
^ ሕ.ጽ. 10 ብ22 መጋቢት 1945፡ መንግስቲ ካናዳ ነቲ ኣብ ልዕሊ ዕዮና ዝነበረ እገዳ ኣልዓሎ።


text:
ርእይቶ መጽሓፍ ቅዱስ
ድኽነት
ሰባት ብጽቡቕ ድራኸ ተላዒሎም ድኽነት ንምጥፋእ እኳ እንተ ጸዓሩ፡ ገና ኣብ መላእ ዓለም ዘለዉ ብሚልዮናት ዚቝጸሩ ሰባት ኣብ ድኽነት እዮም ዚነብሩ።
ድኻታት ሕጉሳት ኪዀኑ ዚኽእሉ ብኸመይ እዮም፧
ሰባት እንታይ ይብሉ፧
ሓያሎ ሰባት፡ ሓጐስን ዕግበትን ብሃብቲ ጥራይ ከም ዚርከብ፡ ናይ ሓቂ ዓወት ድማ ብቐንዱ ኣብቲ ሓደ ሰብ ዘለዎ መጠን ገንዘብ ከም ዚምርኰስ እዮም ዚኣምኑ። እቶም ኣብ ድኽነት ዚርከቡ ሰባት፡ መሰረታዊ ትምህርትን ጽቡቕ ሕክምናዊ ኽንክንን ካልእ ጥቕምታትን ስለ ዘይረኽቡ፡ ዜሐጕስን ዜዕግብን ህይወት ኪህልዎም ትጽቢት ኣይግበረሎምን እዩ።
መጽሓፍ ቅዱስ እንታይ ይብል፧
መጽሓፍ ቅዱስ ናይ ሓቂ ሓጐስ ኣብ ቍጠባዊ ዅነታት ሓደ ሰብ ዘይኰነስ፡ ኣብቲ ሓደ ሰብ ምስ ፈጣሪ ዘለዎ ርክብ ከም ዚምርኰስ እዩ ዚምህር። መጽሓፍ ቅዱስ፡ “መንፈሳውነት ዚሃርፉ፡ . . . ሕጉሳት እዮም” ይብል። (ማቴዎስ 5:3) እቶም መንፈሳውነት ዚሃርፉ ሰባት፡ ቍጠባዊ ዅነታቶም ብዘየገድስ፡ ነቲ ኣምላኽ ብዛዕባ እተፈላለየ ጕዳያት ዘለዎ ኣተሓሳስባ ኺፈልጡ ስለ ዚድረኹ፡ ንሓቅታት መጽሓፍ ቅዱስ ኪመሃሩ ይኽእሉ እዮም፣ እዚ ድማ ናይ ሓቂ ምጽንናዕን ናይ ኣእምሮ ሰላምን እዩ ዜምጽኣሎም።
እቶም ንምኽሪ መጽሓፍ ቅዱስ ዚርድእዎን ዚስዕብዎን፡ ንድኽነት ኪዋጽእሉ ዝያዳ ድሉዋት እዮም። ንኣብነት፡ ምኽሪ መጽሓፍ ቅዱስ ንሰባት ካብ ከም ምትካኽ ሽጋራን ምብዛሕ ኣልኮላዊ መስተን ዝኣመሰለ ጐዳኢ ልምድታት ኪርሕቁ ሓጊዝዎም እዩ። ከምዚ ዓይነት ልምድታት ገንዘብ ዜባኽን፡ ኣብ መወዳእታኡ ድማ ብዙሕ ወጻኢታት ዚሓትት ሕክምናዊ ኽንክን ዜድልዮ ሕማም ኬስዕብ ይኽእል እዩ።—ምሳሌ 20:1፣ 2 ቈረንቶስ 7:1።
መጽሓፍ ቅዱስ፡ ስስዐን ፍቕረ ንዋይን ጐዳኢ ሳዕቤናት ከም ዘለዎ እውን የጠንቅቕ እዩ። (ማርቆስ 4:19፣ ኤፌሶን 5:3) ከምዚ ዝኣመሰለ ምዕዶ፡ ሓደ ሰብ ገንዘቡ ኣብ ጠላዕ ንኸየጥፍኦ ወይ ነቲ መጽሓፍ ቅዱስ “ሱር ኵሉ ዓይነት ክፍኣት” ኢሉ ዚገልጾ “ፍቕሪ ገንዘብ” ንኸየማዕብል ይሕግዞ እዩ። (1 ጢሞቴዎስ 6:10) ቅዱሳት ጽሑፋት፡ “ሰብ ብዙሕ እኳ እንተ ኣለዎ፡ ብገንዘቡ ህይወት ኣይረክብን እዩ” ብምባል የጠንቅቐና። (ሉቃስ 12:15) ብሓጺሩ፡ ዝዀነ ይኹን መጠን ገንዘብ ህይወት ኪዕድግ ኣይክእልን እዩ። ብኻልእ ሸነኽ ግና ምስቲ ጥበባዊ ምኽሪ መጽሓፍ ቅዱስ ተሰማሚዕካ ምምልላስ፡ ትርጉም ዘለዎ ህይወትን ናይ ሓቂ ሓጐስን ዜምጽእ እዩ።
ኣብ ድኽነት ዚነብሩ ሰባት፡ ምግብን ክዳንን መጽለልን ንምርካብ ኪጽዕሩ ዜድልዮም እኳ እንተ ዀነ፡ በቲ ዘለዎም ብምዕጋብን ህይወቶም ንፈጣሪኦም ኣብ ምሕጓስ ከም እተተኵር ብምግባርን ምስ ፍቓዱ ተሰማሚዖም ብምንባርን ብዙሕ ሓጐስ ኪረኽቡ ይኽእሉ እዮም። ንሓቅነት እቲ “በረኸት እግዚኣብሄር የሀብትም፡ ሽጋርውን ገለ ኣይውስኸሉን” ዚብል መብጽዓ መጽሓፍ ቅዱስ የስተውዕልዎ እዮም።—ምሳሌ 10:22።
ቀንዲ ጥቕሲ፦ “መንፈሳውነት ዚሃርፉ፡ . . . ሕጉሳት እዮም።”—ማቴዎስ 5:3።
ድኽነት ዜኽትመሉ እዋን ይመጽእ ደዀን ይኸውን፧
መጽሓፍ ቅዱስ እንታይ ይብል፧
ዋላ እኳ ሰባት ረድኤት ንምሃብ ዚገብርዎ ጻዕርታት፡ ድኽነት ኣብ ምቍጽጻር እንተ ዘይተዓወተ፡ ኣብቲ ግቡእ ግዜኡ፡ ኣምላኽ ኣቓልቦኡ ኣብቶም ሱር እቲ ጸገም ኰይኖም ዘለዉ ኣብ ጥቕሚ ርእሶም ጥራይ ዜተኵሩ ስሱዓት ሰባትን መንግስትታትን ኪገብር እዩ። (መክብብ 8:9) ፈጣሪና ንስሱዓት ሰብኣውያን መንግስትታት ኬጥፍአን እዩ። እታ ሰማያዊት መንግስቱ ንዅሎም ተቐማጦ ምድሪ ብዘይ ኣፈላላይ፡ ዜድልዮም ዘበለ ብልግሲ ኸተማልኣሎም እያ። መጽሓፍ ቅዱስ፡ ንጉስ መንግስቲ ኣምላኽ ብርሕራሐ ተደሪኹ ንድኻታት፡ ዜድልዮም ነገራት ከም ዜማልኣሎም ብንጹር ይገልጽ እዩ። “ነቲ ዚጠርዕ ድኻ . . ኬናግፎ እዩ። ንመሳኺንን ንድኻታትን ኪድንግጸሎም፡ ንነፍሲ ድኻታት ከኣ ኬድሕን እዩ።”—መዝሙር 72:12-14።
ምድሪ ገነት ክትከውን እያ፣ ሽዑ ንዅሉ ዚኣክል ኣባይትን ምግብን ኪህሉ፡ ድኽነት ድማ ነበረያ ነበረ ኪኸውን እዩ። ኣብታ ኽፍሊ መጽሓፍ ቅዱስ ዝዀነት ትንቢት ኢሳይያስ፡ ኣምላኽ ብዛዕባ ህዝቡ፡ “ኣባይቲ ኺሰርሑን ኪነብሩለንን እዮም፡ ኣታኽልቲ ወይኒ ኺተኽሉ፡ ፍሬኡውን ኪበልዑ እዮም። . . . ሕሩያተይ ድማ ጻማ ግብሪ ኣእዳዎም ኪበልዑ እዮም” ብምባል ኣተስፍዩ ኣሎ። (ኢሳይያስ 65:21, 22) ድራር ዕለቶም ንምርካብ ኣብ ክንዲ ዚሽገሩ፡ ኵሎም ሰባት በቲ የሆዋ ዘዳለዎ “ምሳሕ ብስቡሕ ብልዒ” ኸምኡ እውን ካልእ ጽቡቕ ነገራት ባህ ኪብሎም እዩ።—ኢሳይያስ 25:6።
ኣገዳሲ ዝዀነ ስለምንታይ እዩ፧
ብዛዕባ እታ ኣምላኽ ዘተስፈዋ ድኽነት ዘይብላ ዓለም ምስትንታን፡ ነቶም ኣብ ትሕቲ ሕማቕ ኵነታት ዚነብሩ ሰባት፡ ኣምላኽ ከም ዚሓልየሎምን ኵሉ ሽግራቶም ዜብቅዓሉ እዋን ኣዝዩ ቐረባ ኸም ዝዀነን የረጋግጸሎም። ሓደ ሰብ፡ ኣትኵሮኡ ኣብ ከምዚ ዝኣመሰለ ተስፋ ምስ ዚገብር፡ ነዚ ሕጂ ዘሎ ኸቢድ ኵነታት ንኺዋጽኣሉ ሓይሊ ኺረክብ ይኽእል እዩ።
ቀንዲ ጥቕሲ፦ “ነቲ ዚጠርዕ ድኻ . . . ኬናግፎ እዩ። ንመሳኺንን ንድኻታትን ኪድንግጸሎም፡ ንነፍሲ ድኻታት ከኣ ኬድሕን እዩ።”—መዝሙር 72:12, 13።
ብዝያዳ ፍለጥ
መንግስቲ ኣምላኽ እንታይ እያ፧
ንጉስ መንግስቲ ኣምላኽ መን እዩ፧ መንግስቲ ኣምላኽ እንታይ እያ እትዓምም፧
ኣምላኽ፡ እከይን መከራን ኪህሉ ዝፈቐደ ስለምንታይ እዩ፧
እከይ ብኸመይ ጀመረ፧ ኣምላኽ፡ እከይ ኪቕጽል ዝፈቐደኸ ስለምንታይ እዩ፧ እከይ ዜብቅዓሉ ግዜ ይመጽእ ዶዀን ይኸውን፧
ስርዓታት መጽሓፍ ቅዱስ ዚጠቕመና ብኸመይ እዩ፧
የሱስ ስለምንታይ መምርሒ ኸም ዜድልየናን ብቐዳምነት ኣገደስቲ ዝዀና ኽልተ ትእዛዛት ከም ዘለዋን ገሊጹ።


text:
1ኣብ ቅድሚ እግዚኣብሔርን ኣብ ቅድሚ እቲ ኣብ ሕያዋንን ኣብ ሙታንን ክፈርድ ዘለዎ ኢየሱስ ክርስቶስን ብመንግሥቱን ብምጽኣቱን ኣማኅፅነካ ኣለኹ። 2ነቲ ቓል ስበኽ፤ ብምችዊ እዋንን ኣብ ዘይምችዊ እዋንን ድልዊ ኹን፤ ኣረድእ፤ ገሥጽ፤ ምኸር፤ ብዓብዪ ትዕግሥቲ ብምምሃር ትጋህ። 3ነቲ ኣእዛኖም ክሰምዖ ዝህንጠዮ ነገር ዝነግርዎም መምህራን ክእክቡ እምበር ነቲ ሓቂ ዝኾነ ትምህርቲ ንምስማዕ ዘይደልዩሉ ዘመን ክመጽእ እዩሞ። 4ሓቂ ኸይሰምዕውን ኣእዛኖም ዓጽዮም ናብ ተረት ከዘምብሉ እዮም። 5ንስኻ ግና ዂልሻዕ ጥንቁቕ ኩን፤ ብጊዜ መከራ ጽናዕ፤ ግብሪ ወንጌላዊ ግበር፤ ኣገልግሎትካ ፈጽም። 6ኣነስ ድሮ ሰማእት ክኸውን ቐሪበ ኣለኹ፤ መዓልቲ ኅልፈተይ በጺሓ እያ። 7ሠናይ ገድሊ ተጋዲለ ጕያይ ፈጺመ ነታ እምነትውን ሓልየያ እየ። 8ደጊም እቲ ቕኑዕ ፈራዲ ዝኾነ ጐይታ በታ መወዳእታ መዓልቲ እቲኣ ዝህበኒ ኣኽሊል ጽድቂ ይጽበየኒ ኣሎ። እዙይውን ንበይነይ ኣይኮነን፤ ነቶም ናቱ ምምጻእ ዝጽበዩ ዂሎምውን እምበር። 9ጢሞቴዎስ ቀልጢፍካ ናባይ ምጻእ። 10ዴማስ ነዛ ዓለም እዚኣ ስለ ዝፈተዋ ኃዲጉኒ ናብ ተሰሎንቄ ኸይዱ እዩሞ። ቄርቂስ ናብ ገላትያ ቲቶውን ናብ ድልማጥያ ኸይዶም እዮም። 11ሉቃስ በይኑ እዩ ምሳይ ዘሎ። ማርቆስ ንኣገልግሎት ስለ ዝጠቕመኒ ኽትመጽእ እንተለኻ ምሳኻ ተማልኣዮ። 12ንቲኪቆስ ግና ናብ ኤፌሶን ሰዲደዮ ኣለኹ። 13ክትመጽእ እንተለኻ እቲ ኣብ ጢሮኣዳ ምስ ካርፑስ ዝኃደግክዎ ካባን እቲ መጻሕፍትን ብፍላይ እቲ ብራናታት ተማልአለይ። 14እቲ ኣንጠረኛ እስክንድሮስ ብዙኅ ጕድኣት ኣብጺሑለይ እዩ። እግዚኣብሔር ከምታ ግብሩ ይፍደዮ። 15ንሱ ነቲ መልእኽትና ብዙኅ ይፃረሮ እዩ እሞ ንስኻ ድማ ካብኡ ተጠንቀቕ። 16መጀመርታ ጊዜ ናይ እተኸሰስኩሉ መልሲ ኸቕርብ እንተለኹ እግዚኣብሔር ደኣ ከም በደል ኣይቝጸረሎም! ኲላቶም ጠለሙኒ እምበር ሓደኳ ምሳይ ኣይነበረን። 17ግና እቲ ወንጌል ብምልኣት ብኣይ ምእንቲ ኽስበኽ ኲሎም ኣሕዛብውን ምእንቲ ኽሰምዕዎ ጐይታ ምሳይ ኮይኑ ኣበርትዐኒ፤ ካብ ኣፍ ኣንበሳውን ኣናገፈኒ። 18እግዚኣብሔር ካብ ኲሉ ኽፉእ ግብሪ ኸናግፈኒ፤ ኃልዩ ኸዓ ናብታ ሰማያዊት መንግሥቱ ኸብቅዐኒ እዩ። ንእኡ ካብ ዘለዓለም ክሳዕ ዘለዓለም ክብሪ ይኹኖ! ኣሜን። 19ንጵርስቅላን ንኣቂላን ንስድራ ሄኔሴፎሩን ሰላም በለለይ። 20ኣርስጦስ ኣብ ቆሮንቶስ ተሪፉ ኣሎ፤ ጥሮፊሞስ ግና ሓሚሙ ሚሊጢን ኣብ ዝብሃል ከተማ ኃዲገዮ ኣለኹ። 21ቕድሚ ኽረምቲ ንኽትመጽእ ዝከኣለካ ግበር። ኤውቡሎስን ጱዴስን ሊኖስን ቀላውድያን ኲሎም ኣኅዋትና ሰላም ይብሉኻ ኣለዉ። 22ጐይታ ኢየሱስ ክርስቶስ ምስ መንፈስካ ይኹን። ጸጋ ምሳኻትኩም ይኹን። ኣሜን።
Copyright
Learn More


text:
ተነዲፉ ድዩ፧
ጎጎ መዓር
ኣናህብ ንጎጎ መዓር ብስምዒ ገይሮም እዮም ዚሰርሕዎ፣ እዚ ኸኣ በቲ ኣብ ታሕተዋይ ሸነኽ ከብዶም ዚርከብ ጽኪ እዩ ዚዳሎ። ጎጎ መዓር ከም ዜደንቕ ውጽኢት ምህንድስና ጌርካ እዩ ዚርአ። ስለምንታይ፧
ነዚ ዚስዕብ ሕሰበሉ፦ ክኢላታት ሕሳብ፡ ስዱስ ጐድኒ (ሽዱሽተ ጐድኒ ዘለዎ ቕርጺ)፡ ካብ ቅኑዕ ስሉስ ኵርናዕ ወይ ካብ ርቡዕ ኵርናዕ፡ ወይ እውን ካብ ዝዀነ ይኹን ቅርጺ ዝበለጸ ኸም ዝዀነ ኻብ ዚፈልጡ ነዊሕ ዘመናት ኰይኑ እዩ፣ ከመይሲ፡ ስዱስ ጐድኒ፡ እኹል ቦታ ኸም ዚህልወካ ዚገብር ጥራይ ዘይኰነስ፡ ብዙሕ ናውቲ ህንጸት እውን ኣየድልዮን እዩ። ኰይኑ ግና፡ እቶም ክኢላታት ሕሳብ፡ ከምኡ ዝዀነሉ ምኽንያት ኪገልጹ ኣይኽእሉን እዮም ነይሮም። ብ1999 ፕሮፌሰር ቶማስ ሄልስ፡ ንጎጎ መዓር ዚመስል ቅርጺ ብዛዕባ ኺህልዎ ዚኽእል ጥቕሚ ዚገልጽ ሕሳባዊ መርትዖ ኣቕረበ፣ ነዚ ኸኣ፡ “ክልሰ ሓሳብ ጎጎ መዓር” ኢሉ ጸውዖ። በዚ ኸምዚ፡ ቶማስ ሄልስ፡ ቅኑዕ ስዱስ ጐድኒ፡ ንሓደ ቦታ ኣዝዩ ድልዱል ዝዀነ ድጋፍ ከየድለዮ፡ ብማዕረ ንኽትመቕሎ ኸም ዜኽእል ኣርኣየ።
ኣናህብ፡ ሽዱሽተ ዝጐድኑ ዋህዮታት ዘለዎ ሰፈር ስለ ዘለዎም፡ ነቲ ዘለዎም ቦታ ብዝበለጸ መገዲ ተጠቒሞም፡ ፈኲስ ግናኸ ጽኑዕ ጎጎ መዓር ኬዳልዉ ይኽእሉ እዮም፣ ከምኡ ንምግባር፡ ብዙሕ ስምዒ ኺጥቀሙ ዘየድልዮም እኳ እንተ ዀነ፡ ኣብታ ዘላቶም ቦታ ግና፡ ብዙሕ መዓር ኪኽዝኑ ይኽእሉ እዮም። ጎጎ መዓር ከም “ዜደንቕ ውጽኢት ምህንድስና” ጌርካ እንተ ተገልጸ እምበኣር ኣየገርምን እዩ።
ሎሚ ተመራመርቲ ስነ ፍልጠት ንጎጎ መዓር ብምቕዳሕ፡ ድልዱልን ብዙሕ ቦታ ዘይወስድን ነገራት ኪሰርሑ ይጽዕሩ ኣለዉ። ንኣብነት፡ ነፈርቲ ዚሰርሑ መሃንድሳት፡ ንጎጎ መዓር ዚመስል ኣብ ነፈርቲ ዚልጠፍ ነገራት ብምስራሕ፡ ድልዱላት ግናኸ ፈኰስቲ ነፈርቲ ኼዳልዉ ኽኢሎም እዮም፣ በዚ ምኽንያት እዚ ድማ፡ ነዳዲ ኪቝጥቡ ኸኣሉ።
እንታይ ይመስለካ፧ እቲ ዝበለጸ ንድፊ ዘለዎ ጎጎ መዓር ብፍልቀት ድዩ መጺኡ፡ ወይስ ተነዲፉ እዩ፧


text:
ንናይ ምሕሳብ ክእለትካ ብጥበብ ትጥቀመሉዶ ኣለኻ፧
ኣስታት 1.4 ኪሎ ግራም ዚምዘን ክነሱ፡ “ኣብ ዩኒቨርስና ኽሳዕ ሕጂ ዝረኸብናዮ ኣዝዩ እተሓላለኸ ርኽበት” እተባህለ እንታይ እዩ፧ ሓንጎል ሰብ እዩ። ብሓቂ ድማ ዜደንቕ እዩ። ብዛዕባኡ ዝያዳ ብዝፈለጥና መጠን፡ ነቲ “ድንቂ” ግብርታት የሆዋ ዘሎና ኣድንቖት እናወሰኸ እዩ ዚኸይድ። (መዝ. 139:14) ሓደ ኻብቲ ሓንጎልና ዚገብሮ ብዙሕ ተግባራት እስከ ንርአ፣ ንሱ ድማ ናይ ምሕሳብ ክእለት እዩ።
ንናይ ምሕሳብ ክእለትና ብኸመይ ክንጥቀመሉ ንኽእል፧ ሓደ መገዲ፡ ኣብ ኣእምሮና ሓድሽን ባህ ዜብልን ወይ ቅድሚ ሕጂ ተመኪርናዮ ዘይንፈልጥ ስእልታት ብምስኣል ወይ ሓሳብ ብምፍጣር እዩ። ነዚ ኣብ ግምት ብምእታው፡ ንናይ ምሕሳብ ክእለትካ ኣዘውቲርካ ኸም እትጥቀመሉስ ኣይትሰማምዓሉንዶ፧ ንኣብነት፡ ኬድካዮ ብዛዕባ ዘይትፈልጥ ቦታ ኣንቢብካ ወይ ሰሚዕካዶ ትፈልጥ፧ እዚኸ ነቲ ቦታ እቲ ብኣእምሮኻ ኻብ ምስኣል ዓጊቱካዶ፧ እምበኣር፡ ክንርእዮን ክንሰምዖን ከነስተማቕሮን ክንድህስሶን ከነሽትቶን ብዛዕባ ዘይንኽእል ነገር ክንሓስብ ከለና፡ ናይ ምሕሳብ ክእለትና ኢና እንጥቀም።
መጽሓፍ ቅዱስ፡ ሰባት ብመልክዕ ኣምላኽ ከም እተፈጥሩ ይሕብረና እዩ። (ዘፍ. 1:26, 27) እዝስ የሆዋ እውን ናይ ምሕሳብ ክእለት ከም ዘለዎ ዚእምት ደይኰነን፧ የሆዋ ነዚ ኽእለት እዚ ሂቡ ኻብ ፈጠረና ኸኣ፡ ፍቓዱ ንምግንዛብ ነቲ ኽእለት እቲ ኽንጥቀመሉ ይጽበየና እዩ። (መክ. 3:11) እሞኸ ኸምኡ ንምግባር ናይ ምሕሳብ ክእለትና ኸመይ ጌርና ብጥበብ ክንጥቀመሉ ንኽእል፧ ብዕሽነት ከይንጥቀመሉኸ ኸመይ ጌርና ኽንጥንቀቕ ንኽእል፧
ንናይ ምሕሳብ ክእለት ብዕሽነት ምጥቃም
(1) ኣብ ዘይግዜኡ ወይ ብዛዕባ ጌጋ ነገር ምሕሳብ።
ሓሳብ ጽቡቕን ጠቓምን ኪኸውን ይኽእል እዩ። መክብብ 3:1፡ ‘ንዅሉ ንጥፈት ገግዜኡ ኣለዎ’ ስለ እትብል፡ ንገሊኡ ንጥፈታት ኣብ ዘይግዜኡ ኽንገብሮ ኸም እንኽእል ትሕብረና እያ። ንኣብነት፡ ኣእምሮና ኣብ እዋን ኣኼባታት ጉባኤ ወይ ብሕታዊ መጽናዕቲ መጽሓፍ ቅዱስ ኪገይሽ እንተ ፈቒድናሉ፡ ሓሳብና ሓገዝ ድዩ ዚዀነና ወይስ ዕንቅፋት፧ ብዘይካዚ፡ ንኣእምሮና ኸም ርኹስ ሓሳባት ዝኣመሰለ ግጉይ ሓሳባት ኪሓስብ ምፍቃድ ሓደገኛ ምዃኑ፡ የሱስ ሓያል መጠንቀቕታ ሂቡ እዩ። (ማቴ. 5:28) ገለ ኻብቲ እንሓስቦ ነገራት ንየሆዋ ብዙሕ ኬጕህዮ ይኽእል እዩ። ርኹስ ሓሳባት ናብ ምንዝርና ኼሰጋግር ይኽእል እዩ። እምበኣር፡ ናይ ምሕሳብ ክእለትካ ኻብ የሆዋ ኸየርሕቐካ ቘራጽነት ግበር!
(2) ስጋዊ ሃብቲ ነባሪ ውሕስነት ከም ዜምጽእ ጌርካ ምሕሳብ።
ስጋዊ ነገራት ኣድላዪን ጠቓምን እዩ። ናይ ሓቂ ውሕስነትን ሓጐስን ካብ ስጋዊ ነገራት ከም ዚርከብ ጌርና እንተ ሓሲብና ግና፡ ብርግጽ ክንጕሂ ኢና። እቲ ጥበበኛ ንጉስ ሰሎሞን፡ “ንሃብታምሲ ሃብቱ እተዓርደ ኸተማኡ እዩ፣ ብሓሳቡ ኸኣ ከም ዜዕቍብ መካበብያ እዩ” ኢሉ ጽሒፉ እዩ። (ምሳ. 18:11) ንኣብነት፡ ኣብ መስከረም 2009 ልዕሊ 80 ሚእታዊት እታ ኣብ ፊሊፒንስ እትርከብ ከተማ ማኒላ ብዝናም ምስ ኣዕለቕለቐ እንታይ ከም ዝዀነ እሞ ንሕሰብ። እቶም ብዙሕ ሃብቲ ዝነበሮም ኣምሊጦምዶ፧ ሓደ ብዙሕ ጥሪቱ ዝሰኣነ ሃብታም፡ “እቲ ዕልቕልቕ ኣብ ልዕሊ ሃብታም ኰነ ድኻ ጸገማትን መከራን ስለ ዘምጽአ፡ ማዕረ እዩ ገይሩና” በለ። ሃብቲ ናይ ሓቂ ዕቝባን ውሕስነትን ከም ዜምጽእ ምሕሳብ ቀሊል ኪኸውን ይኽእል እዩ። ከም ሓቂ ግና፡ ኣየምጽእን እዩ።
(3) ብዘየድሊ ምጭናቕ።
የሱስ እምብዛ “ኣይትጨነቑ” ኢሉ ምኽሪ ሂቡና ኣሎ። (ማቴ. 6:34) ወትሩ ዚጭነቕ ሰብ፡ ብዙሕ እዩ ዚሓስብ። ብሓሳብና ብዛዕባ ዝፈጠርናዮ ጸገማት፡ ማለት ገና ብዛዕባ ዘይመጸ ጸገማት፡ ምናልባት እውን ጠሪሱ ብዛዕባ ዘይመጽእ ጸገማት ብምጭናቕ ሓይልና ኽንጽንቅቕ ንኽእል ኢና። ቅዱሳት ጽሑፋት፡ ከምዚ ዝበለ ጭንቀት ከቢድ ኪኸውን ወይ ኪደቍስ ከም ዚኽእል ይገልጽ እዩ። (ምሳ. 12:25፡ እ.ጽ.) እምብዛ ብዘይምጭናቕን በብመዓልቱ ዜተሓሳስበና ነገራት ገና ኸይመጸ ብዛዕባኡ ብዘይምሕሳብን፡ ምኽሪ የሱስ ኣብ ግብሪ ምውዓልና ኣገዳሲ እዩ።
ናይ ምሕሳብ ክእለትና ብጥበብ ምጥቃም
(1) ሓደገኛ ዅነታት ኣቐዲምካ ርኢኻ ኻብኡ ምርሓቕ።
ቅዱሳት ጽሑፋት ጐራሓትን ኣርሒቕና እንሓስብን ክንከውን የተባብዓና እዩ። (ምሳ. 22:3) ናይ ምሕሳብ ክእለትና ብምጥቃም፡ ውሳነታትና ኼምጽኦ ዚኽእል ሳዕቤናት ክንፈልጥ ንኽእል ኢና። ንኣብነት፡ ናብ ማሕበራዊ ጕዳይ እንተ ተዓዲምካ፡ ናብኡ ንምኻድ ወይ ንዘይምኻድ ክትውስን ከለኻ ንናይ ምሕሳብ ክእለትካ ብኸመይ ክትጥቀመሉ ትኽእል፧ ኣብኡ መን ከም እተዓደመን ብዝሒ እቶም ተዓደምትን ኣበይን መዓስን ከም ዚግበርን ኣብ ግምት ከተእቱ ኸለኻ፡ እንታይ ኬጋጥም ከም ዚኽእል ክትግምት ትኽእል ኢኻ። ምስ ስርዓታት መጽሓፍ ቅዱስ ዚሳነ ጥዑይ ምትእኽኻብ ኪኸውን ይኽእል ድዩ፧ እዚ መስርሕ እዚ፡ ነቲ ኣጋጣሚ ብኣእምሮኻ ኽትስእሎ ኬኽእለካ እዩ። ንናይ ምሕሳብ ክእለትካ ምስ እትጥቀመሉ ድማ፡ ብመንፈስ ጐዳኢ ኻብ ዝዀነ ዅነታት ክትርሕቕ ትኽእል ኢኻ።
(2) ንኣጸጋሚ ዅነታት ከመይ ጌርካ ኸም እትፈትሖ ምሕሳብ።
ብናይ ምሕሳብ ክእለትና ተጠቒምና ጸገማት ክንፈትሕ ንኽእል ኢና። ንኣብነት፡ ምስ ሓደ ኣብ ጉባኤኻ ዘሎ ሰብ ኣይተረዳዳእካን ንበል። ሰላም ንምግባር ንሓውካ ኸመይ ጌርካ ኢኻ እትቐርቦ፧ ብዙሕ ረቛሒታት ኣብ ግምት ከተእቱ ኣሎካ። ብኸመይ እዩ ዚራዳዳእ፧ ብዛዕባ እቲ ጸገም ንምዝርራብ ግቡእ ዚዀነሉ ግዜ መዓስ እዩ፧ እንታይ ቃላትን ቃና ድምጽን ምጥቃም ይሓይሽ፧ ናይ ምሕሳብ ክእለትካ ምስ እትጥቀመሉ፡ ነቲ ዅነታት እትሕዘሉ ብዙሕ መገድታት ክትሓስብ እሞ ዝበለጸ ዀይኑ እተሰምዓካ መገዲ ኽትመርጽ ትኽእል ኢኻ። (ምሳ. 15:28፡ እ.ጽ.) በዚ ኸምዚ ሓሲብካ ነቲ ጸገም ምስ እትሕዞ፡ ኣብ ጉባኤ ሰላም ይሰፍን እዩ። እዚ ኸኣ ብርግጽ ንናይ ምሕሳብ ክእለትካ ብጽቡቕ ክትጥቀመሉ እትኽእል ሓደ መገዲ እዩ።
(3) ንብሕታዊ ንባብን መጽናዕትን መጽሓፍ ቅዱስ ምምሕያሽ።
መዓልቲ መዓልቲ መጽሓፍ ቅዱስ ምንባብ ኣገዳሲ እዩ። ኰይኑ ግና፡ ብዙሕ ገጻት ምንባብ ጥራይ እኹል ኣይኰነን። ብዛዕባ እቲ ኣብ መጽሓፍ ቅዱስ ዚርከብ ግብራዊ ትምህርቲ ኸነስተውዕል፡ ኣብ ህይወትና ግብራዊ ኽንገብሮ ድማ ክንድረኽ ኣሎና። ንመገድታት የሆዋ ዘሎና ሞሳ ብንባብ መጽሓፍ ቅዱስ ኪዓዝዝ ይኽእል እዩ። ናይ ምሕሳብ ክእለትና ምስ እንጥቀመሉ ኸኣ ኣብዚ መዳይ እዚ ኺሕግዘና ይኽእል እዩ። ብኸመይ፧ ብዛዕባ እቲ ኣስኣሰር እምነቶም ስዓብ ዘርእስቱ ጽሑፍ እሞ ሕሰብ። ኣብቲ መጽሓፍ እቲ ዚርከብ ዛንታታት ከነንብብ ከለና፡ እቲ ኣብ መጽሓፍ ቅዱስ እተጠቕሰ ሰብ ዝነበሮ ዅነታት ብኣእምሮና ኽንስእል ይሕግዘና እዩ። ነቲ ትርኢት ንርእዮ፡ ነቲ ደሃይ ንሰምዖ፡ ነቲ ጨና ነሽትቶ፡ ነቲ ስምዒት እውን ነስተውዕሎ ኢና። ከምኡ ምስ እንገብር ከኣ፡ ካብቲ ኣጸቢቕና እንፈልጦ ዚመስለና ዝነበረ ዛንታታት መጽሓፍ ቅዱስ ዜደንቕ ትምህርትታትን ዜተባብዕ ሓሳባትን ንረክብ ኢና። በዚ ኸምዚ ንናይ ምሕሳብ ክእለትና ምስ እንጥቀመሉ፡ ብሕታዊ ንባብን መጽናዕትን መጽሓፍ ቅዱስ ብሓቂ ይመሓየሽ እዩ።
(4) ደንጋጺ ምዃን።
ድንጋጸ ንስምዒት ካልእ ኣብ ልብና ኸም ዚስምዓና እትገብር ጽብቕቲ ባህርይ እያ። የሆዋን የሱስን ደንገጽቲ ስለ ዝዀኑ፡ ክንመስሎም ኣሎና። (ዘጸ. 3:7፣ መዝ. 72:13) ነዛ ባህርይ እዚኣ ኸመይ ጌርና ኸነማዕብላ ንኽእል፧ ሓደ ኻብቲ ድንጋጸ ንምምዕባል ዚሕግዝ ሓያል መገዲ፡ ናይ ምሕሳብ ክእለትና ምጥቃም እዩ። ክርስትያን ሓውና ወይ ሓብትና ዜሕልፎ ዘሎ ጸገም ኣሕሊፍና ኣይንፈልጥን ንኸውን። ኰይኑ ግና፡ ‘ኣብ ኵነታቱ እንተ ዝኸውን፡ ከመይ ምተሰምዓኒ፧ እንታይ ኪግበረለይ ምደለኹ፧’ ኢልና ንርእስና ኽንሓትት ንኽእል ኢና። ነዚ ሕቶታት እዚ ንምምላስ ናይ ምሕሳብ ክእለትና ምስ እንጥቀመሉ፡ ደንገጽቲ ኽንከውን ይሕግዘና እዩ። ደንገጽቲ ምዃን ከኣ ኣብ ኵሉ መዳይ ክርስትያናዊ ህይወትና፡ እንተላይ ኣብ ኣገልግሎትናን ኣብቲ ምስ ካልኦት ክርስትያናት ዘሎና ርክብን ኪጠቕመና ይኽእል እዩ።
(5) ህይወት ኣብ ሓዳስ ዓለም ከመይ ከም ዚኸውን ብኣእምሮና ምስኣል።
ኣብ ቅዱሳት ጽሑፋት፡ እቲ ኣምላኽ ኣብ ዘተስፈዋ ሓዳስ ዓለም ዚህሉ ህይወት ብዝርዝር ተገሊጹ ኣሎ። (ኢሳ. 35:5-7፣ 65:21-25፣ ራእ. 21:3, 4) ጽሑፋትና ድማ ብብዙሕ ውቁብ ስእልታት ገይሩ ነዚ ይገልጸልና እዩ። ስለምንታይ፧ ስእሊ ንናይ ምሕሳብ ክእለትና ስለ ዜሐይሎ፡ ነቲ እተተስፈወ በረኸት ከነስተማቕሮ ኸለና ኺርኣየና ይኽእል እዩ። እቲ ንናይ ምሕሳብ ክእለትና ዝፈጠሮ የሆዋ፡ እዚ ኽእለት እዚ ኽሳዕ ክንደይ ሓያል ምዃኑ ኻብ ዝዀነ ይኹን ንላዕሊ ይፈልጥ እዩ። ብእኡ ተጠቒምና ብዛዕባ ተስፋታቱ ምስ እነስተንትን፡ ኣብ ተፈጻምነቱ ዘሎና እምንቶ ይድልድል፡ ጸገማት እናኣጋጠመና እሙናት ክንከውን ከኣ ይሕግዘና እዩ።
የሆዋ ብፍቕሪ ተደሪኹ ነዚ ዜደንቕ ናይ ምሕሳብ ክእለት ሂቡና ኣሎ። እዚ ኸኣ ኣብ መዓልታዊ ህይወትና ጽቡቕ ጌርና ንየሆዋ ኸነገልግሎ ኺሕግዘና ይኽእል እዩ። እምበኣር፡ መዓልቲ መዓልቲ ነዚ ውህበት እዚ ብጥበብ ብምጥቃም፡ ንወሃቢ እዚ ዜደንቕ ውህበት ዘሎና ምስጋና ነርኢ።


text:
የሆዋ—ምንጪ ውህበትን ዕቝባን
“ኣጥቢቑ ስለ ዘፍቀረኒ፡ ከናግፎ፡ ንስመይ ስለ ዝፈለጦ፡ ከልዕሎ እየ።”—መዝ. 91:14።
1, 2. ኵነታት ስድራ ቤትና ዀነ ንሓቂ ዝሰማዕናሉ መገዲ ዚፈላለ ብኸመይ እዩ፧፧
መስራቲ ስድራ ቤት የሆዋ እዩ። (ኤፌ. 3:14, 15) ኣባላት ሓንቲ ስድራ ቤት እኳ እንተ ዀንና፡ ነፍሲ ወከፍና ግና ባህርያትናን ኵነታትናን ይፈላለ እዩ። ገሊኣቶም ካብ ውልደት ጀሚሮም ክሳዕ ብጽሕና፡ ምስ ወለዶም ይነብሩ ነይሮም ይዀኑ። ገሊኣቶም ከኣ ወለዶም ምናልባት ብምኽንያት ሕማም፡ ሓደጋ፡ ወይ ካልእ ዜሕዝን ፍጻመ ሞይቶም ይዀኑ። ንወለዶም ፈጺሞም ዘይፈልጥዎም ሰባት እውን ኣለዉ።
2 ኣባላት እቶም ንየሆዋ ዜምልኹ ስድራ ቤት ከም ምዃንና መጠን፡ ንሓቂ ዝሰማዕናሉ መገዲ እውን ይፈላለ እዩ። ምናልባት ከምቲ ገሊኦም ኣሕዋት ዚብልዎ፡ ‘ኣብ ሓቂ ዓቢኻ’ ኽትከውን ስለ እትኽእል፡ ወለድኻ ኣምላኻዊ ስርዓታት ምሂሮምኻ ኪዀኑ ይኽእሉ እዮም። (ዘዳ. 6:6, 7) ወይ ከኣ ሓደ ኻብቶም በቲ ኣገልገልቲ የሆዋ ዚገብርዎ ዕዮ ስብከት ኣቢሎም ብዛዕባ ሓቂ ዝፈለጡ፡ ብኣሽሓት ዚቝጸሩ ሰባት ክትከውን ትኽእል ኢኻ።—ሮሜ 10:13-15፣ 1 ጢሞ. 2:3, 4።
3. ንዅላትና ዜመሳስለና እንታይ እዩ፧
3 እቲ ኣብ ላዕሊ እተጠቕሰ ረቛሒታት ከም ዘለዎ ዀይኑ፡ ንዅላትና ዜመሳስለና ሓደ ነገር ግና ኣሎ። በቲ ኣዳም ንየሆዋ ብዘይምእዛዙ ዝመጸ ሳዕቤን ንሳቐ ኢና፣ ዘይፍጽምናን ሓጢኣትን ሞትን ድማ ወሪስና ኢና። (ሮሜ 5:12) ኰይኑ ግና፡ ናይ ሓቂ ኣምለኽቲ ስለ ዝዀንና፡ ንየሆዋ፡ “ኣቦና” ኢልና ኽንጽውዖ ንኽእል ኢና። ኢሳይያስ 64:8 ነቶም ጥንቲ ዝነበሩ እተመርጹ ህዝቢ ኣምላኽ ብዚምልከት፡ ‘ዎ የሆዋ፡ ንስኻ ኣቦና ኢኻ’ ትብል። ብዘይካዚ፡ የሱስ ነታ ኣብነት ክትኰነና ዝሃበና ጸሎት፡ “ኣብ ሰማያት እትነብር ኣቦና፡ ስምካ ይቀደስ” ኢሉ እዩ ጀሚሩዋ።—ማቴ. 6:9።
4, 5. ንዕምቈት እቲ ንየሆዋ ዘሎና ሞሳ ኽንምርምር ከለና፡ ብዛዕባ እንታይ ምሕሳብና እዩ ሓጋዚ ኪኸውን ዚኽእል፧
4 ሰማያዊ ኣቦና፡ ብእምነት ተደሪኽና ስሙ ስለ እንጽውዕ፡ ይከናኸነናን የዕቍበናን እዩ። ሓደ ኻብቶም ጸሓፍቲ መጽሓፍ መዝሙር፡ የሆዋ ንሓደ ናይ ሓቂ ኣምላኺ ብዚምልከት፡ “ኣጥቢቑ ስለ ዘፍቀረኒ፡ ከናግፎ፡ ንስመይ ስለ ዝፈለጦ፡ ከልዕሎ እየ” ኸም ዝበለ ገሊጹ ነበረ። (መዝ. 91:14) እወ፡ የሆዋ ኣምላኽ ብፍቕሪ ተደሪኹ፡ ጠሪስና ምእንቲ ኸይንጠፍእ፡ ካብ ጸላእትና የናግፈናን ከም ህዝቡ መጠን የዕቝበናን እዩ።
5 ነቲ ሰማያዊ ኣቦና ዘሎና ሞሳ ምእንቲ ኺዓምቝ፡ ሰለስተ ኣገዳሲ ረቛሒታት እስከ ንመርምር፦ (1) የሆዋ ምንጪ ውህበት እዩ። (2) የሆዋ ምንጪ ዕቝባ እዩ። (3) የሆዋ ዓርክና እዩ። ነዚ ሰለስተ ነጥብታት ክንምርምሮ ኸለና፡ ብዛዕባ እቲ ምስ ኣምላኽ ዘሎና ርክብ ከነስተንትንን ከም ኣቦና መጠን ብኸመይ ከነኽብሮ ኸም እንኽእል ክንሓስብን ሓጋዚ እዩ። ብዛዕባ እቲ የሆዋ ነቶም ናብኡ ዚቐርቡ ሰባት ዚህቦም በረኸት ምሕሳብ እውን ጠቓሚ እዩ።—ያእ. 4:8።
የሆዋ—እቲ ዓብዪ ምንጪ ውህበት
6. የሆዋ ምንጪ “ዅሉ ጽቡቕ ውህበት” ምዃኑ ዘርኣየሉ ሓደ መገዲ እንታይ እዩ፧
6 ያእቆብ እቲ ወደ መዝሙር፡ “ኵሉ ጽቡቕ ውህበትን ኵሉ ፍጹም ውህበትን ካብ ላዕሊ፡ ካብቲ . . . ኣቦ ሰማያዊ ብርሃናት እዩ ዚወርድ” ኢሉ ጸሓፈ። (ያእ. 1:17) ህይወት ንባዕላ እተደንቕ ውህበት የሆዋ እያ። (መዝ. 36:9) ንህይወትና ፍቓድ ኣምላኽ ኣብ ምግባር እንተ ኣውዒልናያ፡ ሎሚ ማእለያ ዘይብሉ በረኸት ንረክብ፡ ኣብ መጻኢ ኸኣ ኣብ ሓዳስ ዓለም ንዘለኣለም ናይ ምንባር ተስፋ ይህልወና። (ምሳ. 10:22፣ 2 ጴጥ. 3:13) ኰይኑ ግና፡ በቲ ኣዳም ንየሆዋ ብዘይምእዛዙ ዝመጸ ሳዕቤን እናተሳቐና ኽነስና፡ ብኸመይ ኢና እንባረኽ፧
7. ኣምላኽ ምስኡ ጥብቂ ርክብ ክንምስርተሉ እንኽእል መገዲ ዝኸፈተልና ብኸመይ እዩ፧
7 የሆዋ ብብዙሕ መገዲ ምንጪ ውህበት እዩ። ንኣብነት፡ ብጸጋኡ ኣቢሉ የናግፈና እዩ። ኵላትና ሓጥኣንን ካብቲ ናይ መጀመርታ ምድራዊ ኣቦና ዘይፍጽምና ዝወረስናን ኢና። (ሮሜ 3:23) ይኹን እምበር፡ የሆዋ ብፍቕሩ ተደሪኹ ተበግሶ ብምውሳድ፡ ምስኡ ጥብቂ ርክብ ክንምስርተሉ እንኽእል መገዲ ኸፊቱልና እዩ። ሃዋርያ ዮሃንስ፡ “ኣምላኽ፡ በቲ ሓደ ወዱ ህይወት ምእንቲ ኽንረክብ ኢሉ፡ ንዕኡ ናብ ዓለም ልኢኽዎ እዩ እሞ፡ ፍቕሪ ኣምላኽ ንዓና በዚ ተገልጸትልና። ንሕና ንኣምላኽ ስለ ዘፍቀርናዮ ዘይኰነስ፡ ንሱ ስለ ዘፍቀረናን ንሓጢኣትና ኸም ዜተዓርቕ መስዋእቲ ገይሩ ወዱ ስለ ዝሰደደልናን፡ እታ ፍቕሪ በዚ እያ” ኢሉ ጸሓፈ።—1 ዮሃ. 4:9, 10።
8, 9. የሆዋ ኣብ እዋን ኣብርሃምን ይስሃቅን፡ ምንጪ ዓብዪ ውህበት ምዃኑ ዘርኣየ ብኸመይ እዩ፧ (ኣብ ገጽ 16 ዘላ ስእሊ ርአ።)
8 ኣብ መበል 19 ዘመን ቅ.ክ.፡ የሆዋ ብፍቕሪ ተደሪኹ፡ እዙዛት ደቂ ሰብ ንዘለኣለም ንኺነብሩ ዜኽእሎም መሰናድዎ ኸም ዚገብር ዚሕብር ትንቢታዊ ፍጻመ ኣጋጠመ። እብራውያን 11:17-19 ብዛዕባ እዚ ኸምዚ ብምባል ትገልጽ፦ “ኣብርሃም ምስ ተፈተነ፡ ብእምነት ንይስሃቅ ሰውኦ ኺብሃል ይከኣል እዩ፣ እቲ ተሓጒሱ ተስፋታት እተቐበለ፡ ነቲ ሓደ ወዱ ኺስውኦ ፈተነ፣ እዚ ዝገበረ ኸኣ፡ ‘ብይስሃቅ እዩ “ዘርእኻ” ዚጽዋዕ’ ተባሂሉሉ ኽነሱ እዩ። ኣምላኽ ካብ ምዉታት ኬተንስኦ ኸም ዚኽእል ግና ሓሰበ፣ ካብኡ እውን ብምሳሌ ረኸቦ።” ልክዕ ከምቲ ኣብርሃም ንወዱ ይስሃቅ ኪስውኦ ፍቓደኛ ዝነበረ፡ የሆዋ እውን ንደቂ ሰብ ምእንቲ ኼድሕኖም፡ ንወዱ የሱስ ክርስቶስ ብፍታው ሰዊእዎ እዩ።—ዮሃንስ 3:16, 36 ኣንብብ።
9 ይስሃቅ ካብ ሞት ብምድሓኑ ተሓጒሱ ኪኸውን ኣለዎ። ኣምላኽ ንመስዋእቲ ዚኸውን ቀርኑ ብሓረግ እተታሕዘ ድዑል ብምድላዉ እውን ኣዝዩ ኣመስጊኑ ኪኸውን ኣለዎ። (ዘፍ. 22:10-13) በዚ ምኽንያት እዚ ድማ እያ እታ ቦታ እቲኣ፡ ‘የሆዋ ይርኢ’ ተባሂላ እተጸውዐት፣ ብእብራይስጢ ድማ “የሆዋ ኬቕርብ እዩ” ማለት እያ።—ዘፍ. 22:14።
ንምትዕራቕ እተገብረ መሰናድዎ
10, 11. ኣብ “ኣገልግሎት ዕርቂ” መሪሕ ግደ ዘለዎም መን እዮም፧ ነዚኸ ብኸመይ እዮም ዚፍጽምዎ ዘለዉ፧
10 የሆዋ ኽሳዕ ክንደይ ዓብዪ ምንጪ ውህበት ምዃኑ ኸነስተንትን ከለና፡ ኣዕሩኽ ኣምላኽ ክንከውን ዝኸኣልና፡ ሳላ መስዋእቲ የሱስ ክርስቶስ ምዃኑ ንግንዘብ ኢና፣ ጳውሎስ ከምዚ ኢሉ ጸሓፈ፦ “ሓደ ሰብ ምእንቲ ዅሉ ኸም ዝሞተ ደምዲምና ኢና፣ ስለዚ፡ ኵሎም ሞይቶም እዮም፣ እቶም ብህይወት ዘለዉ ነቲ ምእንትኦም ዝሞተን ዝተንስአን እምበር፡ ደጊም ንርእሶም ከይነብሩ፡ ንሱ ምእንቲ ዅሎም ሞይቱ እዩ።”—2 ቈረ. 5:14, 15።
11 ቀዳሞት ክርስትያናት ንኣምላኽ የፍቅርዎን ነቲ ንዕኡ ንምግልጋል ዝረኸብዎ ፍሉይ መሰል የማስዉሉን ስለ ዝነበሩ፡ ን“ኣገልግሎት ዕርቂ” ተሓጒሶም ተቐበልዎ። እቲ ናይ ስብከትን ደቀ መዛሙርቲ ናይ ምግባርን ዕዮኦም ድማ፡ ነቶም ቅኑዕ ዝልቦም ሰባት ምስ ኣምላኽ ንኺተዓረቑን ኣዕሩኹ ንኪዀኑን፡ ኣብ መወዳእታኡ ድማ መንፈሳውያን ደቁ ንኪዀኑ ኣጋጣሚ ኸፊቱሎም እዩ። ሎሚ ዘለዉ ቕቡኣት ኣገልገልቲ የሆዋ እውን፡ ተመሳሳሊ ዕዮ እዮም ዚዓይዩ። እቲ ኸም ኣምባሳደራት ኣምላኽን ክርስቶስን መጠን ዚዓምምዎ ነገራት፡ ነቶም ናብ ናይ ዘለኣለም ህይወት ዘንቀዱ ሰባት ናብ የሆዋ ንኪቐርቡን ኣመንቲ ንኪዀኑን ይሕግዞም እዩ።—2 ቈረንቶስ 5:18-20 ኣንብብ፣ ዮሃ. 6:44፣ ግብ. 13:48።
12, 13. ነቲ ብዙሕ መሰናድዎታት የሆዋ ኸም እነማስወሉ ብኸመይ ከነርኢ ንኽእል፧
12 ኵሎም ምድራዊ ተስፋ ዘለዎም ክርስትያናት፡ ነቲ ዓብዪ ምንጪ ውህበት ዝዀነ የሆዋ ኻብ ዘለዎም ሞሳ ተላዒሎም፡ ምስ ቅቡኣት ኰይኖም ኣብ ዕዮ ስብከት መንግስቲ ኣምላኽ ይካፈሉ እዮም። ኣብ ዕዮ ስብከት፡ ነቲ ሓደ ኻብቲ ዜደንቕ ውህበት ኣምላኽ ዝዀነ መጽሓፍ ቅዱስ ንጥቀመሉ ኢና። (2 ጢሞ. 3:16, 17) ነቲ መንፈስ ኣምላኽ ዝነፈሶ ቓል ኣምላኽ ኣብ ኣገልግሎት ብኽእለት ክንጥቀመሉ ኸለና፡ ንኻልኦት ናይ ዘለኣለም ህይወት ናይ ምርካብ ኣጋጣሚ ንኸፍተሎም ኢና። ካልእ ኣብቲ ዕዮና ዚሕግዘናን የሆዋ ንነፍሲ ወከፍና ዝገበረልናን መሰናድዎ፡ መንፈስ ቅዱስ እዩ። (ዘካ. 4:6፣ ሉቃ. 11:13) ኣብ ነፍሲ ወከፍ ሕታም መጽሓፍ ዓመት ናይ የሆዋ መሰኻኽር ዚወጽእ ጸብጻብ ከም ዚሕብሮ ድማ፡ እቲ ዚርከብ ዘሎ ውጽኢት ኣዝዩ ዜደንቕ እዩ። ኣብቲ ነቲ ኣቦናን ምንጪ ውህበትን ዝዀነ የሆዋ ዚውድስ ዕዮ ኽንካፈል ምኽኣልናስ፡ ኣየ ኸመይ ዝኣመሰለ ኽብሪ ዀን እዩ!
13 ኣምላኽ ብዙሕ ነገራት ስለ ዝሃበና፡ ንርእስና ኸምዚ ኢልና ኽንሓትታ ኣሎና፦ ‘ነቲ የሆዋ ዝገበረለይ መሰናድዎ ኸም ዘማስወሉ ንምርኣይ፡ ኣብ ኣገልግሎት ዝከኣለኒዶ እገብር ኣለኹ፧ ኣብ ስብከት ብስራት መንግስቲ ኣምላኽ ከመሓይሽን ብዝያዳ ውጽኢታዊ ክኸውንን ዝኽእል ብኸመይ እየ፧’ ንረብሓታት መንግስቲ ኣምላኽ ኣብ ህይወትና ቐዳማይ ቦታ ብምሃብ፡ ነቲ ዜደንቕ መሰናድዎታት ኣምላኽ ዘሎና ሞሳ ኸነርኢ ንኽእል ኢና። ከምኡ እንተ ጌርና፡ የሆዋ ነቲ ዜድልየና ነገራት ኬማልኣልና እዩ። (ማቴ. 6:25-33) ኣምላኽ ስለ ዜፍቅረና፡ ባህ ንኸነብሎን ንልቡ ንኸነሐጕሶን ክንጽዕር ኣሎና።—ምሳ. 27:11።
14. የሆዋ ንህዝቡ ዜናግፎም ብኸመይ እዩ፧
14 እቲ ሓደ ኻብቶም ጸሓፍቲ መጽሓፍ መዝሙር ዝነበረ ዳዊት፡ “ኣነስ ሽጉርን መስኪንን እየ፡ እግዚኣብሄር ግና ይሐልየለይ አሎ። ረዳእየይን መናገፍየይን ንስኻ ኢኻ” ኢሉ ጸለየ። (መዝ. 40:17) የሆዋ ንህዝቡ ብደረጃ ጕጅለ፡ ብፍላይ ከኣ ብጸላእቶም መስጐጕቲ ኺወርዶም ከሎን ኪህደኑ ኸለዉን ብተደጋጋሚ ኣናጊፍዎም እዩ። ነቲ ኣምላኽ ኣብ እዋን መስጐጕቲ ንዓና ዚሕግዘሉ መገድን ነቲ ዚገብረልና ብዙሕ መንፈሳዊ መሰናድዎን ኣዚና ኢና እነማስወሉ።
የሆዋ ንህዝቡ የዕቍቦም
15. ሓደ ፈቃር ኣቦ ንውሉዱ ብኸመይ ከም ዜዕቍቦ ኣብነት ሃብ።
15 ሓደ ፈቃር ኣቦ፡ ንደቁ ይከናኸኖም ጥራይ ዘይኰነስ፡ የዕቍቦም እውን እዩ። ሓደጋ እንተ ኣጋጢምዎም፡ ኬናግፎም ይጽዕር እዩ። ንኣብነት፡ ሓደ ሓው ብቝልዕነቱ ንዘጋጠሞ ፍሉይ ፍጻመ ፈጺሙ ኣይርስዖን እዩ። ንሱን ኣቦኡን ካብ ኣገልግሎት ኪምለሱ ኸለዉ፡ ኣብ መገዶም ውሕጅ ኣጋጠሞም። ሽዑ መዓልቲ ንግሆ ዝናም ዘኒሙ ስለ ዝነበረ እዩ እቲ ውሕጅ ኣጋጢምዎም። ኣብ እምኒ እናነጠሩ ኸኣ እዮም ኪሳገሩ ዚኽእሉ ነይሮም። እቲ ሓው ቀቅድሚ ኣቦኡ እናነጠረ ኪኸይድ ከሎ፡ ሸተት ኢሉ ናብቲ ውሕጅ ክልተ ሳዕ ጠሓለ። ኰይኑ ግና፡ ኣቦኡ ቐልጢፉ ስለ ዝሓዞ፡ ካብ ምጥሓል ደሓነ። ሰማያዊ ኣቦና እውን ካብቲ ኸም ውሕጅ ዝዀነ ኣብዛ እክይቲ ዓለም ዘሎ ሓደጋን ካብቲ ገዛኢኣ ዝዀነ ሰይጣንን የዕቍበና እዩ። እወ፡ የሆዋ ዝበለጸ ምንጪ ዕቝባ እዩ።—ማቴ. 6:13፣ 1 ዮሃ. 5:19።
16, 17. እስራኤላውያን ምስ ኣማሌቃውያን ኪዋግኡ ኸለዉ፡ የሆዋ ዝሓገዞምን ዘዕቈቦምን ብኸመይ እዩ፧
16 የሆዋ ብ1513 ቅ.ክ. ንእስራኤላውያን ካብ ባርነት ግብጺ ምስ ኣናገፎምን ንቐይሕ ባሕሪ ኺሰግሩ ኸለዉ ብተኣምራዊ መገዲ ምስ ኣዕቈቦምን፡ ፍቕራዊ ዕቝባኡ ተራእዩ እዩ። እስራኤላውያን ብበረኻ ኣቢሎም ናብ ከረን ሲና ኣብ ዚጓዓዙሉ ዝነበሩ እዋን፡ ኣብ ረፊደም በጽሑ።
17 ብመሰረት እቲ ኣብ ዘፍጥረት 3:15 ዚርከብ መለኮታዊ ትንቢት፡ ሰይጣን ነቶም ንሓደጋ ተቓሊዖም ዝነበሩ እስራኤላውያን ኬጥቅዖም ሒዅ እዩ ዚብል ነይሩ ኪኸውን ዚኽእል። ነቶም ጸላእቲ ህዝቢ ኣምላኽ ዝነበሩ ኣማሌቃውያን ተጠቒሙ ድማ ኬጥቅዖም ፈተነ። (ዘሁ. 24:20) የሆዋ በቶም እያሱን ሙሴን ኣሮንን ሁርን ዝስሞም እሙናት ሰብኡት ኣቢሉ እንታይ ከም ዝፈጸመ እስከ ንርአ። እያሱ ንኣማሌቃውያን ኪዋግኦም ከሎ፡ ሙሴን ኣሮንን ሁርን ኣብቲ ኣብ ጥቓ ዓውደ ዂናት ዝነበረ ጎቦ ነበሩ። ሙሴ ኢዱ ኼልዕል ከሎ፡ እስራኤላውያን ይስዕሩ ነበሩ። ኪደክም ከሎ ድማ፡ ኣሮንን ሁርን ይድግፍዎ ነበሩ። በዚ ኸምዚ፡ ሳላ ሓገዝን ዕቝባን የሆዋ፡ ‘እያሱ ንኣማሌቅን ንህዝቡን ቀርደዶም።’ (ዘጸ. 17:8-13) ሙሴ ድማ ኣብኡ መሰውኢ ሰርሐ፣ ‘የሆዋ ሰንደቕ ዕላማይ እዩ’ ኢሉ ኸኣ ሰመዮ።—ዘጸኣት 17:14, 15 ኣንብብ።
የሆዋ ኻብ ኢድ ሰይጣን የዕቍበና
18, 19. ኣምላኽ ነቶም ሎሚ ዘለዉ ኣገልገልቱ ብኸመይ እዩ ዜዕቍቦም፧
18 የሆዋ ነቶም ዜፍቅርዎን ዚእዘዝዎን ሰባት የዕቍቦም እዩ። ልክዕ ከምቲ እስራኤላውያን ኣብ ረፊደም ኣብ የሆዋ እተወከሉ፡ ንሕና እውን ካብ ጸላእትና ምእንቲ ኼዕቍበና፡ ኣብኡ ንውከል ኢና። የሆዋ ብደረጃ ጕጅለ ኻብ ኢድ ድያብሎስ ብተደጋጋሚ ኣዕቊብና እዩ። ብዛዕባ እቲ የሆዋ ነቶም ክርስትያናዊ ገለልትነቶም ዝሓለዉ ኣሕዋት ዘዕቈበሉ ሓያሎ እዋናት እሞ ሕሰብ። ንኣብነት፡ ኣብ 1930ታትን ኣብ መጀመርታ 1940ታትን ብግዜ ናዚ ኣብ ጀርመንን ኣብ ካልእ ሃገራትን፡ የሆዋ ንህዝቡ ኣብ እዋን መስጐጕቲ ኣዕቍብዎም እዩ። ብዛዕባ እዚ ዚገልጽ ታሪኽ ህይወትን ኣብ መጽሓፍ ዓመት ዚወጽእ ጸብጻባትን ምንባብ፡ ብዛዕባኡ ኸኣ ምስትንታን፡ የሆዋ ጸግዒ ኸም ዚዀነና ንኽንተኣማመን ኪሕግዘና ይኽእል እዩ።—መዝ. 91:2።
19 ብውድብ የሆዋን ብጽሑፋትን ኣቢልና፡ ዜዕቍበና ፍቕራዊ መዘኻኸሪ ንረክብ ኢና። እዚ መዘኻኸሪ እዚ፡ ኣብ ቀረባ እዋን ብኸመይ ከም ዝጠቐመና እሞ ሕስብ ኣብሎ። እዛ ዓለም እዚኣ ብርኽሰትን ብስእለ ጽዩፍን ተዋሒጣ እኳ እንተላ፡ የሆዋ ግና ብስነ ምግባር ኣብ ሓደጋ ምእንቲ ኸይንወድቕ፡ ኣቐዲሙ መዘኻኸሪታትን ግብራዊ ሓገዝን ይህበና እዩ። ንኣብነት፡ ካብቲ ብማሕበራዊ መራኸቢ ኣቢሉ ኺመጽእ ዚኽእል ሕማቕ ዕርክነት ምእንቲ ኽንርሕቕ፡ ኣባታዊ ምኽሪ ይህበና እዩ። *—1 ቈረ. 15:33።
20. ካብታ ክርስትያናዊት ጉባኤ እንታይ ዕቝባን መምርሕን ኢና እንረክብ፧
20 ‘ብየሆዋ ንመሃር’ ከም ዘለና ብኸመይ ከነርኢ ንኽእል፧ ንትእዛዛቱ ተጠንቂቕና ብምሕላው ከምኡ ኽንገብር ንኽእል ኢና። (ኢሳ. 54:13) ኣብ ጉባኤታትና፡ ቅዱስ ጽሑፋዊ ሓገዝን ምኽርን ዚህቡና ሽማግለታት ኰይኖም ዜገልግሉ እሙናት ሰብኡት ስለ ዘለዉ፡ ዕቝባ ኺስምዓና ይኽእል እዩ። (ገላ. 6:1) የሆዋ ነዞም “ውህበት ሰብ” ተጠቒሙ ይከናኸነና ኣሎ። (ኤፌ. 4:7, 8) እሞኸ እንታይ ምላሽ ክንህብ ኣሎና፧ ብፍታው እንተ ተገዚእናን ተኣዚዝናን፡ ብኣምላኽ ክንባረኽ ኢና።—እብ. 13:17።
21. (ሀ) እንታይ ንምግባር ኢና ኽንቈርጽ ዘሎና፧ (ለ) ኣብ እትቕጽል ዓንቀጽ እንታይ ኢና ኽንርኢ፧
21 ሃየ እምበኣር፡ ብመንፈስ ቅዱስ ንኽንምራሕን ነቲ ሰማያዊ ኣቦና ዚህበና መምርሒ ንኽንእዘዝን ቈራጽነት ንግበር። ብዘይካዚ፡ ብዛዕባ ህይወት የሱስ ክርስቶስ ከነስተንትንን ነቲ መዳርግቲ ዘይብሉ ኣብነቱ ኽንስዕቦን ኣሎና። የሱስ ክሳዕ ሞት ስለ እተኣዘዘ፡ ብዙሕ ተባሪኹ እዩ። (ፊል. 2:5-11) ንሕና እውን ልክዕ ከምኡ፡ ብምሉእ ልብና ብየሆዋ እንተ ተኣሚንና፡ ክንባረኽ ኢና። (ምሳ. 3:5, 6) ስለዚ፡ ኣብቲ መወዳድርቲ ዘይብሉ ምንጪ ውህበትን ዕቝባን ዝዀነ የሆዋ ንወከል። ንዕኡ ምግልጋል ምንጪ ሓጐስን ፍሉይ መሰልን እዩ። ብዛዕባ እቲ ሰማያዊ ኣቦና ንዓና ዚከናኸነሉ ሳልሳይ መገዲ ኸነስተንትን ከለና፡ ንዕኡ ዘላትና ፍቕሪ ኽትዓቢ እያ፣ እቲ ሳልሳይ መዳይ፡ ምስኡ ዘሎና ዕርክነት እዩ። እዛ ቐጺላ ዘላ ዓንቀጽ፡ የሆዋ ናይ ቀረባ ዓርክና ዝዀነ ብኸመይ ምዃኑ ኽትገልጽ እያ።
^ ሕ.ጽ. 19 እዚ ዚስዕብ መዘኻኸሪታት ከም ኣብነት ክንጠቅስ ንኽእል ኢና፦ “ጥበባዊ ኣጠቓቕማ ኢንተርነት” (ግምቢ ዘብዐኛ፡ 15 ነሓሰ 2011፡ ገጽ 3-5)፣ “ካብ መፈንጠራ ድያብሎስ ተጠንቀቕ!” “ጸኒዕካ ብምቛም ካብ መጻወድያ ሰይጣን ርሓቕ!” (ግምቢ ዘብዐኛ፡ 15 ነሓሰ 2012፡ ገጽ 20-29።)


text:
ተነዲፉ ድዩ፧
ባር-ተይልድ ጎድዊት እትብሃል ዑፍ ኣንፈታ እትፈልጠሉ መገዲ
እታ ባር-ተይልድ ጎድዊት እትብሃል ዑፍ ካብ ቦታ ናብ ቦታ እትገብሮ ፍልሰት፡ ኣዝዩ ዜደንቕ እዩ። እቲ እታ ዑፍ እትገብሮ ናይ 11,000 ኪሎ ሜተር ጕዕዞ፡ ልዕሊ ሸሞንተ መዓልቲ እዩ ዚወስደላ።
ነዚ ዚስዕብ ሕሰበሉ፦ ገሊአን ዓይነት ኣዕዋፍ፡ ኣብ ሓንጎለን ኮምፓስ ከም እተገጥመለን ብዚመስል መገዲ፡ ብማግነታዊ ዓውዲ ምድሪ ተጠቒመን ኣንፈተን ከም ዚፈልጣ፡ ተመራመርቲ ይኣምኑ እዮም። እታ ጎድዊት እትብሃል ዑፍ፡ ኣብ ርእሲ እዚ እተጠቕሰ ማግነታዊ ዓውዲ ምድሪ፡ ኣብ እዋን ቀትሪ ብጸሓይ፡ ኣብ እዋን ለይቲ ኸኣ ብኸዋኽብቲ ገይራ ኣንፈታ ትፈልጥ እያ። ነቲ ኣብ ጕዕዞኣ ንቕድሚት እናደፍአ ዚሕግዛ ንፋስ እውን ኣቐዲማ ኸተለልዮ ትኽእል እያ። እቲ እዘን ኣዕዋፍ እዚአን ብኸመይ ብዜደንቕ መገዲ ኸም ዚጐዓዛ ዚገልጽ ዝርዝር ሓበሬታ፡ ንምሁራት ኣዝዩ እዩ ዜገርሞም። ብዛዕባ ስነ ህይወት ዜጽንዕ ቦብ ጊል፡ “ን20 ዓመት ብዛዕባአን እኳ እንተ ኣጽናዕኩ፡ ገና ግና ኣፈይ እየን ዜኽፍታኒ” በለ።
እንታይ ይመስለካ፧ እቲ እታ ባር-ተይልድ ጎድዊት እትብሃል ዑፍ ኣንፈታ ንምፍላጥ እትጥቀመሉ መገዲ፡ ብፍልቀት ድዩ መጺኡ፡ ወይስ ተነዲፉ እዩ፧


text:
ምዕራፍ 33
ትንቢት ኢሳይያስ ፈጸመ
ህዝቢ ንየሱስ ዓጐጎ
ትንቢት ኢሳይያስ ፈጸመ
የሱስ፡ ፈሪሳውያንን ሄሮድሳውያንን ኪቐትልዎ ከም ዝደልዩ ምስ ፈለጠ፡ ምስ ደቀ መዛሙርቱ ናብ ባሕሪ ገሊላ ኣልገሰ። ካብ ኵሉ፡ ማለት ካብ ገሊላን ካብተን ኣብ ገማግም ጢሮስን ሲዶንን ዚርከባ ኸተማታትን ካብ ምብራቓዊ ሸነኽ ፈለግ ዮርዳኖስን ካብ የሩሳሌምን ካብቲ ብደቡብ ዚርከብ ኤዶምያስን፡ ብዙሓት ሰዓብዎ። ንሱ ድማ ንብዙሓት ኣሕወየ። በዚ ምኽንያት እዚ ኸኣ፡ እቶም ብርቱዕ ሕማም ዝነበሮም ኪትንክይዎ ደልዮም ዓጐጕዎ።—ማርቆስ 3:9, 10።
እቲ ህዝቢ ብዙሕ ስለ ዝነበረ፡ የሱስ ንደቀ መዛሙርቱ ንእሽቶ ጃልባ ኼዳልዉሉ ነገሮም። በዚ ኸምዚ፡ እቲ ህዝቢ ምእንቲ ኸይደፍኦ ኣብታ ጃልባ ዀይኑ ኻብቲ ገምገም ባሕሪ ፍንትት በለ። ብዘይካዚ እውን፡ ኣብታ ጃልባ ዀይኑ ኺምህር፡ ወይ ከኣ ኣብ ካልእ ወገን እቲ ገምገም ባሕሪ ዘለዉ ሰባት ንምሕጋዝ ብእኣ ገይሩ ኪኸይድ ይኽእል ነይሩ እዩ።
ማቴዎስ እቲ ወደ መዝሙር፡ ንጥፈታት የሱስ ነቲ ‘ብነብዪ ኢሳይያስ እተባህለ’ ዚፍጽም ምዃኑ ኣስተብሃለ። (ማቴዎስ 12:17) እሞኸ የሱስ ነየናይ ትንቢት እዩ ፈጺምዎ፧ ነዚ ኸምዚ ዚስዕብ ዚብል እዩ፦
“እንሆ፡ ዝሓረኽዎ ጊልያይ፡ ዝሰምሮ ፍቑረይ! መንፈሰይ ኣብኡ ኸሕድር እየ፣ ንሱ ድማ ንኣህዛብ ፍትሒ ኼነጽረሎም እዩ። ኣይኪከራኸርን፡ ኣይኪጭድርን፡ ኣብ ጐደናታት እውን ብዋላ ሓደ ድምጹ ኣይኪስማዕን እዩ። ፍትሒ ናብ ዓወት ክሳዕ ዜብጽሕ፡ ጭፍሉቕ ሻምብቆ ኣይኪሰብርን፡ ዚተክኽ ፈትሊ መብራህቲ እውን ኣይኬጥፍእን እዩ። እወ፡ ኣህዛብ ብስሙ ተስፋ ኺገብሩ እዮም።”—ማቴዎስ 12:18-21፣ ኢሳይያስ 42:1-4።
የሱስ ብሓቂ እቲ ኣምላኽ ዝሰመሮ ፍቑር ጊልያ እዩ። ብስርዓታት ናይ ሓሶት ሃይማኖት እተኸወለ ናይ ሓቂ ፍትሒ እንታይ ከም ዝዀነ ድማ ኣነጺሩ እዩ። ፈሪሳውያን ንሕጊ ኣምላኽ ብዘይቅኑዕ መገዲ ይጥቀሙሉ ስለ ዝነበሩ፡ ብሰንበት ንዝሓመመ ሰብ እኳ ኣይሕግዙን እዮም ነይሮም! የሱስ ግና ንሕጊ ኣምላኽ ስለ ዘነጸረን መንፈስ ኣምላኽ ኣብኡ ኸም ዝዀነ ስለ ዘርኣየን፡ ንሰባት ካብ ጾር እቲ ዘይቅኑዕ ስርዓታት ኣዕሪፍዎም እዩ። በዚ ምኽንያት እዚ ድማ፡ መራሕቲ ሃይማኖት ኪቐትልዎ ደለዩ። ተግባሮም ብሓቂ ዜሕዝን እዩ!
“ኣይኪከራኸርን፡ ኣይኪጭድርን፡ ኣብ ጐደናታት እውን ብዋላ ሓደ ድምጹ ኣይኪስማዕን እዩ” ኺብሃል ከሎ እንታይ ማለት እዩ፧ የሱስ ንሰባት ምስ ኣሕወየ፡ ንዓታቶም ኰነ ንኣጋንንቲ ‘ኼግህድዎ’ ኣይፈቐደሎምን። (ማርቆስ 3:12) ሰባት ብዛዕባኡ ኣብ ጐደናታት ብዚእወጅ መዋዓውዒ ወይ ካብ ሰብ ናብ ሰብ ኪመሓላለፍ ከሎ ሓቅነቱ ብእተጠውየ ወረ ኪፈልጡ ኣይደለየን።
ብዘይካዚ፡ የሱስ እቲ ዜጸናንዕ መልእኽቱ ናብቶም ብምሳልያዊ ኣዘራርባ ኸም ጭፍሉቕ ሻምብቆ እተደቝሱን እተቐጥቀጡን ሰባት እዩ ዜብጽሖ ነይሩ። ንሳቶም ድማ ከምቲ ናይ መጨረሽታ ብርሃኑ ኺጠፍእ ዝበለ ዚተክኽ ፈትሊ መብራህቲ እዮም ነይሮም። የሱስ ንጭፍሉቕ ሻምብቆ ኣይሰብርን፡ ጭልምልም ንዚብል ዚተክኽ ፈትሊ መብራህቲ እውን ኣየጥፍእን እዩ። የግዳስ፡ ብለውሃትን ብፍቕርን ተደሪኹ፡ ነቶም ትሑታት ብኽእለት እዩ ቕንዕ ዜብሎም። ብሓቂ እምበኣር፡ የሱስ እቲ ኣህዛብ ተስፋ ዚገብሩሉ እዩ!


text:
1ንስኻ ግና ሕይወት ዝርከቦ ቕኑዕ ትምህርቲ መሃር። 2ነቶም ኣረጋውያን ጥንቁቓት ክብሮም ዝሕልዉ ለባማት ብእምነትን ብፍቕርን ብትዕግሥትን ጥዑ ያት ክኾኑ መዓዶም። 3ነተን ኣረጋውያትውን ከምኡ ብቕድስና ዝነብራ ዘይሓምያ ዘይሰኽራ ሠናይ ዝኾነ ዂሉ ንንኡሳት ኣንስቲ ዝምህራ ክኾና መዓደን። 4እተን ንኡሳት ኣንስቲውን ንሰብኡተንን ንውሉደንን ከፍቅራ 5ርእሰን ዝመልካ ንጹሃት ስድራአን ዝከናኸና ሕያዎት ንሰብኡተን ዝእዘዛ ምእንቲ ክኾና ይምሃርአን። እዙይ ከዓ ቃል እግዚኣብሔር ምእንቲ ኸይጽረፍ እዩ። 6ነጓብዝውን ከምኡ ርእሶም ዝመልኩ ክኾኑ መዓዶም። 7- 8እቶም ዝቃወሙ ብዛዕባና ዝብልዎ ኽፉእ ነገር ስኢኖም ምእንቲ ኽኃፍሩስ ክትምህር እንተለኻ እሙን ብምዃን ብምስትውዓል ነቐፋ ብዘይብሉ ዘረባ ብዂሉ ሠናይ ግብሪ እናዘውተርካ ኣርኣያ ኹኖም። 9ነቶም መገልገልቲ ኸዓ ንጐይተቶም ብዂሉ ነገር ክእዘዙ ከሐጕስዎም እምበር ክፉእ ከይምልሱሎም መዓዶም። 10እቲ ናይ መድኃኒና እግዚኣብሔር ትምህርቲ ኣብ ኲሉ ቕቡል ምእንቲ ክኸውን ብዂሉ እሙናት ክኾኑ እምበር ሰረቕቲ ኸይኾኑ መዓዶም። 11ንዂሉ ሰብ ዘድኅን ጸጋ እግዚኣብሔር ተገሊጹ እዩሞ፤ 12እዝ ጸጋ እዙይ ኃጢኣትን ዓለማዊ ድልየትን ኃዲግና ኣብዛ ዓለም እዚኣ ርእስና መሊኽና ብጽድቅን ብመንፈሳዊ ሕይወትን ክንነብር ይምህረና። 13ከምዙይ ኢልና ነቲ ብሩኽ ተስፋና ናይቲ ዓብዪ ኣምላኽናን መድኃኒናን ኢየሱስ ክርስቶስ ክብሪ ኽግለጽ ንጽበ ኣለና። 14ንሱ ካብ ኲሉ ኃጢኣት ሓራ ምእንቲ ኸውፅአና ንሠናይ ግብሪ ዝቐንኡ ንእኡ ዝኾንዎ ሕዝቢ ምእንቲ ኸንጽህ ንርእሱ ቤዛና ኣኅሊፉ ሃበ። 15እምበኣር ነዝ ነገርዙይ መሃር፤ ብምሉእ ሥልጣን ከዓ መዓድን ገሥጽን ሓደኳ ኣይንዓቕካ።
Copyright
Learn More


text:
ካብ ከባቢ ዓለም | ሰሜንን ደቡብን ኣመሪካ
ኣትኵሮ ኣብ ሰሜንን ደቡብን ኣመሪካ
ካብ ምዕራባዊ ንፍቀ ኽቢ እተረኽበ ዜናታት፡ ኣብ መጽሓፍ ቅዱስ ዚርከብ ግዜ ዘይሓልፎ ጥበብ ዘለዎ ጥቕሚ የርኢ።
ብዘይመጠን እተገብረ ምግፋፍ ዓሳ ካብ ዘስዓቦ ጕድኣት ናብ ንቡር ምምላስ
ዋይልድላይፍ ኮንዘርቬሽን ሶሳይቲ (WCS) ዘቕረቦ ጸብጻብ፡ ኣብ በሊዝን ካልእ ከባቢታት ካሪብያንን፡ “ኣብቲ ባህርያዊ ሃብቲ ምጕሕጓሕ ዘይፍቀዶ ዞባታት፡ ኣብ ብዝሒ ዛዕጎልን ሎብስተርን ካልኦት ዓሳታትን ምምሕያሽ ከም እተራእየ ተሰኒዱ ኣሎ” ይብል። ቀጺሉ ኸኣ፡ “ኣብቲ ብብዝሒ እተገፈፈሉ ኸባቢታት እዚ ዞባ ዚርአ ምምሕያሽ ቍጽሪ እዞም እተጓሕጕሑ ጅር፡ ካብ 1-6 ዓመት ኪወስድ፡ ቍጽሮም ምሉእ ብምሉእ ናብ ንቡር ንምምላስ ድማ . . . ዓሰርተታት ዓመታት ኪወስድ ይኽእል” ይብል። ሓላፊት እዚ መጽናዕቲ ዜካይድ ጕጅለ ዝዀነት ጃኔት ጊብሶን ብዛዕባ በሊዝ፡ “እዚ ባህርያዊ ሃብቲ ምጕሕጓሕ ዘይፍቀዶ ዞባታት፡ ነቲ ዓሳታት ዚግፈፎ ቦታታት እታ ሃገር ኣብ ምትካእን ህይወታዊ ብዙሕነት ከም ዚህሉ ኣብ ምግባርን ኪሕግዝ ይኽእል እዩ” በለት።
ነዚ ዚስዕብ ሕሰበሉ፦ እቲ ተፈጥሮ ዘለዎ ናብ ዝነበሮ ዅነታት ናይ ምምላስ ክእለት፡ ጥበበኛ ፈጣሪ ኸም ዘሎ ዚሕብርዶ ኣይኰነን፧—መዝሙር 104:24, 25።
ኢ-መይል እናሻዕ ዘይምኽፋት፡ ውጥረት ይንኪ ድዩ፧
ብመሰረት እቲ ኣብ ቫንኩቨር፡ ካናዳ እተኻየደ መጽናዕቲ፡ ሰባት ኢ-መይሎም እናሻዕ ኣብ ክንዲ ዚኸፍቱ፡ ኣብ መዓልቲ ሰለስተ ሳዕ ጥራይ ምስ ዚኸፍቱ፡ ዝተሓተ መጠን ውጥረት ኪህልዎም ይኽእል። እቲ ነቲ መጽናዕቲ ዝመርሖ ኮስታዲን ኩሽለቭ ኣብ ዘቕረቦ መደምደምታ፡ “ሰባት ነቲ ኢ-መይል እናሻዕ ናይ ምኽፋት ፈተና ኺቃወምዎ ይኸብዶም እዩ፣ ይኹን እምበር፡ ነዚ ፈተና ምቅዋሙ ንውጥረቶም ይንክዮ እዩ” በለ።
ነዚ ዚስዕብ ሕሰበሉ፦ ኣብ “ጽንኩር ግዜ” ንነብር ብምህላውናስ፡ ውጥረት ክንንክየሉ እንኽእል መገዲ ኸነናዲ ግቡእዶ ኣይኰነን፧—2 ጢሞቴዎስ 3:1።
ኣብ ብራዚል ዚርአ ዓመጽ
ብመሰረት ወሃብ ኣገልግሎት ዜና ኤጀንሲያ ብራዚል ዘቕረቦ ጸብጻብ፡ ኣብ ብራዚል ዓመጽ እናወሰኸ ይኸይድ ኣሎ። ኣብ 2012 ልዕሊ 56,000 ዝዀኑ ሰባት ተቐቲሎም እዮም፣ እዚ ኸኣ ብሚኒስትሪ ጥዕና ኻብ እተመዝገበ መጠን ዓመታዊ ቕትለት እቲ ዝለዓለ እዩ ነይሩ። ክኢላ ህዝባዊ ጸጥታ ሉዊስ ሳፖሪ፡ እዚ ወሰኽ እዚ ንሞራላዊ ውድቀት ዜንጸባርቕ ምዃኑ እዩ ዚኣምን። ሰባት ንሕግታት ሕብረተ ሰብ ዘለዎም ኣኽብሮት ምስ ዜጥፍኡ፡ “ንረብሓታቶም ኢሎም ጭካነ ዝመልኦ ሓይሊ ኺጥቀሙ ይጅምሩ እዮም” ከኣ በለ።
ትፈልጥዶ፧ መጽሓፍ ቅዱስ፡ ‘ፍቕሪ እትዝሕለሉ፡’ ጥሕሰት ሕጊ ድማ ዚበዝሓሉ እዋን ከም ዚመጽእ ተነብዩ ነይሩ እዩ።—ማቴዎስ 24:3, 12።


text:
ኣቱም ሰብኡት፡ ኣብ ቤትኩም ቅሳነት ኣስፍኑ
ሓደ ሰብኣይ ንሰበይቱ፡ ቅሳነት ከም ዚስምዓ ኺገብር ዚኽእል ብኸመይ እዩ፧ ብዙሓት ሰባት፡ ቀንዲ ሸቶ ሰብኣይ፡ ስድራ ቤቱ ምስ ገንዘብ ብዚተሓሓዝ ዋላ ሓንቲ ጸገም ከም ዘየጋጥሞም ምግባር ከም ዝዀነ እናተማህሩ እዮም ዓብዮም። ይኹን እምበር፡ ገሊአን ብስጋዊ መዳይ ኣኺሉ ዚተርፍ ዘለወን ኣንስቲ፡ ብስምዒታዊ መዳይ ግና ቅሳነት ኣይስምዐንን እዩ፣ አረ ንሰብኡትን ኣዝየን እየን ዚፈርሃኦም። ንኣብነት፡ ሮሳ ዝስማ ስጳኛዊት ሰበይቲ ብዛዕባ እቲ እተመርዓወቶ ሰብኣይ ክትገልጽ ከላ፡ “ምስ ካልኦት ሰባት ጥዑም፡ ኣብ ቤት ግና ገንጫር እዩ” በለት። ኣብ ናይጀርያ እትነብር ጆይ እውን፡ “ምስ ሰብኣየይ ኣብ ዘይንሰማምዓሉ እዋን፡ ‘ሰብኣይኪ ስለ ዝዀንኩ፡ ኣነ ዝበልክዎ ኢኺ ኽትገብሪ ዘሎኪ’ ይብለኒ” በለት።
ሓደ ሰብኣይ ነቲ ኸም ብዓል ቤት መጠን ዘለዎ ግደ ብፍቕራዊ መገዲ ኺፍጽሞ ዚኽእል ብኸመይ እዩ፧ ሓደ ሰብኣይ ንቤቱ ቕሳነት ዝሰፈኖን ሰበይቱ ‘ዕረፍቲ’ እትረኽበሉን ኪገብሮ ዚኽእል ብኸመይ እዩ፧—ሩት 1:9።
መጽሓፍ ቅዱስ ብዛዕባ ስልጣን ሰብኣይ እንታይ ይብል፧
ሰብኣይን ሰበይትን ኣብ ቅድሚ ኣምላኽ ማዕረ እኳ እንተ ዀኑ፡ መጽሓፍ ቅዱስ፡ ነፍሲ ወከፍ መጻምድቲ ኣብ ሓዳር ነናቱ ግደ ኸም ዘለዎ ይገልጽ እዩ። ሮሜ 7:2፡ ምርዕዉቲ ሰበይቲ ኣብ ትሕቲ “ሕጊ ሰብኣያ” ምዃና ትሕብር እያ። ልክዕ ከምቲ ብዙሓት ትካላት፡ ንጕዳያተን ብሓላፍነት ዚከታተል ርእሲ ዚሸማ፡ ኣምላኽ ድማ ንሰብኣይ፡ ርእሲ ሰበይቱ ኪኸውን ሸይምዎ እዩ። (1 ቈረንቶስ 11:3) ስለዚ፡ ሰብኡት ኣብ ስድራ ቤቶም መሪሕ ግደ እዩ ዘለዎም።
ከም ሰብኡት መጠን፡ ነቲ ኣምላኽ ዝሃበኩም ስልጣን ብኸመይ ኢኹም ኽትጥቀመሉ ዚግብኣኩም፧ መጽሓፍ ቅዱስ፡ “ኣቱም ሰብኡት፡ ከምቲ ክርስቶስ ነታ ጉባኤኡ ዘፍቀራ፡ . . . ኣንስትኹም ኣፍቅሩ” ይብል። (ኤፌሶን 5:25) እወ፡ የሱስ ክርስቶስ ሓዳር እኳ እንተ ዘይነበሮ፡ እቲ ዝሓደጎ ኣብነት ግና ንፉዕ ሰብኣይ ንኽትከውን ኪሕግዘካ ይኽእል እዩ። ብዛዕባ እዚ እስከ ንርአ።
ህይወት የሱስ—ንሰብኡት ዚኸውን ፍጹም ኣርኣያ
የሱስ ንኻልኦት ኬዕርፎምን ንዝነበሮም ጾር ኬፍኵሰሎምን ይጽዕር ነበረ። የሱስ ንዅሎም እቶም እተጨቈኑን ውልቃዊ ጸገማት ዝኸበዶምን ሰባት፡ “ናባይ ንዑ፡ ኣነ ድማ ከዕርፈኩም እየ” ኢሉ ተመባጽዓሎም። (ማቴዎስ 11:28, 29) መብዛሕትኡ እዋን ድማ፡ ካብቲ ዜጋጥሞም ኣካላዊ ስቓይ የሕውዮምን ዚሕድስ መንፈሳዊ ሓገዝ ይህቦምን ነበረ። ብዙሓት ሰባት፡ የሱስ ነቲ ዝነበሮም ጾር ከም ዜፍኵሰሎም ብምትእምማን ናብኡ እንተ ተሳሕቡ እምበኣር ኣየገርምን እዩ።
ሰብኡት ብኸመይ ንየሱስ ኪመስልዎ ይኽእሉ፧ ነቲ ንሰበይትኻ ዜጋጥማ ጾር ብምፍኳስ ክትሕግዛ እትኽእለሉ መገዲ ኣናዲ። ገሊአን ኣንስቲ ኸምታ፡ “ሰብኣየይ ከም ሰራሕተኛኡ ገይሩ ጥራይ እዩ ዚርእየኒ” ዝበለት ሮሳ እዩ ዚስምዐን። ብኣንጻሩ ግና፡ ክዌኩ ዝስሙ ጽቡቕ ሓዳር ዘለዎ ሰብኣይ፡ “መብዛሕትኡ እዋን ንሰበይተይ፡ ብኸመይ ክሕግዛ ኸም ዝኽእል እሓትታ እየ። ስለ ዘፍቅራ፡ ኣብ ቤት ዚዕየ ነገራት እንተ ኣልዩ፡ ባዕለይ ተበግሶ ወሲደ እየ ዝሕግዛ” በለ።
የሱስ ሓላዪን ደንጋጽን እዩ ነይሩ። ሓንቲ ምስኪን ሰበይቲ ን12 ዓመት ብኸቢድ ኣካላዊ ሕማም ተሳቐየት። ብዛዕባ እቲ የሱስ ዘለዎ ተኣምራዊ ሓይሊ ምስ ሰምዐት፡ “‘ክዳኑ ጥራይ እንተ ተንክየ፡ ክሓዊ እየ’ ትብል ነበረት።” ሓቃ ኸኣ እያ ነይራ። ናብ የሱስ ቀሪባ ድማ፡ ጫፍ ክዳኑ ተንከየት፣ ብኡብኡ እውን ሓወየት። ገሊኦም ተዓዘብቲ ነታ ሰበይቲ ኸም ደፋር ገይሮም ርእዮምዋ ኪዀኑ ይኽእሉ እዮም፣ የሱስ ግና፡ ከምኡ ኽትገብር ዝኸኣለት ካብ ጭንቀት እተላዕለ ምዃኑ ተረዲእዎ ነይሩ እዩ። * ብለውሃት ድማ፡ “ጓለየ፡ . . . ካብቲ ዜቐንዙ ሕማምኪ . . . ጥዓዪ” በላ። ነታ ሰበይቲ ኼሸቝርራ ወይ ኪግስጻ ኣይፈተነን፣ ብኣንጻሩ እኳ ደኣስ፡ ንሕማማ ኸም ዘስተብሃለሉ ገሊጹ እዩ። በዚ ኸምዚ ድማ፡ ደንጋጺ ምዃኑ ኣርኣየ።—ማርቆስ 5:25-34።
ሰብኡት ብኸመይ ንየሱስ ኪመስልዎ ይኽእሉ፧ ሰበይትኻ ኽትሓምም ከላ፡ ብዝያዳ ሕለየላ፣ ዕጉስ ድማ ኩን። ንዅነታታ በቲ ናታ ኣረኣእያ ኽትርእዮን ነቲ ንሳ እትህበካ ምላሽ ክትርድኦን ጽዓር። ንኣብነት፡ ሪካርዶ፡ “ሰበይተይ ጠባያ ኺረቅቕ ከሎ፡ ነቲ ዅነታት ዜጋድድ ዘረባ ምእንቲ ኸይዛረብ፡ ብዝያዳ እየ ዝጥንቀቕ” በለ።
የሱስ ምስ ደቀ መዛሙርቱ ይዘራረብ ነበረ። የሱስ ምስ ኣዕሩኹ ብዛዕባ ብዙሕ ነገራት ይዘራረብ ነበረ። ‘ኵሉ እቲ ኻብ ኣቦይ ዝሰማዕክዎ ኣፍለጥኩኹም’ በሎም። (ዮሃንስ 15:15) የሱስ ሓድሓደ ሳዕ በይኑ ዀይኑ ዚሓስበሉን ዚጽልየሉን እዋን ይደሊ ኸም ዝነበረ ኣይከሓድን እዩ። ኰይኑ ግና፡ መብዛሕትኡ እዋን ንደቀ መዛሙርቱ ብዛዕባ ውሽጣዊ ስምዒቱ ይነግሮም ነበረ። ቅድሚ እታ ኸም ገበነኛ ተቘጺሩ ዝሞተላ ዕለት ኣብ ዝነበረት ምሸት፡ ‘ኣዝዩ ኸም ዝጐሃየ’ ብግልጺ ነገሮም። (ማቴዎስ 26:38) ዋላ እውን ተግባሮም እንተ ኣጕሃዮ፡ ምሳታቶም ካብ ምዝርራብ ዓዲ ውዒሉ ኣይፈልጥን እዩ።—ማቴዎስ 26:40, 41።
ሰብኡት ብኸመይ ንየሱስ ኪመስልዎ ይኽእሉ፧ ናይ ውሽጥኻ ኣውጺእካ ምስ ሰበይትኻ ተዘራረብ። ሓደ ሰብኣይ ምስ ካልኦት ወጃዕ እናበለ ኽነሱ፡ ምስ ሰበይቱ ግና ሕትም ዚብል እንተ ዀይኑ፡ እታ ሰበይቱ ኸተማርር ትኽእል እያ። ብኣንጻሩ ግና፡ ኣና እትብሃል ብዓልቲ ሓዳር፡ ሰብኣያ ናይ ውሽጡ ኣውጺኡ ኺዛረባ ኸሎ ብዛዕባ ዚስምዓ ስምዒት ክትገልጽ ከላ፡ “ብሓቂ ዜፍቅረንን ብዝያዳ ናብኡ ዝቐረብኩን ኰይኑ እዩ ዚስምዓኒ” በለት።
ስቕ ብምባል ንሰበይትኻ ኽትቀጽዓ ኣይትፈትን። ሓንቲ ብዓልቲ ሓዳር፡ “ሰብኣየይ ብኣይ ኪሓርቕ ከሎ፡ ንሓያሎ መዓልትታት ኣየዛርበንን እዩ። ከምኡ ኺገብር ከሎ፡ ዝበደልኩን እተጸላእኩን ኰይኑ እዩ ዚስምዓኒ” በለት። ኤድዊን ዚብሃል ብዓል ሓዳር ግና፡ ንኣብነት የሱስ ኪቀድሖ እዩ ዚጽዕር። “ክሓርቕ ከለኹ፡ ብኡብኡ ምላሽ ኣይህብን እየ፣ ምስ ሰበይተይ ብሓባር ኴንና እንዘራረበሉ ጽቡቕ እዋን እየ ዝመርጽ” በለ።
እታ ኣብ መእተዊ እተጠቕሰት ጆይ፡ ሰብኣያ ምስ ናይ የሆዋ መሰኻኽር መጽሓፍ ቅዱስ ኬጽንዕ ካብ ዚጅምር ንነጀው፡ ለውጢ ኺገብር ርእያ እያ። “ናይ ብሓቂ ተመሓይሹ እዩ፣ ነቲ የሱስ ዝሓደጎ ኣብነት ብምቕዳሕ፡ ብዝያዳ ፈቃር ኪኸውን ከኣ ኣበርቲዑ ይጽዕር ኣሎ” በለት። ብሚልዮናት ዚቝጸሩ ሰብ ሓዳር፡ ካብ ትምህርቲ መጽሓፍ ቅዱስ ብዙሕ ጥቕሚ ይረኽቡ ኣለዉ። ንስኻኸ ኸማታቶም ክትከውን ትደሊዶ፧ ንሓደ ኻብ ናይ የሆዋ መሰኻኽር፡ መጽናዕቲ መጽሓፍ ቅዱስ ብናጻ ኺመርሓልካ ኽትሓትቶ ትኽእል ኢኻ።
^ ሕ.ጽ. 10 ብመሰረት ሕጊ ሙሴ፡ እታ ሰበይቲ ዘይንጽህቲ እያ ነይራ፣ ስለዚ፡ ዝዀነ ይኹን ንሳ ዝተንከየቶ ሰብ፡ ርኹስ እዩ ዚኸውን ነይሩ።—ዘሌዋውያን 15:19, 25።
ብዝያዳ ፍለጥ
መጽናዕቲ መጽሓፍ ቅዱስ እንታይ እዩ፧
ብዛዕባ እቲ እንህቦ ናጻ መደብ መጽናዕቲ መጽሓፍ ቅዱስ ንዚልዓል ሕቶታት ዚኸውን መልስታት ኣንብብ።
ስድራ ቤትካ ሕጉስቲ ኽትከውን እትኽእል ብኸመይ እያ፧
እቲ ሕጉስ ኣምላኽ ዝዀነ የሆዋ፡ ስድራ ቤታት ሕጕሳት ኪዀና ይደሊ እዩ። መጽሓፍ ቅዱስ ንሰብኣይን ንሰበይትን ንወለድን ንቘልዑን እንታይ ግብራዊ ምኽሪ ኸም ዚህቦም ርአ።


text:
ገበር | መጽሓፍ ቅዱስ እንታይ መልእኽቲ ሒዙ ኣሎ፧
ከመይ ኢልና ኢና መጺእና፧
እታ ኣብ መጽሓፍ ቅዱስ ኣብ መጀመርታ እትርከብ መጽሓፍ፡ ማለት ዘፍጥረት፡ “ኣምላኽ ብመጀመርታ ሰማይን ምድርን ፈጠረ” ብምባል፡ ዩኒቨርስ ብኸመይ ከም ዝመጸ፡ ብሒደት ቃላት ገሊጻቶ ኣላ። (ዘፍጥረት 1:1) ኣምላኽ፡ ኣትክልትን እንስሳታትን ድሕሪ ምፍጣሩ፡ ነቶም ቀዳሞት ሰባት፡ ማለት ንኣዳምን ንሄዋንን ፈጠሮም። ሰባት ብእተወሰነ ደረጃ ባህርያት ኣምላኽ፡ እንተላይ ናይ ምምራጽ ናጽነት ስለ ዘለዎም፡ ኣብቲ ግዜ እቲ እውን እንተ ዀነ፡ ካብ እንስሳ እተፈልዩ እዮም ነይሮም። ስለዚ፡ ብተግባራቶም ተሓተትቲ እዮም ነይሮም። ስርዓታት ኣምላኽ እንተ ዚእዘዙ ነይሮም፡ ንሳቶምን ዘርኦምን ኣብ ምድሪ ፍጹማት ኰይኖም ንዘለኣለም ብሰላም ምነበሩ ነይሮም።
ይኹን እምበር፡ ሓደ መልኣኽ፡ ወይ መንፈሳዊ ፍጡር በቲ ዝረኸቦ ኣጋጣሚ ንሰባት ምእንቲ ስሱዕ ረብሓታቱ ኺጥቀመሎም ጀመረ። በዚ ኸምዚ፡ ሰይጣን፡ ማለት “ተጻራሪ” ዀነ። ሰይጣን ንሄዋን፡ ብዘይ መምርሒ ኣምላኽ ዝሓሸ ናብራ ኽትነብር ከም እትኽእል ብተመን ኣቢሉ ብምዝራብ ኣታለላ። ኣዳምን ሄዋንን ንሰይጣን ሰዓብዎ፡ ምስ ፈጣሪኦም ዝነበሮም ርክብ ድማ ኣበላሸዉ። እቶም ቀዳሞት ወለድና ብዝገበርዎ ሕማቕ ምርጫ፡ ናይ ዘለኣለም ህይወት ኣጥፍኡ፡ ንዅላትና ድማ ሓጢኣትን ዘይፍጽምናን ሞትን ኣውረሱና።
ኣምላኽ ብኡብኡ ነዚ ሕማቕ ኵነታት እዚ ኼዐሪ ህቃነ ኸም ዘለዎ ገለጸ፡ ንዘርኢ ኣዳም ከኣ ናይ ዘለኣለም ህይወት ዚረኽቡሉ መገዲ ኸፈተሎም። እወ፡ ኣብ መወዳእታ፡ ብሓደ “ዘርኢ፡” ማለት ብሓደ ፍሉይ ፍጡር ኣቢሉ፡ ንሰይጣን ከም ዜጥፍኦ፡ ንዅሉ እቲ ሰይጣንን ኣዳምን ሄዋንን ዜምጽእዎ ስቓይን መከራን ድማ ከም ዜወግዶ ተነበየ። (ዘፍጥረት 3:15) እቲ “ዘርኢ” መን እዩ፧ ነዚ ሕቶ እዚ፡ ግዜ እዩ መሊስዎ።
እቲ ዘርኢ ኽሳዕ ዚመጽእ ግና፡ ሰይጣን ነቲ ጽቡቕ ዕላማ ኣምላኽ ኬበላሹ ህርድግ ካብ ምባል ዓዲ ኣይውዓለን። ሓጢኣትን እከይን ብቕልጡፍ ኣስፋሕፊሑ እዩ። ኣምላኽ ንእኩያት ሰባት ብማይ ኣይሂ ኼጥፍኦም ወሰነ። ነቲ ጻድቕ ዝነበረ ኖህ ንርእሱን ንስድራ ቤቱን ንእንስሳን ምእንቲ ኼድሕን መርከብ ኪሰርሕ መምርሒ ሃቦ።
ካብቲ ማይ ኣይሂ ኺዘንም ዝጀመረሉ እዋን፡ ሓደ ዓመት ዚኸውን ጸኒሑ፡ ኖህን ስድራ ቤቱን ካብታ መርከብ ወጺኦም፡ ኣብታ ዝጸረየት ምድሪ ኺነብሩ ጀመሩ። ግናኸ፡ እቲ “ዘርኢ” ኻብኡ ንደሓር ምቕልቃሉ ዘይተርፍ እዩ ነይሩ።


text:
ትምህርቲ 13
ፈላሚ እንታይ እዩ፧
እታ “ፈላሚ” እትብል ቃል ንሓደ ደኳንን ጀማርን ተመልክት እያ። የሱስ፡ ህይወት ዚህብ ኣገልግሎት ንምፍጻምን ንድሕነት መገዲ ንምኽፋትን ናብ ምድሪ ስለ እተላእከ፡ ፈላሚ ነይሩ ኺብሃል ይከኣል እዩ። (ማቴዎስ 20:28) ሎሚ፡ ሰዓብቱ፡ ‘ደቀ መዛሙርቲ ኣብ ምግባር’ ብዙሕ ግዜ ብምውፋይ ይመስልዎ ኣለዉ። (ማቴዎስ 28:19, 20) ገሊኦም ኣብቲ ኣገልግሎት ፈላምነት እንብሎ ዕዮ ኺሳተፉ ኽኢሎም ኣለዉ።
ፈላሚ ናይ ምሉእ ግዜ ወንጌላዊ እዩ። ኵሎም ናይ የሆዋ መሰኻኽር፡ ኣስፋሕቲ ብስራት መንግስቲ ኣምላኽ እዮም። ገሊኣቶም ግና ኣብ ህይወቶም ምትዕርራይ ብምግባር፡ ኣብ ዕዮ ስብከት ድማ ኣብ ወወርሒ 70 ሰዓት ብምውፋይ፡ ስሩዓት ፈለምቲ ዀይኖም የገልግሉ ኣለዉ። ከምዚ ምእንቲ ኺገብሩ ኢሎም፡ ብዙሓት ኣብ ዓለማዊ ስራሕ፡ ናይ ክፍለ ግዜ ስራሕ ጥራይ እዮም ዚሰርሑ። ገሊኣቶም ከኣ ኣብቲ ዝያዳ ሰበኽቲ መንግስቲ ኣምላኽ ዜድልዩሉ ቦታታት ኣብ ወወርሒ 130 ሰዓት ወይ ካብኡ ዚዛይድ እናወፈዩ ፍሉያት ፈለምቲ ዀይኖም ኬገልግሉ ይሕረዩ። ፈለምቲ፡ የሆዋ ንህይወት ዜድልዮም ነገራት ከም ዜማልኣሎም ብምትእምማን፡ ብመጠነኛ ናብራ ዕጉባት ኰይኖም ይነብሩ እዮም። (ማቴዎስ 6:31-33፣ 1 ጢሞቴዎስ 6:6-8) እቶም ብምሉእ ግዜኦም ፈለምቲ ዀይኖም ኬገልግሉ ዘይክእሉ፡ ኣብ ዚኽእሉሉ እዋን ንጥፈታት ስብከቶም ኣብ ወርሒ ናብ 30 ወይ 50 ሰዓት ክብ ብምባል፡ ሓገዝቲ ፈለምቲ ዀይኖም ኬገልግሉ ይኽእሉ እዮም።
ፈላሚ በቲ ንኣምላኽን ንሰባትን ዘላቶ ፍቕሪ ይድረኽ። ከምቲ የሱስ ሓደ እዋን ዘስተብሃሎ፡ ንሕና እውን ብዙሓት ሎሚ ኣብ ሕማቕ መንፈሳዊ ዅነታት ከም ዘለዉ ነስተብህል ኢና። (ማርቆስ 6:34) ብዛዕባ መጻኢ ድልዱል ተስፋ ዚህብ፡ ሕጂ ኺሕግዞም ዚኽእል ፍልጠት ድማ ኣሎና። ፈላሚ በታ ንሰባት ዘላቶ ፍቕሪ ተደሪኹ፡ ብመንፈሳዊ መዳይ ንምሕጋዞም ግዜኡን ጕልበቱን ይልግስ እዩ። (ማቴዎስ 22:39፣ 1 ተሰሎንቄ 2:8) ከም ውጽኢቱ ኸኣ፡ እምነቱ ትድልድል፡ ንኣምላኽ ብዝያዳ ይቐርቦ፡ ብዙሕ ሓጐስ እውን ይርከብ።—ግብሪ ሃዋርያት 20:35።
ንፈላሚ ብኸመይ ምገለጽካዮ፧
ገሊኦም ብምሉእ ግዜኦም ፈለምቲ ኪዀኑ ዚድርኾም እንታይ እዩ፧
ብዝያዳ ፍለጥ
ዕዮ ፈላምነት ምስ ኣምላኽ ንዘሎና ርክብ የደልድሎ
ዕዮ ፈላምነት ነቲ ምስ የሆዋ ዘሎካ ርክብ ዜደልድለሉ ሸሞንተ መገድታት ርአ። ኣብዚ ዓስቢ ዘለዎ መዳይ ኣገልግሎት እዚ ንኽትቅጽል እንታይ ኪሕግዘካ ይኽእል፧


text:
1ናይ ወዲ እግዚኣብሔር ናይ ጐይታና ኢየሱስ ክርስቶስ ወንጌል መጀመርታ እዙይ እዩ። 2- 3ከምቲ ኣብ መጻሕፍቲ ነቢያት፦ እንሆ ጐደና እግዚኣብሔር ጽረጉ መንገድታቱ ኸዓ ኣቕንዑ !› እናበለ ናይ ሓደ ኣብ ምድረ በዳ ዝእውጅ ድምፂ ቀቅድሜኻ መንገድኻ ዝጸርግ ልኡኸይ እሰደልካ ኣለኹ ዝብል ከም ዝተጽሓፈ 4ዮሓንስ ኣብ ምድረ በዳ እናጥመቐን ንኅድገት ኃጢኣት ዝኸውን ናይ ንስሓ ጥምቀት እናሰበኸን መጸ። 5ኲሎም ሰብ ይሁዳን ሰብ ኢየሩሳሌምን ናብኡ እናኸዱ ኃጢኣቶምውን እናተናዘዙ ኣብ ሩባ ዮርዳኖስ ብእኡ ይጥመቑ ነበሩ። 6ዮሓንስ ክዳኑ ኻብ ፀጕሪ ግመል ዝተሠርሐ ዕጣቕ ሕቝኡ ድማ ኣዲም ቀለቡውን ኣንበጣን መዓር ጽዴናን ነበረ። 7ንሱ ኸዓ ኻባይ ዝብርትዕ ኣነ ደኒነ ስራኽ ኣሣእኑ ኽፈትሐሉ ዘይበቅዕ ብድኅረይ ይመጽእ ኣሎ። 8ኣነ ብማይ አጥምቐኩም ኣለኹ፤ ንሱ ግና ብመንፈስ ቅዱስ ከጥምቐኩም እዩ እናበለ ይሰብኽ ነበረ። 9በቲ ጊዜ እቱይ ከዓ ኢየሱስ ካብ ናዝሬት ናይ ገሊላ መጸ፤ ኣብ ሩባ ዮርዳኖስ ድማ ብዮሓንስ ተጠመቐ። 10ኢየሱስ ካብ ማይ ምስ ወፀ ሽዑ ንሽዑ ሰማያት እንትኽፈታ መንፈስ ቅዱስ ድማ ብኣምሳል ርግቢ ኣብ ልዕሊኡ እንትዓልብ ረአየ። 11 ብኣኻ ዝተሓጐስኩ ዝፈትወካ ወደይ ንስኻ ኢኻ ዝብል ድምፂ ካብ ሰማያት መጸ። 12ሽዑ ንሽዑ ኸዓ መንፈስ ቅዱስ ናብ በረኻ ኣውጽኦ። 13ኣብቲ በረኻ ድማ ብሰይጣን እናተፈተነ ኣርብዓ መዓልትን ኣርብዓ ለይትን ጸንሐ፤ ምስ ኣራዊት ከዓ ነበረ፤ መላእኽቲውን ኣገልገልዎ። 14ድኅሪ ምእሳር ዮሓንስ ኢየሱስ ናብ ገሊላ መጺኡ ወንጌል መንግሥቲ እግዚኣብሔር ሰበኽ። 15ኣስዒቡ እዋኑ በጺሑ እዩ፤ መንግሥተ ሰማያት ቀሪባ እያ እሞ ንስሓ እተዉ! ብወንጌልውን እመኑ! ይብል ነበረ። 16ብጥቓ ባሕሪ ገሊላ ኽኃልፍ እንተሎ ስምዖንን ኃዉ እንድርያስን ኣሥገርቲ ዓሣ ስለ ዝነበሩ መርበቦም ናብ ባሕሪ ኸውርዱ እንተለዉ ረአየ። 17ኢየሱስ ድማ ኣሥገርቲ ሰብ ክገብረኩምስ ንዑ ተኸተሉኒ! በሎም። 18ንሳቶም ድማ መርበቦም ኃዲጎም ሽዑ ንሽዑ ተኸተልዎ። 19ካብኡ ቝሩብ ኅልፍ ምስ በለ ድማ ንያዕቆብ ወዲ ዘብዴዎስን ንኃዉ ዮሓንስን ኣብ ጃልባኦም ኮይኖም መርበቦም ከተዓራርዩ እንተለዉ ረአዮም እሞ 20ጸውዖም። ንሳቶም ከዓ ነቦኦም ዘብዴዎስ ምስ ሠራሕተኛታቱ ኣብ ጃልባ ኃዲጎም ተኸተልዎ። 21ኢየሱስን ደቀ መዛሙርቱን ናብ ቅፍርናሆም ከዱ፤ ኢየሱስ ድማ ብሰንበት ናብ ቤተ ጸሎት ኣይሁድ ኣትዩ ኽምህር ጀመረ። 22ከምቶም መምህራን ሕጊ ዘይኮነስ ከም በዓል ሥልጣን ይምህሮም ስለ ዝነበረ ብትምህርቱ ተገረሙ። 23እንሆ ኸዓ ኣብቲ ቤተ ጸሎቶም ርኹስ መንፈስ ዝኃደሮ ሓደ ሰብ ነበረ። 24እናእወየ ናይ ናዝሬት ኢየሱስ! ንስኻ ምሳና እንታይ ኣለካ? ክተጥፍአናዶ መጺእኻ? ንስኻ ናይ እግዚኣብሔር ቅዱስ ምዃንካ ፈሊጠካ ኣለኹ በለ። 25ኢየሱስ ድማ ስቕ በል! ካብኡውን ውፃእ! ኢሉ ገሠጾ። 26እቲ ርኹስ መንፈስ ከዓ ነቲ ሰብ ፈርፈር ኣበሎ፤ ብዓብዪ ድምፂ እናእወየ ድማ ኻብኡ ወፀ። 27ኲላቶም ከዓ እንታይ ደኣ እዩ እዝ ሓድሽ ትምህርቲ እዙይ? ንርኹሳት መናፍስቲ ብሥልጣን ይእዝዞም ንሳቶምውን ይእዘዝዎ እናበሉ ንስንሳቶም እናተጠያየቑ ተገረሙ። 28ሽዑ ዝናኡ ኣብ ኲሉ ኸባቢ ገሊላ ተሰምዐ። 29ሽዑ ኢየሱስ ካብ ቤተ ጸሎት ኣይሁድ ወፂኡ ምስ ያዕቆብን ዮሓንስን ናብ እንዳ ስምዖንን እንድርያስን ኣተወ። 30ሓማት ስምዖን ከዓ ረስኒ ሓሚማ ደቂሳ ነበረት እሞ ሽዑ ብዛዕባኣ ነገርዎ። 31ኢየሱስ ድማ ናብኣ ቐሪቡ ብኢዳ ኂዙ ኣተሥኣ እሞ እቲ ረስና ሽዑ ንሽዑ ኃደጋ፤ ንሳ ድማ ተሢኣ ኣገልገለቶም። 32ፀሓይ ዓሪቡ ምስ መሰየ ንዂሎም ሕሙማትን ኣጋንንቲ ዝኃደርዎምን ናብኡ ኣምጽእዎም። 33እቶም ናይታ ኸተማ ሰባት ኲሎም ድማ ኣብቲ በሪ ተኣከቡ። 34ንሱ ድማ ብዝተፈላለየ ሕማም ንዝሳቐዩ ብዙኃት ሰባት ኣሕወየ፤ ብዙኃት ኣጋንንቲውን ኣውፅአ፤ እቶም ኣጋንንቲ ኸዓ ንሱ መን ምዃኑ ይፈልጥዎ ስለ ዝነበሩ ኽዛረቡ ኣይፈቐደሎምን። 35ኢየሱስ ጎሕ እንተይቀደደ ገና ፀልማት እንተሎ ተሢኡ ወፀ፤ ናብ ጽምዊ ቦታ ኸይዱ ድማ ኣብኡ ጸለየ። 36ስምዖንን እቶም ምስኡ ዝነበሩን ድማ ኽደልይዎ ኸዱ። 37ምስ ረኸብዎ ኸዓ ኲሉ ሰብ እኮ ይደልየካ እዩ ዘሎ በልዎ። 38ንሱ ድማ ኣብኡ ምእንቲ ኽሰብኽ ናብተን ኣብዝ ኸባቢ ዘለዋ ኻልኦት ዓድታት ንኺድ፤ ብዛዕባ እዙይ እየ መጺአ ዘለኹሞ በሎም። 39ኣብ ኣብያተ ጸሎት ኣይሁድ እናሰበኸን ኣጋንንትውን እናውፅአን ኣብ ኲሉ ገሊላ ይዘዋወር ነበረ። 40ሓደ ለምጻም ናብኡ መጺኡ ተምበርኪኹ ፍቓድካ እንተ ደኣ ኾይኑስ ክተንጽሀኒ ትኽእል ኢኻ እናበለ ለመኖ። 41ኢየሱስ ከዓ ራህርሀሉ፤ ኢዱ ዘርጊሑ ድማ ዳህሰሶ፤ ፍቓደይ እዩ ንጻህ! በሎ። 42እዙይ ምስ በሎ ሽዑ ንሽዑ ኻብ ለምጹ ነጽሀ። 43- 44ኢየሱስ ድማ ንሓደኳ ኸይትነግር ተጠንቀቕ! ግና ኼድካ ርእስኻ ንካህን ኣርኢ፤ ንኣኣቶም ምስክር ምእንቲ ክኾኖም ድማ ከምቲ ሙሴ ዝኣዘዞ መባእ ኣቕርብ! ኢሉ ብብርቱዕ ኣጠንቀቖ። 45ንሱ ኸዓ ወፂኡ ብዙኅ ኽነግር ጀመረ ኢየሱስ ከዓ ኣብ ጽምዊ ቦታ ደኣ ነበረ እምበር ብገሃድ ናብ ከተማ ምእታው ኣይከኣለን፤ እቶም ሕዝቢ ድማ ኻብ ኲሉ ቦታ ናብኡ ይመጹ ነበሩ።
Copyright
Learn More


text:
ቃለ መጠይቕ | ፌንግ-ሊንግ ያንግ
ሓንቲ ኽኢላ ማይክሮባዮሎጂ ብዛዕባ እምነታ ዝገለጸቶ
ፌንግ-ሊንግ ያንግ ኣብቲ ኣብ ታይፐይ፡ ታይዋን ዚርከብ ማእከላይ ኣካዳሚ ምርምር፡ ዝለዓለ ቦታ ዘለዋ ሓጋዚት ተመራማሪት እያ። እቲ ዝገበረቶ ምርምር፡ ኣብ ስነ ፍልጠታዊ መጽሔታት ተሓቲሙ እዩ። ፌንግ-ሊንግ ያንግ፡ ቀደም ኣብ ክልሰ ሓሳብ ፍልቀት ትኣምን ነይራ እያ። ደሓር ግና ኣረኣእያኣ ቐዪራ። መጽሔት ንቕሑ! ብዛዕባ እቲ እተጽንዖ ስነ ፍልጠትን ብዛዕባ እምነታን ሓቲታታ ኣላ።
ብዛዕባ ኣተዓባብያኺ እስከ ንገርና።
ወለደይ ኣመና ድኻታት እዮም ነይሮም፣ ኣደይ ድማ ምንባብ ኣይትኽእልን እያ ነይራ። ኣብቲ ኣብ ጥቓ ኸተማ ታይፐይ ዚርከብ ብዙሕ ምዕልቕላቕ ማይ ዜጋጥሞ ኸባቢ፡ ሓሰማታት ነራብሕን ኣሕምልቲ ንዘርእን ኔርና። ወለደይ ጻዕራም ክኸውንን ንኻልኦት ሰባት ክሕግዝን ምሂሮምኒ እዮም።
ስድራ ቤትኪ ሃይማኖተኛታት ድዮም ነይሮም፧
ስድራ ቤትና ሰዓብቲ ታኦነት እዮም ነይሮም። ነቲ “ሰማያዊ ኣምላኽ” ዚኸውን መስዋእትታት ነቕርብ እኳ እንተ ነበርና፡ ብዛዕባኡ ግና ዋላ ሓንቲ ኣይንፈልጥን ኢና ኔርና። ‘ሰባት ስለምንታይ እዮም ዚሳቐዩ፧ ብዛዕባ ጥቕሚ ርእሶም ጥራይ ዚሓስቡኸ ስለምንታይ እዮም፧’ ኢለ እሓስብ ነይረ። ብዛዕባ ታኦነትን ቡድህናን ኰነ ብዛዕባ ምብራቓውን ምዕራባውን ታሪኽ ዚገልጽ መጻሕፍቲ ኣንቢበ እየ። ናብ ገሊኡ ኣብያተ ክርስትያን እውን ከይደ ነይረ እየ። ንሕቶታተይ ዚኸውን መልሲ ግና ኣይረኸብኩን።
ስለምንታይ ኢኺ ስነ ፍልጠት ኣጽኒዕኪ፧
ሕሳብ እፈቱ ነይረ፣ እቲ ንቕርጽታት ገሊኡ ነገራት ዚቈጻጸር ኣካላውን ከሚካውን ሕግታት ድማ ይስሕበኒ ነይሩ። ካብቲ ኣዝዩ ገዚፍ ዩኒቨርስ ጀሚሩ ኽሳዕ እቶም ዝደቐቑ ነፍሳት፡ ብሕግታት ዚምራሕ ቅርጺ ኣለዎም። ነቲ ሕግታት ድማ ክርድኦ እደሊ ነይረ።
ንኽልሰ ሓሳብ ፍልቀት ከም ሓቂ ጌርኪ ተቐቢልክዮ ዝነበርኪ ስለምንታይ ኢኺ፧
ንዕኡ ጥራይ ስለ እተመሃርኩ እየ። ካብ ማእከላይ ደረጃ ቤት ትምህርቲ ጀሚሩ ኽሳዕ ዩኒቨርሲቲ፡ ክልሰ ሓሳብ ፍልቀት እንተ ዘይኰይኑ፡ ካብኡ እተፈልየ ትምህርቲ ኣይተመሃርኩን። ድሕሪኡ ኸኣ፡ ተመራማሪት ስነ ህይወት ስለ ዝዀንኩ፡ ንፍልቀት ክቕበሎ እዩ ትጽቢት ዚግበረለይ ነይሩ።
ተመራማሪት ስነ ህይወት ስለ ዝዀንኩ፡ ንፍልቀት ክቕበሎ እዩ ትጽቢት ዚግበረለይ ነይሩ
መጽሓፍ ቅዱስ ንኸተንብቢ ዝደረኸኪ እንታይ እዩ፧
ብ1996 ናይ ድሕረ ምረቓ መጽናዕተይ ምእንቲ ኽጅምር፡ ናብ ጀርመን ከይደ ነይረ። ንዓመታኡ ሲሞን ምስ እትብሃል ሰበይቲ ተላልየ። ናይ የሆዋ ምስክር እያ ነይራ፣ ንሕቶታተይ ካብ መጽሓፍ ቅዱስ ከም እትምልሰለይ ድማ ነጊራትኒ። መጽሓፍ ቅዱስ ብዛዕባ ዕላማ ህይወት ከም ዚገልጽ ምስ ነገረትኒ፡ ኣዝየ እየ ተገሪመ። ለይቲ ሰዓት ኣርባዕተን ፈረቓን እናተንሳእኩ ድማ ንሓደ ሰዓት መጽሓፍ ቅዱስ ከንብብ ጀሚረ። ድሕሪኡ ብእግረይ እናኸድኩ ብዛዕባ እቲ ዘንበብክዎ አስተንትን ነይረ። ኣብታ ቐጺላ ዝነበረት ዓመት፡ ንብምሉኡ መጽሓፍ ቅዱስ ኣንቢበ ወዳእክዎ። ብልክዕነት እቲ ኣብኡ ዚርከብ ትንቢት ድማ ኣዝየ ተደነቕኩ። ኣብ መወዳእታኡ፡ ምንጪ መጽሓፍ ቅዱስ፡ ኣምላኽ ምዃኑ ኣሚነ።
ብዛዕባ መበቈል ህይወት እንታይ ኣተሓሳስባ እዩ ነይሩኪ፧
ኣብ መወዳእታ 1990ታት ብዛዕባ እዚ ጕዳይ እዚ ኣርዚነ ኽሓስብ ኣብ ዝጀመርኩሉ እዋን፡ ብዛዕባ ሞለክዩላት ዜጽንዑ ተመራመርቲ ስነ ህይወት፡ እቲ ምስ ህያዋን ነገራት ዚተሓሓዝ ከሚስትሪ፡ ካብቲ ቕድሚኡ ዚሓስብዎ ዝነበሩ ብዝያዳ ዝሰፍሐ ምዃኑ ኺግንዘቡ ጀሚሮም ነይሮም። ተመራመርቲ ስነ ፍልጠት፡ ቅድሚኡ እውን እንተ ዀነ፡ እቲ ኣብ ህያዋን ዋህዮታት ዚርከብ ፕሮቲን ኣዝዩ እተሓላለኸ ከሚካዊ ሞለክዩል ከም ዝዀነ ይፈልጡ ነይሮም እዮም። ኣብ መወዳእታ 1990ታት ግና፡ እቲ ኣዝዩ ዜደንቕ ተንቀሳቓሲ ማሽን ዝዀነ እኩብ ፕሮቲን፡ ብኸመይ ብዚግባእ ከም እተወደበ ኼጽንዑ ጀሚሮም። ሓደ ሞለክዩላዊ ማሽን ብልዕሊ 50 ፕሮቲን ዝቘመ ኪኸውን ይኽእል እዩ። እቲ ዝቐለለ ዚብሃል ዋህዮ እውን እንተ ዀነ፡ ሓይሊ ንኼውጽእ፡ ሓበሬታ ንኼባዝሕ፡ ከምኡውን ዚኣትዉን ዚወጹን ነገራት ንኺቈጻጸር ዜኽእሎ እተፈላለየ ዓይነት እኩብ ማሽናት የድልዮ እዩ።
እሞኸ ኣብ ምንታይ መደምደምታ በጺሕኪ፧
‘እቶም ከም ማሽናት ዝዀኑ ፕሮቲን፡ ብዜደንቕ መገዲ ኺዓይዩ ዚኽእሉ ብኸመይ እዮም፧’ ኢለ ንርእሰይ ሓቲተያ። ኣብቲ እዋን እቲ፡ ከሚስትሪ ዋህዮታት እተሓላለኸ ምዃኑ፡ ንሓያሎ ተመራመርቲ ስነ ፍልጠት ተመሳሳሊ ሕቶ ኸም ዜበግሱ ገይርዎም እዩ። ሓደ ኣብ ሕቡራት መንግስትታት ኣመሪካ ዚነብር ብዛዕባ ሞለክዩላት ዜጽንዕ ተመራማሪ ስነ ህይወት፡ ኣብ ህያዋን ዋህዮታት ዚርከቡ ሞለክዩላዊ ማሽናት፡ ኣዝዮም እተሓላለኹ ስለ ዝዀኑ፡ ብሃንደበት ኪመጹ ኸም ዘይክእሉ እትገልጽ መጽሓፍ ኣሕቲሙ ነይሩ። ኣነ እውን ነቲ ሓሳቡ ስለ እተሰማማዕኩሉ፡ ህይወት ተፈጢራ ኽትከውን ኣለዋ ኣብ ዚብል መደምደምታ በጺሐ።
‘እቶም ከም ማሽናት ዝዀኑ ፕሮቲን፡ ብዜደንቕ መገዲ ኺዓይዩ ዚኽእሉ ብኸመይ እዮም፧’ ኢለ ንርእሰይ ሓቲተያ
ስለምንታይ ኢኺ ናይ የሆዋ ምስክር ኴንኪ፧
ሲሞን ጸገም ጥዕና እኳ እንተ ነበራ፡ ሰሙን ሰሙን ንዓይ መጽሓፍ ቅዱስ ንኽትምህረኒ ኢላ 56 ኪሎ ሜተር ትመላለስ ምንባራ፡ ተንኪፉኒ እዩ። ብግዜ ናዚ ገሊኦም ናይ የሆዋ መሰኻኽር ካብ ፖለቲካ ገለልተኛታት ብምዃኖም ኣብ መዳጐኒ ደምበታት ከም እተኣስሩ ምስ ፈለጥኩ፡ ትብዓቶም ኣደኒቑኒ እዩ። እታ ናይ የሆዋ መሰኻኽር ንኣምላኽ ዘላቶም ፍቕሪ ድማ፡ ከማታቶም ንክኸውን ደሪኻትኒ እያ።
ብኣምላኽ ብምእማንኪ ተጠቒምኪዶ፧
መሳርሕተይ፡ ሕጂ ሕጕስቲ ኸም ዝዀንኩ እዮም ዚዛረቡ። ድኻ ዀይነ ስለ ዝዓበኹ፡ ናይ ትሑትነት ስምዒት ይስምዓኒ ነይሩ፣ ብሰሪ እዚ ኸኣ ንዝዀነ ይኹን ሰብ ኣበይ ከም ዝዓበኹን ወለደይ መን ምዃኖምን ነጊረ ኣይፈልጥን እየ ነይረ። ኰይኑ ግና፡ ኣምላኽ ብዛዕባ ማሕበራዊ ደረጃ ኸም ዘይግደስ፡ ካብ መጽሓፍ ቅዱስ ተማሂረ እየ። የሱስ እውን እንተ ዀነ፡ ልክዕ ከማይ ኣብ ድኻ ስድራ ቤት እዩ ዓብዩ። ሕጂ ንወለደይ እከናኸኖምን ምስ ፈተውተይ አላልዮምን ኣለኹ።


text:
ካብ ንባብ መጽሓፍ ቅዱስ ምሉእ ብምሉእ ተጠቐም
“በቲ ሕጊ ኣምላኽ ባህ ይብለኒ እዩ።”
1-3. ንመጽሓፍ ቅዱስ ካብ ምንባብን ንትምህርትታቱ ኻብ ምትግባርን እንታይ ጥቕምታት እዩ ዚርከብ፧
“የሆዋ፡ ንመጽሓፍ ቅዱስ ንኽርድኦ ስለ ዚሕግዘኒ፡ ንግሆ ንግሆ አመስግኖ እየ።” እታ ኸምዚ ኢላ እተዛረበት ብዕድመ ዝደፍአት ክርስትያን ሓብቲ፡ ንምሉእ መጽሓፍ ቅዱስ ልዕሊ 40 ሳዕ ኣንቢባቶ እያ፣ ሕጂ እውን ትቕጽል ኣላ። ሓንቲ መንእሰይ ሓብቲ ድማ፡ ንባብ መጽሓፍ ቅዱስ፡ የሆዋ ጋህዲ ንኪዀነላ ኸም ዝሓገዛ ጽሒፋ ነበረት። ከም ውጽኢቱ ኸኣ፡ ናብቲ ሰማያዊ ኣቦኣ ብዝያዳ ኽትቀርብ ከኣለት። “ከም ሎሚ ሕጕስቲ ዀይነ ኣይፈልጥን እየ” ድማ በለት።
2 ሃዋርያ ጴጥሮስ ንዅሎም ክርስትያናት፡ “ነቲ ሕዋስ ዘይብሉ ጸባ እቲ ቓል ብሃግዎ” ኢሉ ኣተባቢዕዎም ኣሎ። (1 ጴጥ. 2:2) እቶም ብመጽናዕቲ መጽሓፍ ቅዱስ ገይሮም ነቲ ባህጊ እቲ ዜርውይዎን ንትምህርትታት መጽሓፍ ቅዱስ ዚትግብርዎን ሰባት፡ ንጹህ ሕልናን ዕላማ ህይወትን ኣለዎም። ብዘይካዚ፡ ምስቶም ነቲ ናይ ሓቂ ኣምላኽ ዜፍቅርዎን ዜገልግልዎን ሰባት ስጡም ዕርክነት ይምስርቱ እዮም። እዚ ዅሉ ነጥብታት፡ ‘ብሕጊ ኣምላኽ ባህ ንኺብለና’ ዚድርኽ ብቑዕ ምኽንያታት እዩ። (ሮሜ 7:22) ኰይኑ ግና፡ ዝያዳ ጥቕምታት እውን ኣለዎ። እቲ ጥቕምታት እንታይ እዩ፧
3 ብዛዕባ የሆዋን ወዱን ብዝያዳ ብእተመሃርካ መጠን፡ ንዓታቶምን ንብጻይካን ዘላትካ ፍቕሪ እውን ክትዓቢ እያ። ቅኑዕ ፍልጠት ቅዱሳት ጽሑፋት፡ ኣምላኽ ድሕሪ ሓጺር እዋን ንእዙዛት ደቂ ሰብ ካብዚ ዚመውት ዘሎ ስርዓት ብኸመይ ከም ዜድሕኖም ንኽትፈልጥ ኪሕግዘካ ይኽእል እዩ። ስለዚ፡ ነቶም ኣብ ኣገልግሎት እትረኽቦም ሰባት ክትነግሮም እትኽእል ብስራት ዝሓዘለ ጽቡቕ መልእኽቲ ኣሎካ ማለት እዩ። ነቲ ንቓል ኣምላኽ ብምንባብ እተመሃርካዮ ነገራት ንኻልኦት ሰባት ከተካፍሎም ከለኻ ድማ፡ የሆዋ ኺባርኸካ እዩ።
ኣንብብን ኣስተንትንን
4. ንመጽሓፍ ቅዱስ ‘እናኣስተንተንካ’ ምንባብ እንታይ ማለት እዩ፧
4 የሆዋ፡ ኣገልገልቱ ንቓሉ ተሃዊኾም ኬንብብዎ ኣይደልን እዩ። ነቲ ብግዜ ጥንቲ ዝነበረ እያሱ፡ “መዓልትን ለይትን ኣስተንትኖ እምበር፡ እዚ መጽሓፍ ሕጊ እዚ ኻብ ኣፍካ ኣይትፍለ” በሎ። (እያ. 1:8፣ መዝ. 1:2) እዚ መምርሒ እዚ፡ ህድእ ኢልካ እናኣስተንተንካ ኸተንብብ ከም ዚግባእ እዩ ዚሕብር። ንመጽሓፍ ቅዱስ ‘እናኣስተንተንካ’ ምንባብ፡ ኣብቲ ብፍላይ ጠቓምን ዜተባብዕን ክፋል ንኸተተኵር ኪሕግዘካ እዩ። ነቲ ጠቓምን ዜተባብዕን ሓረጋት፡ ጥቕስታት፡ ወይ ጸብጻባት ከተንብብ ከለኻ፡ ህድእ በል፣ ምናልባት እውን ነቲ ቓላት ብትሑት ድምጺ ኸተንብቦ ትኽእል ኢኻ። ሽዑ እቲ እተንብቦ ዘለኻ ቕዱስ ጽሑፋዊ ነጥቢ፡ ንልብኻ ኺትንክፎ እዩ። እዚ ኣገዳሲ ዝዀነ ስለምንታይ እዩ፧ ንምኽሪ ኣምላኽ ምርዳኡ፡ ንኽትትግብሮ ስለ ዜለዓዕል እዩ።
5-7. ንቓል ኣምላኽ እናኣስተንተንካ ምንባብ፡ ኣብዚ ዚስዕብ መዳያት ከም ዚሕግዝ ዜርኢ ኣብነት ሃብ፦ (ሀ) ብስነ ምግባራዊ መዳይ ንጹህ ንምዃን፣ (ለ) ንኻልኦት ብትዕግስትን ብለውሃትን ንምሓዝ፣ (ሐ) ኣብ ኣጸጋሚ እዋናት እውን ከይተረፈ ኣብ የሆዋ ንምውካል።
5 ነቲ እትፈልጦ ኽፋል መጽሓፍ ቅዱስ ከተንብቦ ኸለኻ ምስትንታን ሓጋዚ እዩ። ንኣብነት፡ ነዚ ዚስዕብ ሰለስተ ዅነታት እስከ ንርአ። ብቐዳምነት፡ ትንቢት ሆሴእ የንብብ ብዛዕባ ዘሎ ሓደ መንእሰይ ክርስትያን ሓው ሕሰብ። ነተን ኣብ ምዕራፍ 4 ፍቕዲ 11 ኽሳብ 13 ዚርከባ ጥቕስታት ብምስትንታን ምስ ኣንበበን፡ ሓንሳእ ንባቡ ኣቋሪጹ ኺሓስበለን ይጅምር። (ሆሴእ 4:11-13 ኣንብብ።) ስለምንታይ፧ ነቲ ኣብ ቤት ትምህርቲ ዘይስነ ምግባራዊ ነገር ኪገብር ዜጋጥሞ ጸቕጥታት ኪቃወሞ ይጽዕር ስለ ዝነበረ እዩ። ነታ ጥቕሲ መጽሓፍ ቅዱስ ምስ ኣስተንተነላ ድማ፡ ‘የሆዋ ነቲ ሰባት ተሓቢኦም ዚገብርዎ ነገራት እውን እንተ ዀነ ይርእዮ እዩ። ኣነ ኸኣ ንየሆዋ ኸጕህዮ ኣይደልን እየ’ ኢሉ ይሓስብ። በዚ ኸምዚ ኸኣ፡ እቲ ሓው ኣብ ቅድሚ ኣምላኽ ብስነ ምግባራዊ መዳይ ንጹህ ኪኸውን ይውስን።
6 እቲ ኻልኣይ ኵነታት ንሓንቲ ክርስትያን ሓብቲ ዚምልከት ኰይኑ፡ ኣብ ትንቢት ዮኤል እያ እተንብብ ዘላ፣ ሽዑ ኣብ ምዕራፍ 2 ፍቕዲ 13 ትበጽሕ። (ዮኤል 2:13 ኣንብብ።) ነታ ጥቕሲ ኸተስተንትነላ ኸላ ድማ፡ ነቲ “ንዅራ ደንጓዪ፡ ብሳህሊ ኸኣ ምሉእ” ዝዀነ የሆዋ ብኸመይ ክትመስሎ ኸም እትኽእል ትሓስብ። ነቲ ምስ ሰብኣያን ምስ ካልኦት ሰባት ክትዛረብ ከላ እትጥቀመሉ ሕጫጨን ሕርቃንን ዝመልኦ ቓላት ከተቋርጾ ድማ ትውስን።
7 እቲ ሳልሳይ ኵነታት ንሓደ ክርስትያን ኣቦ ዚምልከት ኰይኑ፡ ካብ ስራሑ ስለ ዝወጸ፡ ንሰበይቱን ንደቁን ብኸመይ ኬናብሮም ከም ዚኽእል ይጭነቕ። ኣብ ትንቢት ናሆም 1:7 ድማ፡ የሆዋ ‘ነቶም ኣብኡ እተማዕቈቡ ኸም ዚፈልጦምን’ “ብመዓልቲ ጸበባ ዕርዲ” ኸም ዝዀነን የንብብ። እዚ ሓሳብ እዚ ኸኣ የጸናንዖ። የሆዋ ብፍቕሪ ተደሪኹ ኸም ዚሓልየሉ ምስ ተገንዘበ፡ ኣመና ኺጭነቕ ከም ዘየድልዮ ይርዳእ። ድሕሪኡ፡ ንፍቕዲ 15 እናኣስተንተነ የንብባ። (ናሆም 1:15 ኣንብብ።) እቲ ኣቦ፡ ኣብ ኣጸጋሚ እዋናት እውን እንተ ዀነ ብዛዕባ ብስራት መንግስቲ ኣምላኽ ብምስባኽ፡ ንየሆዋ ኸም ዕርዱ ገይሩ ኸም ዚርእዮ የርኢ። ዓለማዊ ስራሕ ኪረክብ እኳ እንተ ጸዓረ፡ ኣብቲ ኣብ መንጎ ሰሙን ዚግበር ኣገልግሎት ወፍሪ እውን ኪካፈል ይድረኽ።
8. ካብ ንባብ መጽሓፍ ቅዱስ ብዛዕባ ዝረኸብካዮ ኽቡር መንፈሳዊ ነገር ኣሕጽር ኣቢልካ ግለጽ።
8 እቲ ኣብ ላዕሊ እተጠቕሰ ጠቓሚ ነጥብታት፡ ካብቲ መብዛሕትኦም ሰባት ንምርዳኡ ኸም ዜጸግም ገይሮም ዚርእይዎ መጻሕፍቲ መጽሓፍ ቅዱስ እተወስደ እዩ። ንትንቢት ሆሴእን ንትንቢት ዮኤልን ንትንቢት ናሆምን፡ ካብአን ትምህርቲ ምእንቲ ኽትረክብ ኢልካ እንተ ኣንቢብካየን፡ ነቲ ኣባታተን ዚርከብ ካልእ ጥቕስታት እውን ብዝያዳ እናኣስተንተንካ ንኸተንብቦ ኽትድረኽ ኢኻ። ካብዘን መጻሕፍቲ እዚአን፡ ብዙሕ ጥበብን ምጽንናዕን ክትረክብ ትኽእል ኢኻ። ብዛዕባ እቲ ዝተረፈ ኽፋላት መጽሓፍ ቅዱስከ እንታይ ኪብሃል ይከኣል፧ ቃል ኣምላኽ ልክዕ ከምቲ ብዙሕ ኣልማዝ ዚርከቦ ቦታ መዐደኒ እዩ። ስለዚ፡ ኣልማዝ ንኽትረክብ ተጊህካ ጽዓር። እወ፡ ንምሉእ መጽሓፍ ቅዱስ ከተንብቦ ኸለኻ፡ ምስ ክቡር ሃብቲ ዚመሳሰል መለኮታዊ መምርሕን ምጽንናዕን ንኽትረክብ ጽዓር።
ክትርድኦ ጽዓር
9. ብዛዕባ ፍቓድ ኣምላኽ ዘሎና ምርዳእ ክንውስኽ እንኽእል ብኸመይ ኢና፧
9 በብመዓልቱ እተወሰነ ኽፋል መጽሓፍ ቅዱስ ምንባብ ኣገዳሲ እኳ እንተ ዀነ፡ ነቲ እተንብቦ እውን ክትርድኦ ኣሎካ። ስለዚ፡ ነቲ ውድብ የሆዋ ዜውጽኦ ጽሑፋት፡ ብዛዕባ ሰባትን ቦታታትን ፍጻመታትን ምርምር ንምግባር ጽቡቕ ጌርካ ተጠቐመሉ። ብዘይካዚ፡ ገሊኡ ትምህርትታት መጽሓፍ ቅዱስ ብኸመይ ንህይወትካ ኸም ዚጸልዎ ኽትፈልጥ እንተ ደሊኻ፡ ንሓደ ሽማግለ ጉባኤ ወይ ከኣ ንኻልእ ብሱል ክርስትያን ክትሓትቶ ትኽእል ኢኻ። ምርዳእና ኸነስፍሕ ኣገዳሲ ምዃኑ ብምሳሌ ንምርኣይ፡ ንሓደ ኣብ ቀዳማይ ዘመን ዝነበረ ክርስትያን እስከ ኸም ኣብነት ንውሰድ። ስሙ ኣጵሎስ ይብሃል።
10, 11. (ሀ) ኣጵሎስ፡ ከም ኣገልጋሊ ብስራት መንግስቲ ኣምላኽ መጠን ንኼመሓይሽ እተሓገዘ ብኸመይ እዩ፧ (ለ) ካብቲ ብዛዕባ ኣጵሎስ ዚገልጽ ጸብጻብ እንታይ ክንምሃር ንኽእል፧ (ነታ፡ “እቲ እትምህሮ ትምህርቲ እዋናዊ ድዩ፧” ዘርእስታ ሳጹን ርአ።)
10 ኣጵሎስ ‘ንቕዱሳት ጽሑፋት ኣጸቢቑ ዚፈልጥን’ “ብመንፈስ ተቓጺሉ” ዝነበረን ኣይሁዳዊ ክርስትያን እዩ ነይሩ። መጽሓፍ ግብሪ ሃዋርያት ብዛዕባኡ ኽትገልጽ ከላ፡ “ጥምቀት ዮሃንስ ጥራይ ዚፈልጥ ክነሱ፡ . . . ብዛዕባ የሱስ ብልክዕ ይዛረብን ይምህርን ነበረ” ትብል። ኣጵሎስ ከይፈለጠ፡ ብዛዕባ ጥምቀት ዚገልጽ ግዜኡ ዝሓለፎ ትምህርቲ እዩ ዚምህር ነይሩ። እቶም ጵርስኪላን ኣኪላስን ዝስሞም ክርስትያን ሰብ ሓዳር፡ ንኣጵሎስ ኣብ ኤፌሶን ኪምህር ከሎ ምስ ሰምዕዎ፡ “መገዲ ኣምላኽ ኣጸቢቖም ገለጹሉ።” (ግብ. 18:24-26) እዚ ንኣጵሎስ ዝጠቐሞ ብኸመይ እዩ፧
11 ኣጵሎስ ኣብ ኤፌሶን ምስ ሰበኸ፡ ናብ ኣካይያ ኸደ። “ኣብኣ ምስ በጽሐ ኸኣ፡ ነቶም ብጸጋ ኣምላኽ ዝኣመኑ ብዙሕ ረድኦም፣ ከመይሲ፡ የሱስ ንሱ ክርስቶስ ምዃኑ ብቕዱሳት ጽሑፋት እናኣርኣየ፡ ንኣይሁድ ብግህዶ ኣጸቢቑ ይረትዖም ነበረ።” (ግብ. 18:27, 28) ኣብቲ እዋን እቲ፡ ኣጵሎስ ብዛዕባ ክርስትያናዊ ጥምቀት ብቕኑዕ መገዲ ኺገልጽ ይኽእል ነበረ። ምርዳኡ ስለ ዝወሰኸ ድማ፡ ንሓደስቲ ሰባት ኣብቲ ናይ ሓቂ ኣምልኾ ዕቤት ንኺገብሩ “ብዙሕ ረድኦም።” ካብዚ ጸብጻብ እዚ እንታይ ክንምሃር ንኽእል፧ ንሕና እውን ልክዕ ከም ኣጵሎስ፡ ነቲ ኣብ መጽሓፍ ቅዱስ እነንብቦ ነገራት ክንርድኦ ንጽዕር ኢና። ይኹን እምበር፡ ተመክሮ ዘለዎ ኣማኒ ዝዀነ ብጻይና ብኸመይ ብውጽኢታዊ መገዲ ኽንምህር ከም እንኽእል ምስ ዚነግረና፡ ነቲ ሓገዝ ብትሕትናን ብሞሳን ክንቅበሎ ኣሎና። ከምኡ እንተ ጌርና፡ እቲ እነቕርቦ ቕዱስ ኣገልግሎት ኪመሓየሽ እዩ።
ነቲ እተመሃርካዮ ንኻልኦት ንምሕጋዝ ተጠቐመሉ
12, 13. ንቕዱሳት ጽሑፋት ብሜላ ምጥቃም፡ ተመሃሮ መጽሓፍ ቅዱስ ዕቤት ንኺገብሩ ኺሕግዞም ዚኽእል ብኸመይ ምዃኑ ኣብነት ሃብ።
12 ልክዕ ከም ጵርስኪላን ኣኪላስን ኣጵሎስን፡ ንኻልኦት በረኸት ክንኰኖም ንኽእል ኢና። ንሓደ ተገዳስነት ዘለዎ ሰብ፡ ነቲ ንመንፈሳዊ ዕቤቱ ዚዓግቶ ዘሎ ዕንቅፋት ብኸመይ ከም ዚሰግሮ ብምንጋር እንተ ተተባብዖ እሞ፡ ብእኡ እንተ ዚሕገዝ እንታይ ምተሰምዓካ፧ ወይ ከኣ ሽማግለ ኢኻ ንበል፣ ሓደ ኣማኒ ዝዀነ ብጻይካ ናባኻ መጺኡ፡ እቲ ዝሃብካዮ ቕዱስ ጽሑፋዊ ምኽሪ ኣብ ኣጸጋሚ እዋናት ከም ዝሓገዞ ብምንጋር እንተ ዜመስግነካ ኸመይ ምተሰምዓካ፧ ስለዚ እምበኣር፡ ብቓል ኣምላኽ ተጠቒምና፡ ካልኦት ሰባት ህይወቶም ንኼመሓይሹ ምሕጋዝና፡ ዕግበትን ሓጐስን እዩ ዜምጽኣልና። * ብኸመይ ከምኡ ኽትገብር ከም እትኽእል እስከ ንርአ።
13 ብዙሓት ብግዜ ኤልያስ ዝነበሩ እስራኤላውያን፡ ነቲ ናይ ሓቅን ናይ ሓሶትን ኣምልኾ ብዚምልከት ናብ ክልቲኡ ወገን ይሕንክሱ ነበሩ። እቲ ኤልያስ ነቶም ህዝቢ ዝሃቦም ምኽሪ፡ መንፈሳዊ ዕቤት ካብ ምግባር ድሕር ምሕር ንዚብል ተመሃራይ መጽሓፍ ቅዱስ ኪሕግዞ ይኽእል እዩ። (1 ነገስት 18:21 ኣንብብ።) ካልእ ኵነታት እውን እስከ ንርአ፦ ሓደ ተገዳስነት ዘለዎ ሰብ፡ እቲ ፈተውቱ ወይ ስድራ ቤቱ ኺህብዎ ዚኽእሉ ምላሽ እንተ ኣፍሪህዎ፡ ነቲ ኣብ ኢሳይያስ 51:12, 13 ዘሎ ሓሳብ ብምግላጽ ንየሆዋ ንኼምልኽ ከተተባብዖ ትኽእል ኢኻ።—ኣንብብ።
14. ንኻልኦት ክትሕግዞም ኣብ እትደልየሉ እዋን ንጥቕስታት መጽሓፍ ቅዱስ ክትዝክሮ እትኽእል ብኸመይ ኢኻ፧
14 ብንጹር እምበኣር፡ መጽሓፍ ቅዱስ፡ ኬተባብዕ፡ ኪእርም፡ ወይ ከኣ ኬደልድል ዚኽእል ቃላት ዝሓዘ እዩ። ኰይኑ ግና፡ ‘ንጥቕስታት መጽሓፍ ቅዱስ፡ ኬድልየኒ ኸሎ ኽዝክሮ ዝኽእል ብኸመይ እየ፧’ ኢልካ ትሓትት ትኸውን። በብመዓልቱ ንመጽሓፍ ቅዱስ ኣንብቦን ኣስተንትነሉን። ከምኡ እንተ ጌርካ፡ መለኮታዊ መግለጺታት ከተዋህልል ኢኻ፣ መንፈስ የሆዋ ኸኣ ኣብቲ ዜድሊ እዋን ንኽትዝክሮ ኺሕግዘካ እዩ።—ማር. 13:11፣ ዮሃንስ 14:26 ኣንብብ። *
15. ንቓል ኣምላኽ ምሉእ ብምሉእ ንኽትርድኦ ኺሕግዘካ ዚኽእል እንታይ እዩ፧
15 ልክዕ ከም ንጉስ ሰሎሞን፡ ንቲኦክራስያዊ ሓላፍነታትካ ኽትፍጽም ከለኻ ጥበብ ምእንቲ ኺህበካ፡ ናብ የሆዋ ጸሊ። (2 ዜና 1:7-10) ልክዕ ከምቶም ጥንቲ ዝነበሩ ነብያት፡ ብዛዕባ የሆዋን ብዛዕባ ፍቓዱን ዚገልጽ ቅኑዕ ፍልጠት ምእንቲ ኽትረክብ፡ ‘ኣጸቢቕካ ድለን መርምርን።’ (1 ጴጥ. 1:10-12) ሃዋርያ ጳውሎስ ንጢሞቴዎስ፡ ‘ቃል እምነትን ትምህርትን’ ኪምገብ ኣተባቢዕዎ ነበረ። (1 ጢሞ. 4:6) ንስኻ እውን ከምኡ እንተ ጌርካ፡ ንኻልኦት ሰባት ብመንፈስ ንኽትሕግዞም ብቑዕ ክትከውን ኢኻ። እምነትካ ድማ ክትድልድል እያ።
ኣብ ቃል ኣምላኽ እተመስረተ ዜተኣማምን ዕቝባ
16. (ሀ) ሰብ ቤርያ ‘ንቕዱሳት ጽሑፋት መዓልቲ መዓልቲ ምምርማሮም’ ዝጠቐሞም ብኸመይ እዩ፧ (ለ) ሎሚ በብመዓልቱ መጽሓፍ ቅዱስ ምንባብ ኣገዳሲ ዝዀነ ስለምንታይ እዩ፧
16 እቶም ኣብታ ኣብ መቄዶንያ ዝነበረት ከተማ ቤርያ ዝነበሩ ኣይሁድ፡ ‘ቅዱሳት ጽሑፋት መዓልቲ መዓልቲ ናይ ምምርማር’ ልምዲ ነበሮም። ጳውሎስ ነዞም ኣይሁድ እዚኦም ብዛዕባ ብስራት መንግስቲ ኣምላኽ ምስ ሰበኸሎም፡ ንቓላቱ ምስቲ ዝነበሮም ፍልጠት ቅዱሳት ጽሑፋት ኣረኣኣይዎ። ውጽኢቱኸ እንታይ ነበረ፧ ብዙሓት ካባታቶም፡ እቲ ትምህርቲ ሓቂ ምዃኑ “ኣመኑ።” (ግብ. 17:10-12) እዚ ጸብጻብ እዚ፡ በብመዓልቱ መጽሓፍ ቅዱስ ምንባብ፡ ነታ ኣብ የሆዋ ዘላትካ እምነት ከም ዜደልድላ ዜርኢ እዩ። ከምዚኣ ዓይነት እምነት፡ “ናይቲ ተስፋ ዚግበሮ ርግጽ ትጽቢት፡ ናይቲ ዘይርአ ነገር መርትዖ እያ፣” ናብታ ኣምላኽ ዜዳልዋ ሓዳስ ዓለም ንምእታው ከኣ ኣገዳሲት እያ።—እብ. 11:1።
17, 18. (ሀ) ድልድልቲ እምነትን ፍቕርን ንምሳልያዊ ልቢ ሓደ ክርስትያን ዚከላኸላሉ ብኸመይ እየን፧ (ለ) ተስፋ ኻብ ሓደጋ እተዕቍበና ብኸመይ እያ፧
17 ጳውሎስ፡ “ንሕና ግና ናይ መዓልቲ ኻብ ኰንናስ፡ ድርዒ እምነትን ፍቕርን ለቢስና፡ ተስፋ ድሕነት እውን ከም ቍራዕ ርእሲ ጌርና ንጠንቀቕ” ኢሉ ጽሒፉ ነይሩ እዩ። (1 ተሰ. 5:8) ልቢ ሓደ ዓቀይታይ፡ ካብ ጸላኢ ዚከላኸለሉ ነገር የድልዮ እዩ። ምሳልያዊ ልቢ ክርስትያናት እውን ብተመሳሳሊ፡ ካብ ሓጢኣት ዜዕቊቦ ነገር የድልዮ እዩ። ሓደ ኣገልጋሊ የሆዋ፡ ብዛዕባ መብጽዓታት የሆዋ ድልድልቲ እምነት እንተ ኣልያቶ፡ ንየሆዋን ንብጾቱን ድማ ዜፍቅር እንተ ዀይኑ፡ ዝበለጸ መንፈሳዊ ድርዒ ኣለዎ ማለት እዩ። ሞገስ ኣምላኽ ዜስእኖ ነገራት ድማ ኣይገብርን እዩ።
18 ጳውሎስ ብዛዕባ እቲ “ተስፋ ድሕነት” ዝዀነ ቍራዕ ርእሲ እውን ገሊጹ ነይሩ እዩ። ብግዜ መጽሓፍ ቅዱስ ዝነበረ ሓደ ዓቀይታይ፡ ንርእሱ ዘይከላኸለሉ እንተ ዀይኑ፡ ኣብ ኲናት ብቐሊሉ ኺመውት ይኽእል ነበረ። ጽቡቕ ቍራዕ ርእሲ እንተ ኣልይዎ ግና፡ ርእሱ እኳ እንተ ተሃርመ፡ ከቢድ ጕድኣት ኣይወርዶን እዩ። ንሕና እውን ንቓል ኣምላኽ ብምጽናዕ፡ በቲ የሆዋ ንዓና ንምድሓን ዘለዎ ዓቕሚ ተስፋ ንገብር ኢና። ነቕ ዘይትብል ተስፋ ድማ፡ ካብ ከሓድትን ካብቲ ኸም ጋንግሪን ዝዀነ “ሃተውተው” ዝመልኦ ዘረባኦምን ንኽንርሕቕ ትሕግዘና እያ። (2 ጢሞ. 2:16-19) ብዘይካዚ፡ የሆዋ ዚዅንኖ ነገራት ክንገብር ንዚደፋፍኡና ሰባት ንኽንቃወሞም ዜኽእለና ብርታዐ ትህበና እያ።
ንድሕነት ኣገዳሲ
19, 20. ንቓል ኣምላኽ ኣኽቢርና እንርእዮ ስለምንታይ ኢና፧ ሞሳና እነርኢኸ ብኸመይ ኢና፧ (ነታ፡ ‘የሆዋ፡ ዜድልየኒ ይህበኒ እዩ’ ዘርእስታ ሳጹን ርአ።)
19 ናብ ግዜ መወዳእታ እናቐረብና ብዝኸድና መጠን፡ ብዝያዳ ኣብ ቃል ኣምላኽ ክንውከል ኣሎና። እቲ ኻብኡ እንረኽቦ ምኽሪ፡ ሕማቕ ልምድታትና ንኸነወግድን ንሓጥእ ዝንባለና ንኽንቈጻጸሮን ይሕግዘና እዩ። እቲ ኣብኡ ዚርከብ ምትብባዕን ምጽንናዕን ድማ፡ ነቲ ሰይጣንን እዛ ዚቈጻጸራ ዓለምን ዜምጽኡልና ፈተናታት ንኽንዋጽኣሉ ኺሕግዘና እዩ። ነቲ የሆዋ ብቓሉ ኣቢሉ ዚህበና መምርሒ ንስዕቦ እንተ ዄንና፡ ካብቲ ናብ ህይወት ዚመርሕ መገዲ ኣይክንወጽእን ኢና።
20 ፍቓድ ኣምላኽ፡ “ኵሉ ዓይነት ሰብ ኪድሕን” ምዃኑ ኣይትረስዕ። ኣገልገልቲ የሆዋ ኸኣ፡ ምስቶም “ኵሉ ዓይነት ሰብ” ተባሂሎም ዘለዉ እዮም ዚቝጸሩ። ነቶም ኣብ ናይ ስብከትን ናይ ምምሃርን ዕዮ እንረኽቦም ሰባት እውን ዜጠቓልል እዩ። ኰይኑ ግና፡ ኵሎም ኪድሕኑ ዚደልዩ ሰባት፡ “ልክዕ ፍልጠት ሓቂ” ኺህልዎም ኣለዎ። (1 ጢሞ. 2:4) ስለዚ፡ ካብዘን ዳሕሮት መዓልትታት ምድሓን ከምኡውን ንመጽሓፍ ቅዱስ ምንባብን ነቲ ኣብኡ ዚርከብ መንፈስ ኣምላኽ ዝነፈሶ መምርሒታት ምትግባርን፡ ልክዕ ከም ኢድን ጓንትን እዩ። እወ፡ በብመዓልቱ መጽሓፍ ቅዱስ ምንባብና፡ ነቲ ኽቡር ዝዀነ ናይ የሆዋ ቓል ሓቂ ኽሳዕ ክንደይ ኣኽቢርና ኸም እንርእዮ ዚሕብር እዩ።—ዮሃ. 17:17።
^ စာပိုဒ်၊ 12 ሓቂ እዩ፡ ብምኽሪ መጽሓፍ ቅዱስ ጌርና ንኻልኦት ጽልዋ ኽንገብረሎም ወይ ክንኵንኖም ኣይግብኣናን እዩ። ምስቲ መጽናዕቲ መጽሓፍ ቅዱስ እንመርሓሉ ሰብ ኣብ ዘሎና ርክብ፡ ልክዕ ከም የሆዋ፡ ዕጉሳትን ለዋሃትን ክንከውን ኣሎና።—መዝ. 103:8።
^ စာပိုဒ်၊ 14 ነቲ ኣብ ሓንቲ ጥቕሲ ዚርከብ ቀንዲ ቓላት ትዝክሮ ትኸውን፣ ኰይኑ ግና፡ ነቲ መጽሓፍን ምዕራፍን ፍቕድን እንተ ዘይዘከርካዮኸ፧ ነቲ ቓላት ኣብቲ ኣብ ዳሕረዋይ ገጽ መጽሓፍ ቅዱስ ዚርከብ መሐበሪ፡ ኣብ ዎችታወር ላይብረሪ፡ ወይ ከኣ ኣብቲ ብተርታ ቓላት ጥቕስታት ዚሕብር ኮንኮርዳንስ ዚብሃል መወከሲ ናይ ትርጕም ሓዳስ ዓለም (እንግሊዝኛ) እንተ ኣናዲኻዮ፡ ነታ ጥቕሲ ትረኽባ ትኸውን።


text:
መልሲ ሕቶታት መጽሓፍ ቅዱስ
ናብ ሰማይ ዚኸዱ መን እዮም፧ ስለምንታይከ፧
ብሚልዮናት ዚቝጸሩ ሰባት፡ ናብ ሰማይ ኪኸዱ ይደልዩ እዮም። የሱስ እውን፡ እቶም እሙናት ሃዋርያቱ፡ ኣብ ሰማይ ከም ዚነብሩ ተዛሪቡ ነይሩ እዩ። ቅድሚ ሙማቱ፡ ምስ ሰማያዊ ኣቦኡ ቦታ ኸም ዜዳልወሎም ተመባጺዑሎም እዩ።—ዮሃንስ 14:2 ኣንብብ።
ኣብ ምድሪ ዚነብሩ ዝነበሩ ሰባት፡ ሰማያዊ ትንሳኤ ዚረኽቡ ስለምንታይ እዮም፧ ኣብኡ እንታይ እዮም ኪገብሩ፧ የሱስ ንሃዋርያቱ፡ ነገስታት ከም ዚዀኑ ነጊርዎም ነይሩ እዩ። ኣብ ልዕሊ ምድሪ ድማ ኪገዝኡ እዮም።—ሉቃስ 22:28-30፣ ራእይ 5:10 ኣንብብ።
ኵሎም ጻድቃን ድዮም ናብ ሰማይ ዚኸዱ፧
ኣብ ሓያሎ ሃገራት፡ ቍጽሪ እቶም መራሕቲ ሒደት እዩ። ብተመሳሳሊ፡ እቶም የሱስ ካብ ሞት ኣተንሲኡ ሰማያዊ ህይወት ዚህቦም ሰባት፡ ኣብ ልዕሊ ምድሪ ስለ ዚገዝኡ፡ ቍጽሮም ሒደት ኪኸውን ኢና እንጽበ። (ሉቃስ 12:32) መጽሓፍ ቅዱስ፡ ቍጽሪ እቶም ምስ የሱስ ዚገዝኡ ሰባት ክንደይ ምዃኑ ብንጹር ይገልጽ እዩ።—ራእይ 14:1 ኣንብብ።
የሱስ ንገሊኦም ሰዓብቱ፡ ኣብ ሰማይ ቦታ ኣዳልዩሎም እዩ። ኣብኡ እንታይ ከም ዚገብሩ ትፈልጥዶ፧
ይኹን እምበር፡ እቶም ናብ ሰማይ ዚኸዱ ጥራይ ኣይኰኑን ዓስቦም ዚረኽቡ። እሙናት ተገዛእቲ እታ የሱስ ዝንጉሳ መንግስቲ እውን፡ ኣብታ ገነት እትኸውን ምድሪ ንዘለኣለም ኪነብሩ እዮም። (ዮሃንስ 3:16) ገሊኣቶም ድማ፡ ካብ ጥፍኣት እዚ ሕጂ ዘሎ እኩይ ስርዓት ድሒኖም ናብ ገነት ኪኣትዉ እዮም። ገሊኣቶም ከኣ ኣብታ ገነት እትኸውን ምድሪ ኺትንስኡ እዮም።—ምሳሌ 2:21፣ ዮሃንስ 5:28, 29 ኣንብብ።
ብዝያዳ ፍለጥ
መንግስቲ ኣምላኽ እንታይ እያ፧
ብዙሓት ሰባት ነታ ኣቡነ ዘበሰማያት ተባሂላ እትፍለጥ ጸሎት ይፈልጥዋ እዮም። እሞኸ፡ እቲ “መንግስትኻ ትምጻእ” ዚብል ሓረግ እንታይ ትርጉም እዩ ዘለዎ፧


text:
መመላእታ ጽሑፍ
ሚካኤል እቲ ሊቀ መላእኽቲ መን እዩ፧
እቲ ሚካኤል ተባሂሉ ዚጽዋዕ መንፈሳዊ ፍጡር ኣብ መጽሓፍ ቅዱስ ብዙሕ ሳዕ ተጠቒሱ ኣይርከብን እዩ። እንተዀነ ግና፡ ሓደ ተግባር ብንጥፈት ኣብ ዚፍጸመሉ እዋናት እዩ ተጠቒሱ ዚርከብ። ኣብ መጽሓፍ ዳንኤል፡ ሚካኤል ምስ እኩያት መላእኽቲ ኺቃለስ ከሎ፣ ኣብ መልእኽቲ ይሁዳ፡ ምስ ሰይጣን ኪማጐት ከሎ፣ ኣብ ራእይ ከኣ፡ ምስ ድያብሎስን ኣጋንንቱን ኪዋጋእ ከሎ ተጠቒሱ ይርከብ። ሚካኤል ንግዝኣት ኣምላኽ ብምጥባቕን ምስ ጸላእቲ ኣምላኽ ብምቅላስን፡ ምስቲ “መን ከም ኣምላኽ፧” ዚብል ትርጉም ስሙ ተሰማሚዑ እዩ ዚነብር። ሚካኤል ግና መን እዩ፧
ሓድሓደ ግዜ ውልቀ ሰባት ልዕሊ ሓደ ስም ይውሃቦም ነይሩ እዩ። ንኣብነት፡ ያእቆብ እንተ ወሲድና፡ እስራኤል ተባሂሉ ይፍለጥ ነበረ፣ ሃዋርያ ጴጥሮስ እውን ስምኦን ይብሃል ነበረ። (ዘፍጥረት 49:1, 2፣ ማቴዎስ 10:2) እቲ ሚካኤል ዚብል ስም እውን የሱስ ክርስቶስ ኣብ ምድሪ ቕድሚ ምምጻኡን ድሕሪኡን ኣብ ዝነበሮ ህይወት ዚጽውዓሉ ኻልእ ስሙ ምዃኑ መጽሓፍ ቅዱስ ይሕብረና። ናብዚ መደምደምታ እዚ ኼብጽሓና ዚኽእል ቅዱስ ጽሑፋዊ ምኽንያታት እስከ ንርአ።
ሊቀ መላእኽቲ። ቃል ኣምላኽ ንሚካኤል “እቲ ሊቀ መላእኽቲ” እዩ ዚብሎ። (ይሁዳ 9) ሚካኤል ኣብዛ ጥቕሲ እዚኣ እቲ ሊቀ መላእኽቲ ተባሂሉ ኸም እተጸውዐ ኣስተብህል። እዚ ኸኣ ከምዚ ዝኣመሰለ ስልጣን ዘለዎ ሓደ መልኣኽ ጥራይ ከም ዘሎ ይሕብር። እታ “ሊቀ መላእኽቲ” እትብል ቃል እውን ኣብ መጽሓፍ ቅዱስ ብንጽል ደኣ እምበር፡ ንብዙሕ ብዜመልክት ኣገባብ ኣይተጠቕሰትን። ብዘይካዚ፡ የሱስ ምስ መዓርግ ሊቀ መላእኽቲ ተተሓሒዙ ተጠቒሱ ኣሎ። ኣብ 1 ተሰሎንቄ 4:16 ብዛዕባ እቲ ኻብ ሞት ዝተንስአ ጐይታና የሱስ ክርስቶስ፡ “ጐይታ ባዕሉ ብናይ ትእዛዝ ጻውዒት፡ ብድምጺ ሊቀ መላእኽትን ብመለኸት ኣምላኽን ካብ ሰማይ ኪወርድ እዩ” ተባሂሉ ኣሎ። ኣብዛ ጥቕሲ እዚኣ ድምጺ የሱስ ከም ድምጺ ሊቀ መላእኽቲ ምዃኑ ተገሊጹ ኣሎ። እዛ ጥቕሲ እዚኣ እምበኣር የሱስ ባዕሉ ሚካኤል እቲ ሊቀ መላእኽቲ ምዃኑ እያ እትገልጽ።
ሓለቓ ሰራዊት። መጽሓፍ ቅዱስ፡ “ሚካኤልን መላእኽቱን ምስቲ ገበል ተዋግኡ፣ እቲ ገበልን መላእኽቱን ድማ ተዋግእዎም” ይብል። (ራእይ 12:7) ስለዚ እምበኣር፡ ሚካኤል ሓለቓ ሰራዊት እሙናት መላእኽቲ እዩ። ብዘይካዚ፡ መጽሓፍ ራእይ ንየሱስ ሓለቓ ሰራዊት እሙናት መላእኽቲ ምዃኑ ትገልጾ እያ። (ራእይ 19:14-16) ሃዋርያ ጳውሎስ እውን ን“ጐይታና የሱስ” ምስ “ሓያላት መላእኽቲ” ፈልዩ ጠቒስዎ እዩ። (2 ተሰሎንቄ 1:7) ስለዚ፡ መጽሓፍ ቅዱስ ብዛዕባ ሚካኤልን “መላእኽቱን” ከምኡ እውን ብዛዕባ የሱስን “መላእኽቱ”ን ይዛረብ እዩ። (ማቴዎስ 13:41፣ 16:27፣ 24:31፣ 1 ጴጥሮስ 3:22) ቃል ኣምላኽ ኣብ ሰማይ ሓደ ጕጅለ ብሚካኤል ዚምራሕ፡ ካልእ ጕጅለ ኸኣ ብየሱስ ዚምራሕ ክልተ ሰራዊት እሙናት መላእኽቲ ኸም ዘለዉ ስለ ዘይሕብር፡ እቲ ሚካኤል ተባሂሉ ዘሎ፡ የሱስ ክርስቶስ ሰማያዊ ግዲኡ ኣብ ዚፍጽመሉ እዋን እንተ ዘይኰይኑ ኻልእ ኪኸውን ኣይክእልን እዩ ኢልና ኽንድምድም ንኽእል ኢና። *
^ ሕ.ጽ. 1 እቲ ሚካኤል ዚብል ስም ንወዲ ኣምላኽ ከም ዜመልክት ዚሕብር ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት ኢንሳይት ኦን ዘ ስክሪፕቸርስ (እንግሊዝኛ) 2ይ ጥራዝ፡ ገጽ 393-394 ተወከስ።


text:
1ቁሩብ ዘረባ ዕሽነት ክዛረብ እየ እሞ ኽትዕገሡኒ ምደሌኹ፤ እወ ተዓገሡኒ ደኣ። 2ብኣምላኻዊ ቕንኢ እቐንአልኩም እየ እሞ ከም ሓንቲ ንጽሕቲ ድንግል ምእንቲ ኸቕርበኩም ንሓደ ሰብኣይ ንክርስቶስ ኣሕፅየኩም ኣለኹ። 3ግና ኸምቲ ተመን ብጕርሑ ንሔዋን ዘስሓታ ከምኡ ንስኻትኩምውን ብሓሳብኩም ተታሊልኩም ካብቲ ኣብ ክርስቶስ ዘሎኩም ምሉእን ንጹሕን ፍቕሪ ከይትርኅቑ እፈርሕ ኣለኹ። 4ምኽንያቱ ሓደኳ ንሕና ዘይሰበኽናዮ ኻሊእ ኢየሱስ እንተ ሰበኸልኩም ወይ ካባና ዘይተቐበልኩምዎ መንፈስ ካሊእ መንፈስ እንተ ተቐበልኩም ወይ ቅድሚ ሕዚ ዘይተቐበልኩምዎ ኻልእ ወንጌል እንተ ሰበኸልኩም ስቕ ኢልኩም ትዕገሥዎ ኣለኹም። 5ኣነ ኻብዞም ብሉጻት ሓዋርያት ኢና ዝብሉ ብሓንቲ እኳ ዝንእስ ኣይመስለንን። 6ክእለት ኣዘራርባ እኳ እንተ ዘይብለይ ፍልጠትስ ኣይጐድለንን። እዙይ ከዓ ብብዙኅ መንገዲ ገሊጽናልኩም ኢና። 7ንስኻትኩም ምእንቲ ልዕል ክትብሉ ኢለ ርእሰይ ኣትሒተ ወንጌል እግዚኣብሔር ብዘይ ዋጋ እንተ ሰበኽኩልኩምዶ ኃጢኣት ገይረ እየ? 8ንኣኻትኩም ምእንቲ ኸገልግል ኢለ ካብተን ካልኦት ኣብያተ ክርስቲያን ሓገዝ ብምቕባለይ ወፂዐየን እየ። 9ምሳኻትኩም እንተለኹውን ምስ ሰኣንኩ ንሓደኳ ኣየጸገምኩን፤ እቶም ካብ መቄዶንያ ዝመጹ ኣኅዋት ዘድልየኒ ዂሉ ገይሮምለይ እዮምሞ። ስለዙይ ንሓደኳ ኣየጸገምኩን፤ ድኅሪ ሕዚውን ከየጸግመልኩም ክጥንቀቕ እየ። 10ኣብ ሃገር ኣካይያ እዛ ትምክሕቲ እዚኣ ሓደኳ ኸኅድገኒ ዝኽእል ከም ዘየለ በቲ ኣባይ ኃዲሩ ዘሎ ናይ ክርስቶስ ሓቂ እብለኩም ኣለኹ። 11ዘየፍቅረኩም ስለ ዝኾንኩ ድየ እዙይ ዝብል ዘለኹ? ከም ዘፍቅረኩምስ እግዚኣብሔር ይፈልጥ እዩ። 12እቶም ሓዋርያት ኢና ዝብሉ ከምቲ ናቱ ንገብር ኢና ኢሎም ምእንቲ ኸይምክሑ ምኽንያት ከስእኖም እቲ ሕዚ ዝገብሮ ዘለኹ ኽቕጽለሉ እየ። 13ከምዚኣቶም ዝበሉ ንባዕላቶም ናይ ክርስቶስ ሓዋርያት ከም ዝኾኑ ኣምሲሎም ብምጥባር ዝሠርሑ ሓሰውቲ ሓዋርያት እዮም። 14ሰይጣን እኳ ንርእሱ ናይ ብርሃን መልኣኽ የምስል እዩ እሞ እዙይ ኣየገርምን እዩ። 15ስለዙይ ከዓ እቶም ኣገልገልቲ ሰይጣን ንርእሶም ኣገልገልቲ ጽድቂ እንተምሰሉ ዘገርም ነገር ኣይኮነን፤ መወዳእታኦም ድማ ከም ግብሮም ክኸውን እዩ። 16ደጊመውን እብል ኣለኹ፦ ሓደኳ ኸም ዓሻ ኣይቝጸረኒ። ከም ዓሻ እንተ ቖጺርኩምኒ ግና ኣነውን ቁሩብ ምእንቲ ኽምካሕስ ከም ዓሻ ገይርኩም ተቐበሉኒ። 17ከምዙይ ኢለ ብትምክሕቲ ኽዛረብ እንተለኹ ከም ዓሻ እምበር ከም ፍቓድ እግዚኣብሔር ኣይኮንኩን ዝዛረብ ዘለኹ። 18ብዙኃት ብናይ ዓለም ነገራት ካብ ዝምክሑ ኣነውን ክምካሕ እየ። 19ንስኻትኩም ለባማት እናሃለኹም ነቶም ዓያሹ ብታሕጓስ ትዕገሥዎም ኣለኹም! 20ሓደ ኸም ባርያ እንተ ቖጸረኩም ሓደ እንተ ዓመፀኩም ሓደ እንተ ተበለጸልኩም ሓደ እንተ ዀርዐልኩም ሓደውን ገጽኩም እንተ ጸፍዐኩም ትዕገሥዎ ኣለኹም። 21ንምዝራቡ እኳ ዘኅፍረኒ እንተ ኾነ ንሕና ነዞም ነገራት እዚኣቶም ንምግባር ድኹማት ኢና እብለኩም፤ ሓደ ኽምካሕ ዝደፍር እንተልዩ ግና ኣነውን ክምካሕ እየ። ነዝ ዂሉ ግና ኸም ዓሻ እየ ዝዛረብ ዘለኹ። 22ዕብራውያን ድዮም? ኣነውን ዕብራዊ እየ። እስራኤላውያን ድዮም? ኣነውን እስራኤላዊ እየ። ደቂ ኣብርሃም ድዮም? ኣነውን ወዲ ኣብርሃም እየ። 23ኣገልገልቲ ክርስቶስ ድዮም? ከም ዕቡድ ደኣ እየ ዝዛረብ ዘለኹ እምበር ኣነ እበልጾም። ካብአቶም ኅልፊ ዝፀዓርኩ ብዙኅ ጊዜ ዝተኣሰርኩ ብዙኅ ጊዜ ዝተገረፍኩ ብዙኅ ጊዜውን ኣብ ኣፍ ሞት ዝበጻሕኹ እየ። 24ኃሙሽተ ጊዜ ነርብዓ ጭጕራፍ ሓደ ጐደል ብኣይሁድ ተገረፍኩ። 25ሠለስተ ሻዕ ብበትሪ ተዘበጥኩ፤ ሓደ ሻዕ በእማን ተቐጥቀጥኩ። ሠለስተ ሻዕ እታ ዝነበርክዋ መርከብ ተሰብረትኒ። ሓደ ለይትን ሓደ መዓልትን ኣብ ባሕሪ ጸምበለል በልኩ። 26ብዙኅ ጊዜ ኣብ ጕዕዞ ነበርኩ። ብውሑጅን ብኸተርትን ከዓ ተጨነቕኩ፤ ኣይሁድን ኣሕዛብንውን መከራ ኣበርቱዕለይ፤ ኣብ ከተማን ኣብ በረኻን ኣብ ባሕርን ተጨነቕኩ፤ በቶም ሓሰውቲ ኣኅዋት ተጨነቕኩ። 27ብሥራሕ ብፃዕሪ ድቃስ ለይቲ ብምስኣን ብጥሜት ብጽምኢ ብጾም ብቝርን ብዕርቃንን ነበርኩ። 28ኣብ ርእሲ እዝ ዂሉ ኸዓ እቲ ብዛዕባ ዂለን ኣብያተ ክርስቲያን ዘለኒ ሓልዮት በብመዓልቱ የጨንቐኒ ኣሎ። 29መን እዩ ዝደኸመ እሞ ኣነ ዘይኃዝን? መንከ እዩ ብኃጢኣት ዝወደቐ እሞ ኣነ ዘይጕሂ? 30ምምካሕ ዝግባእ እንተኾይኑስ ኣነውን ብድኻመይ ክምካሕ እየ። 31እቲ ንዘለዓለም ቡሩኽ ዝኾነ ኣቦ ጐይታና ኢየሱስ እግዚኣብሔር አነ ኸም ዘይሕሱ ይፈልጥ እዩ። 32ኣብ ደማስቆ እቲ ኣብ ትሕቲ ንጉሥ ኣርስጣስዮስ ኮይኑ ዘመኃድር ዝነበረ ሹም ክኅዘኒ ደልዩ ነታ ኸተማ የሐልዋ ነበረ። 33ስለዙይ ኣብ ከፈር ገይሮም በቲ ኣብቲ ቕጽሪ ዝነበረ መስኮት ኣውረዱኒ እሞ ካብ ኢዱ ኣምለጥኩ።
Copyright
Learn More


text:
ሓረስታይ ፍርያት ፃዕሩ ዝሓፍሰሉ ዓውዲ ሓጋይ
ወርሒ ታሕሳስ 2009 ዓ/ም እዩ። ዛሕሊ ዝሓዘ ኣየር ይነፍስ ኣሎ። እዚ ኣስሓይታ ዝዓሞኸ ዛሕሊ ሓረስታይና ንዝራእቲ ሽንብራ ፅቡቕ እዩ ዋላኳ እንተበሎ ነቲ ዓንዲ ዝራእቱ ዝኾነ ስገም፣ ስርናይን ጣፍን ግን ብፍላይ ዓውዲ ንዘውደቐ ሓረስታይ እቲ ብርዒ ስለ ዝኣውል ባህ ኣይበሎን ዘሎ። እቲ ዛሕሊ ዝወለዶ ኣስሓይታ ንምክልኻል ፀሓይ ዑደታ ሓልያ ቅልቅል እንትትብል ደገ ወፂእኻ ክትፅሎ ከም ጡብ ኣዶ ኣይትሙነን። ይኹን እምበር ፀሓይ ወፀት ኣይወፀት ዛሕሊ እውን በረድ እንተኾነ እዋኑ ፍርያት ፃዕሮም ዝሓፍስሉ ስለ ዝኾነ ንዝራእቲ ኣዝመራ ቀልጢፎም ብምልዓል ናብ ልምዓት መስኖ ንምእታው ዝሸባሸብሉ ብምዃኑ ፋታ ዕረፍቲ ዝህብ እዋን ኣይኮነን፡፡ ስለ ዝኾነ እቶም ሓረስቶት ዝቐደመ ዕማም ፈፂሞም ናብ ቀፃሊ መደብ ንምእታው ኣብ ሓያል ውራይ እዮም ዘለዉ። ንሕና እውን እዚ ሃይሃይታ ስራሕ እናረኣና ሱቕ ኢልና ክናሓልፍ ስለ ዘይደለና ናብቶም መኸዳ ዓውዲ ዝጀመሩ ሓረስታይ ቅርብ ኢልና ከምቲ ንቡር “ዓውዲ ይበርክት” ኢልናዮም ንሶም ድማ “በረከት ይሃብኩም” ዝብል ግብረ መልሲ ሰላምታ ሂበሙና።
ቐሺ ኣለም ገ/ማርያም፣ ነባሪ ወረዳ ጉሎ መኸዳ ጣብያ ኣንበሰተ ፈቓዳ እዮም። ናይ ስራሕ ሰብ ምዃኖም ገና ካብ ኣከዳድነኦም ሪኢኻ ምግማት ይከኣል። እቶም ሓረስታይ ንቡር ኮይንዎም ሰላምታ ሂበሙና እምበር ንወግዒ ዝኸውን ግዘ ዘይብሎም እዮም ዝመስሉ፡፡ ምኽንያቱ ፃዕዳ ክዳኖም ብምቕያር መጠምጠሚኦም ኣቕሚጦም ዝነበረ ቀዝሒ ቁሪ እንከይተሰኮኑ ኣብዑር እናዘሩ ሆሆየ እንትብሉ ኢና ረኺብናዮም። ኣብቲ መኼዳ እውን “ሆሆየ ሆሆየ ብዕራይየ ወዲ ላሕሚየ ናትካ ጎጎ ናይ እነኻ ጠስሚ ሓዋዊስካ’ማ ዘለዎ ጣዕሚ፡፡ ሆሆየ ሆሆየ ……” እናበሉ ምስ ኣውዕሮምን መኼዳ እኽሎም ኮይኑ ኣሎ ወግዖም፡፡ ኣብ መንጎ ስርሖም ኣቲና ክነዛራርቦም ምስ ፈቐዱልና ብትኽክል እውን እቲ ፃዕሮም ይኹን ኩለ መዳይ ዘረበኦም ካብ ሕሉፍ ኩነታቶም ዝተምሃሩ እዮም ዝመስሉ፡፡ ምኽንያቱ እዞም ሓረስታይ ኣብ 1997 ዓ/ም ውሕስነት ምግቦም ካብ ዘየረጋገፁ መራሕቲ ስድራ ሓረስቶት እታ ወረዳ ተባሂሎም ኣብ ፕሮግራም ልምዓታዊ ሴፍትኔት ተሓቚፎም። እቲ ፕሮግራም መዛለቒ ከም ዘይኾኖም ምስ ኣረጋገፁ ኣብቲ ፕሮግራም ተሓቚፎም ዝረኸብዎ ክፍሊት ንምግቦም እናውዓሉ ሃፍቲ ኣብ ዘዋህልሉሉ ስራሕቲ ምርባሕ ከፍቲ፣ ጤለበጊዕን ልምዓት ንህብን ተዋፊሮም ምስራሕ ጀሚሮም።
ብምኽንያት እዚ ኣብ ዘበነ ምህርቲ 2008/09 ዓ/ም እኳ እንተርእይና ናይ ዓርሰም ክልተ ፅምዲ ተሓራሳይ መሬት ናይ ካልኦት ሓረስቶት ድማ ሽዱሽተ ፅማድ መሬት ተወፊሮም ከም ዝሓርሱ እዮም ዝዛረቡ። መፍረያይነቶም ንምስሳን ሓደ ኩንታል ምሩፅ ዘርኢ፣ ኣርባዕተ ኩንታል ዘበናዊ ድኹዒ ተጠቒሞም ዘሪኦም። ሕነ እቲ ኣብ ዘመነ ምህርቲ 2007/08 ዓ/ም ዝሰኣንዎ እቶት ንምክሕሓስ ድማ መፍረያይነት ኣብ ምስሳን ዝሕግዝ ብክልሰ ሓሳብን ተግባርን ስልጠና ካብ ዝረኸቡ ሓረስቶት ሓደ እዮም። ብመሰረት እዚ ብመስመር ምዝራእ፣ ምሕራስን ምልስላስን፣ ኣጠቓቕማ ኬሚካል ፀረ ፃህያይን ተግባራዊ ብምግባሮም ሎሚ ዘበን ቐውዒ 28 ኩንታል ፍርያት ክረክብ እየ ዝብል ትፅቢት ከም ዘለዎም ይገልፁ።
መፍረያይነት ኣብ ምስሳን ብፅሒት ፕሮግራም ልምዓታዊ ሴፍትኔት እንታይ እዩ? ኢልና ንቐሺ ኣለም ሓቲትናዮም ነይርና። ገፆም ንድሕሪት ኣዙር ኣቢሎም ብዝሓዝዎ መስአ ኣብ ድሕሪ ገዝኦም ዘሎ መፋስስ እናቋመቱ “እዚ ሐዚ እትሪእዎ ዘለኹም ሓምለዋይ ዝለበሰ ጎቦ ቅድሚ 10 ዓመት ኣይነበረን። ብሰብን እንስሳን ጥርሑ ተሪፉ ዝተግሃፀ ዓፅሚ እዩ ዝመስል ነይሩ። ካሊእ ተሪፉ ንመውግኢ ጥሕሎ ዝኸውን ሽንጣር እውን ንምርካብ ጋዶ ዝኾነሉ ኩነታት ተፈጢሩ ነይሩ” ነቲ ኩነታት እናዘከሩ ዘንቲየሙልና። ኣብዞም ዝሓለፉ 10 ዓመታት ግን ብፕሮግራም ልምዓታዊ ሴፍትኔትን ነፃ ወፍሪ ዕቀባ ሓመድን ማይን ብዝተሰርሐ ስራሕ ስዲ ጋህፂ ተኸሊሉ ሳዕሪ ዓፂድካ ብምጥቃም ጐቦታት ወዞም ተለዊጡ ንልምዓት ንህብን ቀለብ እንስሳን ጥጡሕ ባይታ ዝተፈጠረሉ ኩነታት ከም ዘሎ የረድኡ። ኣብ ተሓራሳይ መሬት ዝተሰርሑ ጠሊ ዓቀብቲ ስትራክቸራት እውን ዝነጠበት ማይ ናብ ከርሰ መሬት ክትኣትው ብምግባር ምህርቲ ኣብ ምስሳን ዓብዪ ረብሓ ከም ዝረኸቡ እቶም ሓረስታይ ብኣንደበቶም ይገልፁ።
ኣብዚ ሐዚ እዋን ድማ ፕሮግራም ልምዓታዊ ሴፍትኔት ከም መሰጋገሪ ተጠቒሞም መንግስቲ ዘውረደሎም መደባት ተግባራዊ ብምግባሮም ኣብ መነባብረኦም ምምሕያሽ ከም ዘሎ እዮም ዝገልፁ። ቅድም ክብል ካብ ኢድ ናብ ኣፍ ዝነበረ መነባብሮ ቐሺ ኣለም ሎሚ ወናኒ ብቆርቆሮ ዝተሰርሐ ኣርባዕተ ክፍሊ ገዛ ኣርባዕተ ኣብዑር፣ ሰለስተ ፀባ ከፍትን ክልተ ኣድግን ክኾኑ ክኢሎም እዮም። ብቐፃሊ ናይ ወፃኢ ዓሌት ፀባ ከፍቲ ብምውሳኽ ፀባን ውፅኢት ፀባን ናብ ከተማ ፋፂ እናቕረቡ እቶቶም ብምዕባይ ካብቲ ሐዚ ዘለዉዎ መነባብሮ ናብ ዝሓሸ ብርኪ ንምስግጋር ከም ዝፅዕሩ የረድኡ።
እዚ ምምሕያሽ ናብራ ኣብቶም ሓረስታይ ጥራሕ ዘሎ ኣይኮነን፤ መራሒት ስድራ ወ/ሮ ኣሚና ገ/መስቀል ነባሪት ወረዳ ጉሎ መኸዳ ጣብያ ኣንበሰተ ፈቓዳ እውን ተመሳሳሊ ተመክሮ እዩ ዘለወን። ኣብ መፈለምታ 2003 ዓ/ም ብዝተፈላለየ ምኽንያት ካብ በዓል ቤተን ምስተፋተሓ “ኣርባዕተ ቆልዑ ሒዘን እንታይ ሰሪሐ ከምህሮም እየ” ብዝብል ፅልምትምት ኢሉወን ነይሩ። ኣብዚ ከምዚ ዝበለ ኩነታት እናሃለዋ እየን እምበኣር ሃፍቲ ተፈጥሮ ከባቢአን እናልምዓ ውሕስነት ምግበን ከረጋግፃ ኣብ ፕሮግራም ልምዓታዊ ሴፍትኔት ዝተሓቖፉ። ኣብቲ ፕሮግራም ተሓቚፈን ብምግቢ ዓርሰን እናኸኣላ ጎድና ጎድኒ ደርሁን ጤለበጊዕን እናራብሓ ተስፈአን ክልምልም ጀሚሩ። ቅድም ንተውፍርቲ ሂበን ዘሕርስኦ ዝነበራ ግራተን ኣብ ዘበነ ምህርቲ 2008/09 ዓ/ም ዓርሰን ክኢለን ብገንዘበን ንሓደ ማሕረስ 200 ብር እናኸፈላ ኣሕሪሰንኣ። ካብ’ዚ ብምቕፃል ነታ መዓል ሓደ ፅምዲ ተሓራሲት መሬተን ብዓቐና 78 ኪሎ ዘበናዊ ድኹዕን 25 ኪሎ ምሩፅ ዘርእን ጠሊበን ብመስመር ዘሪአን።
ወ/ሮ ኣሚና ዘሪእኻዮ ክትትል እንተዘይተገይርሉ፣ ብኣግባቡ እንተዘይተፃህዩ፣ ብእዋኑ ማይ እንተዘይተኣልይሉን ብእዋኑ እንተዘይተኣኪቡን ዋጋ ከም ዘይብሉ ካብ ሰብ ሙያ ሕርሻ ዝረኸብኦ ምኽርን ሓበሬታን ተግባራዊ ገይረን እየን። ስለዝኾነ ድማ ፀረ ፃህያይ “ኬሚካል” ተጠቒመን፣ ብጉልበተን እውን ክልተ ግዜ ፃህየን፤ ምህርተን ኣብ ዘሰሰኑ እታዎታት ትኹረት ሂበን ይሰርሓ ከም ዘለዋ ይገልፃ። ቅድሚ 10 ዓመት ካብ ሰለስተ ኩንታል ዘይዛይድ እቶት እየን ዝረኽባ ነይረን። ሎሚ ብዝምልከቶም ኣካላት እኹል ደገፍን ክትትልን ስለ ዝግበረለን፣ ዓርሰን እውን ረብሕኡ ተረዲአን ሙሉእ ግዚአንን ጉልበተንን ኣብ መሬተን ስለ ዘውዕለኦ ካብታ ዘላ ፀባብ መሬት 10 ኩንታል እቶት ከም ዝረኸባ ብዓርሰ እምነት ገሊፀን።
እዘን መራሒት ስድራ ፕሮግራም ልምዓታዊ ሴፍትኔት ብዝፈጠረለን መደያይቦ ተጠቒመን ኣብ ኢድ ሰብ እንከይወደቓ ኣርባዕተ ደቀን የምህራ ኣለዋ። ዛጊድ ሓንቲ ጓለን ሳልሳይ ዓመት ተምሃሪት ዩኒቨርስቲ ኣላተን። ሰለስተ ደቀን እውን ኣብ ዝተፈላለየ ብርኪ እናተምሃሩ እዮም። ንኣርባዕቲኦም ደቀን ከም ሃፍተ ገነተን ሒሳብ ደብተር ኣውፂአናሎም በቢ ወርሑ ይዓቑራሎም እየን። ወርሓዊ በቢ ቁሩብ እናዓቖራ ስለ ዝመፃ ድማ እታ ዓባይ ጓለን ዩኒቨርስቲ ክትኣትው እንከላ ሸውዓተ ሽሕ ብር ኣብ ሒሳብ ደብተራ ሒዛ ከም ዝኣተወትን ብዘይ ገለ ጭንቕንቕ ትመሃር ከም ዘላን የረድኣ። ኣብታ ፀባብ ተሓራሲት መሬት ጥራሕ ከይተደረታ ተወሳኺ ሰለስተ ዘበናዊ ቆፎ ንህቢ፣ ሓሙሽተ ኣባጊዕን 10 ደርሁትን ኣተኣታትየን ኣብ ምንቅስቓስ ይርከባ። ብቐፃሊ ድማ ኣብ ምርባሕ ጤለ በጊዕ፣ ዘበናዊ ቆፎ ንህብን ምርባሕ ደርሁትን ብምንጣፍ ዝሓሸ ሃፍቲ ከዋህልላ፣ ኣብ ዝሓለፈ ዓመት ኣብ ህፁፅ ሓገዝ ተሓቚፈን ደገፍ ከም ዝተገበረለን ድሕሪ ሐዚ ግን ካብ ፕሮግራም ልምዓታዊ ሴፍትኔት ብዓርሰ ድሌተን ተመሪቐን ንክወፃ ልዑል ድሌትን እምነትን ከም ዘለወን የረድኣ።
ከም መርኣዪ ነዞም ክልተ ሓረስቶት ወሲድና እምበር ኣብ ወረዳ ጉሎ መኸዳ ኣብቶም ዝሓለፉ ሰለስተ ዙራት ፕሮግራም ልምዓታዊ ሴፍትኔት ብምግቢ ዓርሶም ዘይከኣሉ 60 ሽሕን 677፣ ዕያል ዘመሓድሩ 12 ሽሕን 937 መራሕቲ፣ ብምግቢ ንስራሕ 7201 መራሕቲ ስድራ ድማ ብነፃ ሓገዝ ኣብ ፕሮግራም ልምዓታዊ ሴፍትኔት ተሓቚፎም ተጠቀምቲ ኮይኖም እዮም። እዚ ፕሮግራም ሓረስቶት ግዝያዊ ቐለብ ዝረኸብሉ ጥራሕ ዘይኮነስ ናብ ዘላቒ ልምዓት ዘሰጋግር መሳልል እውን እዩ። ስለዝኾነ ድማ ሓረስቶት ሃፍቲ ተፈጥሮ ከባቢኦም እናልምዑ ኣብ መስኖ፣ መፍረያይነትን ሃፍቲ እንስሳን ተዋፊሮም ብምስራሕ ሃፍትን ጥሪትን ክውንኑ ኣኽኢሉዎም እዩ።
ኣብቶም ዝሓለፉ ሰለስተ ዙራት በቲ ፕሮግራም ንልምዓት መስኖን መፍረያይነት ንምስሳን ዝሕግዙ ኣብ 51 መፋስሳት 197 ሄ/ር ጉህሚ ንምሕዋይ ትልሚ ተታሒዙ ብልዕሊ ትልሚ 249 ሄክታር ተሰሪሑ እዩ። ኣብዞም ስራሕቲ ዕቀባ ሓመድን ማይን ዝተሳለጠሎም 12 ሽሕን 529 ሄ/ር መሬት ብስነ ህይወታዊ ስራሕቲ ንምሽፋን ተሓሲቡ 11 ሽሕን 808 ሄክታር መሬት ክሽፈን ክኢሉ እዩ። ነቶም ስራሕቲ ዕቀባ ሓመድን ማይን ዝተሰርሖም ጎቦታትን ጉህምታትን እንተዘይተኸሊሎም ንድሕሪት ክምለሱ ስለ ዝኽእሉ ድማ 39 ሽሕን 25 ሄክታር ንምኽላል ትልሚ ተታሒዙ ብልዕሊ ትልሚ 39 ሽሕ 218 ሄክታር መሬት ተኸሊሉ እዩ። ካብዚ እቲ 20 ሽሕን 17 ሄክታር መሬት ተኸላ ፈልሲ ከም ዝተኻየደሉ ድማ መተሓባበሪ ውሕስነት ምግቢ ወረዳ ጉሎ መኸዳ ኣይተ ምዑዝ ገ/ሚካኤል ይገልፁ።
ካብዚ ብተወሳኺ 83 ዓይኒ ማያት ምጉልባት፣ 17 ሓበራዊ ሆረየ፣ 369 ሓባር ዒላ ንምስራሕ መደብ ተታሒዙ 67 ዓይኒ ማያት፣ 11 ሓበራዊ ሆረየ፣ 451 ሓበራዊ ዔላ ተሰሪሖም ናብ ልምዓት ኣትዮም እዮም። ከምኡ እውን 210 ውልቀ ዔላ ዓቕሚ ንዝሓፀረን ደቂ ኣንስትዮ ተዃዒቱ ማይ ወኒነን ናብ ልምዓት መስኖ ንክኣትዋ ትልሚ ተታሒዙ ን194 ደቂ ኣንስትዮ ማይ ተዃዒቱለን ናብ ስራሕ ኣትየን እየን። ብተመሳሳሊ 97 ቼክዳምን 12 ሩባ ምእላይን ንምስራሕ ተሓሲቡ ብዝተትሓዘሉ ትልሚ መሰረት ተፈፂሙ እዩ። ፕሮግራም ልምዓታዊ ሴፍትኔት ሓረስቶት ፍርያቶም ናብ ዕዳጋ ንምቕራብን ግልጋሎት መጓዓዝያ ብቐሊሉ ክረኽቡ ኣብ ምግባርን ይነጥፍ እዩ። ስለ ዝኾነ ድማ ኣብቶም ዝሓለፉ 10 ዓመታት ጣብያ ምስ ጣብያን ወረዳን ዘራኽብ 77 ኪሎ ሜትር ዝንውሓቱ ሓዱሽ መንገዲ ፀፀር ንምስራሕ መደብ ተታሒዙ 66 ኪሎ ሜትሮ ተፀሪጉ። ነዞም ዝተሳለጡ ስራሕቲ ካብ 2004 ክሳብ 2008 ዓ/ም ጥራሕ ብገንዘብ ልዕሊ 73 ሚልዮን ብር፣ ብእኽሊ ድማ ልዕሊ 178 ሽሕ ኩንታል ብምግቢ ንስራሕን ብነፃ ሓገዝን ተኸፋፈሉ።
ኣብቲ ወረዳ ኣብ ምሕዋይ ሃፍቲ ተፈጥሮ ብዝተሰርሑ ኣድማዕቲ ስራሕቲ ማይ ከርሰ መሬትን ወሓዝቲ ሩባታትን እናጐልበቱ መፂኦም እዮም። ናይዚ ውፅኢት እውን ሓረስታይ ኣብ ዓመት ሓደ ግዜ ጥራሕ ንሱ እውን ብክረምታዊ ኣዝመራ ተጠቒሙ ዘልምዕ ዝነበረ ሎሚ ረብሕኡ ስለ ዝተረድኦ ብመስኖ ክልተ ሰለስተ ግዜ እናልመዐ ተረባሒ ዝኾነሉ ኩነታት ተፈጢሩ ኣሎ። ከም ወረዳ ቅድሚ 10 ዓመት 84 ሄክታር መሬት ጥራሕ ብመስኖ ዝለምዕ ዝነበረ ሎሚ 3305 ሄክታር መሬት ብዝተፈላለዩ ቀወምቲ ተኽልን ገደና ኣሕምልትን ብመስኖ ኣብ ምልማዕ ይርከብ። ሎሚ ዓመት እውን 3560 ሄክታር ብመስኖ ንምልማዕ መደብ ታሒዙ ዛጊድ እቲ ልዕሊ 1300 ሄክታር መሬት ኣብ ይለምዕ ኣሎ።
ኣብ ወረዳ ጉሎ መኸዳ ኣብዚ ሓዱሽ ራብዓይ ዙር ፕሮግራም ልምዓታዊ ሴፍትኔት ካብቶም ዝሓለፉ ሰለስተ ዙራት ብዝተፈለለየ መንገዲ ካብ ኣድልዎን ወገናውነትን ብዝፀረየ መንገዲ ንምስላጥ ካብ ቁሸት ክሳብ ወረዳ ዘሎ ኣመራርሓ መጨበጢ ግንዛበ ስልጠና ተዋሂቡ። ብመሰረት እዚ ኣብ 2008 ዓ/ም 32 ሽሕን 772 ደቂ ኣንስትዮ ዝርከበኦም 63 ሽሕ 132 ተጠቀምቲ በቲ ምልመላን ፅሬትን ኣቢሎም ብምሕላፍ ብምግቢ ንስራሕን ብነፃ ሓገዝን ክሕቆፉ ከም ዝተገበረ እቶም መተሓባበሪ የረድኡ። ፕሮግራም ልምዓታዊ ሴፍትኔት ጎቦታትን ጉህምታትን ብምሕዋይ ዘላቒ ልምዓት ኣብ ዘምፅኡ ልምዓት መስኖ፣ ሃፍቲ እንስሳን መፍረያይነትን ዝራእቲ ኣብ ምስሳንን ጭቡጥ ለውጢ እናምፀአ እዩ። ሐዚ እውን ነዚ ኣጠናኺሩ ብምቕፃል እቲ ፕሮግራም መሰጋገሪ ምርኩስ ድኣ እምበር መጠወሪ ከም ዘይኮነ ብውነ ተረዲኡ ሎሚ እውን ከም ቀደሙ ንዝያዳ ዓወት ተዓፃፂፉ ክሰርሕ ይግባእ ንብል።


text:
ክርስትያናዊ ህይወትናን ኣገልግሎትናን–ደብተር ኣኼባ መጋቢት 2016
ንመርኣዪ ዚኸውን ኣቀራርባታት
ግምቢ ዘብዐኛ ንምብርካት ዚኸውን ሓሳባት። ነቲ ኣብነታት ተጠቒምካ ናይ ገዛእ ርእስኻ ኣቀራርባታት ኣዳሉ።
ኣብ ቃል ኣምላኽ ዚርከብ መዛግብቲ
ኣስቴር ጥቕሚ ርእሳ ብምስዋእ፡ ምእንቲ የሆዋን ምእንቲ ህዝቡን ስጕምቲ ወሰደት
ብትብዓት ንህይወታ ኣብ ሓደጋ ኣእተወታ፡ ንማርዶካይ ከኣ ንኣይሁድ ካብ ጥፍኣት ዜድሕን ሕጊ ኼመሓላልፍ ሓገዘቶ። (ኣስቴር 6-10)
ኣብ ኣገልግሎት ወፍሪ ትጋህ
ኣብ ኣገልግሎት ክእለትካ ኣመሓይሽ—ናይ ገዛእ ርእስኻ ኣቀራርባ መጽሔት ኣዳሉ
ነቲ እተዋህበ ሓሳባት ተጠቒምካ ናይ ገዛእ ርእስኻ ኣቀራርባታት ግምቢ ዘብዐኛን ንቕሑ!ን ኣዳሉ
ክርስትያናዊ ህይወት
ንኣጋይሽና ብሓጐስ ንቀበሎም
ንኣጋይሽን ንዘይንጡፋትን ኣብ በዓል ዝኽሪ ብሓጐስ ክንቅበሎም እንኽእል ብኸመይ ኢና፧
ኣብ ቃል ኣምላኽ ዚርከብ መዛግብቲ
እዮብ ፈተና ምስ ኣጋጠሞ፡ ንጽህናኡ ሓለወ
ንየሆዋ ኣብ ህይወቱ ዝያዳ ኣገዳሲ ቦታ ኸም ዚህቦ ብንጹር ኣርኣየ። (እዮብ 1-5)
ኣብ ቃል ኣምላኽ ዚርከብ መዛግብቲ
እቲ እሙን ዝነበረ እዮብ ጓሂኡ ገለጸ
ከቢድ ሓዘንን ተስፋ ምቝራጽን ንኣመለኻኽታ እዮብ እኳ እንተ ጸለዎ፡ ንየሆዋ ኣምላኽ ዝነበሮ ፍቕሪ ግና ጽኑዕ እዩ ነይሩ። (እዮብ 6-10)
ኣብ ቃል ኣምላኽ ዚርከብ መዛግብቲ
እዮብ ኣብ ትንሳኤ ምትእምማን ነበሮ
ከምቲ ነቒጹ ዝነበረ ጕርማጽ ኦም ኣውልዕ ካብ ሱሩ መሊሱ ዚጭብጭብ፡ ኣምላኽ ኬተንስኦ ኸም ዚኽእል ይፈልጥ ነበረ። (እዮብ 11-15)
ክርስትያናዊ ህይወት
ሳላ በጃ እንረኽቦ ትንሳኤ
እቲ የሆዋ ዝሃበና ውህበት በጃ ንተስፋ ትንሳኤ ውሕስነት ኰይኑ እዩ። ናብ ቀብሪ እንኸደሉ እዋን ተሪፉ፡ ንምዉታትና ብሓጐስ እንቕበለሉ እዋን ኪመጽእ እዩ።